Marvel ge "Shang-Chi" ah director aku libijje | Mihaaru\nކްރެޓަން: މާވެލްގެ "ޝަންގް-ޗީ" ޑައިރެކްޓް ކުރާނެ.\nއޭޝިއާގެ އެކްޓަރަކާ އެކު މާވެލް އިން ހަދާ ފުރަތަމަ ސުޕަހީރޯ ފިލްމަށް ޑައިރެކްޓަރަކު ލިބިިއްޖެ\n16 މާޗް 2019 - 08:38\nއޭޝިއާ އަށް ނިސްބަތްވާ އެކްޓަރަކު ލައްވައި މާވެލް ސްޓޫޑިއޯ އިން ހަދާ ފުރަތަމަ ސުޕަހީރޯ ފިލްމު "ޝަންގް-ޗީ" ގެ ޑައިރެކްޓަރަކަށް ޑެސްޓިން ޑެނިއެލް ކްރެޓަން ހަމަޖައްސައިފި އެވެ.\nއެމެރިކާގެ ހަވާއީ އަށް އުފަން ކްރެޓަންއަކީ "ދަ ޝެކް" އާއި "ދަ ގްލާސް ކާސަލް" ފަދަ ފިލްމުތައް އުފެއްދި ޑައިރެކްޓަރެވެ. އޭނާ މިހާރު އަންނަނީ އަންނަ އަހަރު ރިލީޒް ކުރަން ތާވަލުކޮށްފައިވާ "ޖަސްޓް މާސީ" ގެ މަސައްކަތް ކުރަމުންނެވެ.\nއެ ފިލްމުގެ ތަރިންނަކީ މިހާރު ބޮކްސް އޮފީހުގައި ރަނިކަން ކުރަމުން އަންނަ މާވެލް އާއި ޑިޒްނީގެ ފުރަތަމަ އަންހެން ސުޕަހީރޯ ފިލްމު "ކެޕްޓަން މާވެލް" ގެ ބަތަލާ ބްރީ ލާޒަން އާއި މައިކަލް ބީ ޖޯޑަން އެވެ.\nMarvel’s First Asian-Led Superhero Movie, ‘Shang-Chi,’ Finds Director https://t.co/HXnddZv3i9 pic.twitter.com/RlqNdnlUeA\n— Variety_Film (@Variety_Film) March 13, 2019\n"ޝަންގް-ޗީ" އަކީ މާވެލްގެ ކޮމިކްތަކުން އުފަންވެގެން އައި ޗައިނާ އާއި އެމެރިކާ އަށް ނިސްބަތްވާ ސުޕަހީރޯ ކެރެކްޓާއެކެވެ. ނަމަވެސް ފިލްމުގައި އެ ރޯލް ކުޅޭނެ އެކްޓަރަކީ ކޮބައި ކަމެއް އަދި ނޭނގެ އެވެ. އަދި ފިލްމުގެ ޝޫޓިން ފަށާނެ އިރަކާއި ފިލްމު ބެލުންތެރިންނަށް ގެނެސް ދޭނެ ތާރީހެއް ވެސް އިއުލާނެއް ނުކުރެ އެވެ.\nމާވެލްގެ ފިލްމެއް ޑައިރެކްޓް ކުރަން ކްރެޓަން އަށް ލިބުނު އިރު، އޭނާ ވަނީ މިދިޔަ އަހަރު ރިލީޒްކޮށް، ބޮޑު ކާމިޔާބީއެއް ހޯދި މާވެލްގެ "ބްލެކް ޕެންތާ" ގެ ޑައިރެކްޓަރު ރަޔަން ކޫގްލާއާ ގުޅިގެން "ސީންސް އޮފް މައިނާ" ގެ ނަމުގައި ޓީވީ ސިލްސިލާއެއް ހަދައިފަ އެވެ.\nއިތުރު ލިޔުންތައް ހޮލީވުޑް ހަވާއީ


Imaaraathakun Dhagadu Holhi eh Vetti Dhemeehegge Furaana Salaamaivy Hama Kiriya އިމާރާތަކުން ދަގަނޑު ހޮޅިއެއް ވެއްޓި ދެމީހެއްގެ ފުރާނަ ސަލާމަތްވީ ހަމަ ކިރިޔާ – Huvadhoo News Imaaraathakun Dhagadu Holhi eh Vetti Dhemeehegge Furaana Salaamaivy Hama Kiriya Huvadhoo News\nއިމާރާތަކުން ދަގަނޑު ހޮޅިއެއް ވެއްޓި ދެމީހެއްގެ ފުރާނަ ސަލާމަތްވީ ހަމަ ކިރިޔާ\nމާލޭގެ އިމާރާތަކުން ވެއްޓުނު ދަގަނޑު ހޮޅި- ފޮޓޯ: މީސްމީޑިޔާ\nމާލޭގެ މަގުމަތީ ދުއްވަމުންދިޔަ ވޭނެއްގެ މައްޗަށް ވެއްޓުނު ދަގަނޑު ހޮޅިއެއްގެ ސަބަބުން އެވޭނުގައި ތިބި ދެމީހުންގެ ފުރާނަ ސަލާމަތްވީ ހަމަކިރިޔާއެވެ.\nމީސްމީޑިޔާގައި ދައުރުވަމުންދާ ވީޑިޔޯއިން ފެންނަގޮތުގައި މަގުމަތީ ދުއްވަމުންދިޔަ ވޭނެއްގެ ވިންޑް ސްކްރީން މައްޗަށް އިމާރާތަކުން ވެއްޓުނު ދަގަނޑު ހޮޅި ވެއްޓުނުއިރު އެވޭނުގައި ބިދޭސީ ދެމީހަކު ތިއްބެވެ. ހޮޅި އަމާޒުވެފައި ހުރީ ޑްރައިވަރާއި އަދި ފަސެންޖަރ ޝީޓްގައި އިން މީހާ އާއި ދެމީހުންގެ ދެމެދަށެވެ. ދެމީހުންނަށް ޖިސްމާނީ އަނިޔާއެއް ނުލިބި ސަލާމަތްވީ އެދަގަނޑު އެދެމީހުންގެ ދެމެދަށް ވަނުމުންނެވެ. އެދެމީހުންވެސް މަރުގެ އެތިފަހަރަކުން ސަލާމަތްވީ ހަމަކިރިޔާއެވެ. ވޭނުގެ ސްކްރީން ތަޅައިގެންގޮސްދަގަނޑު ހޮޅި ވަނީ ދެސީޓު ދެމެދަށެވެ.\nވީޑިއޯއިން ފެންނަ ގޮތުގައި އަސުރުމާ ގޯޅީގައި ހުރި ހަދަމުން އަންނަ 10 ބުރީގެ އިމާރާތެއްގެ ހަތްވަނަ ފަންގިފިލާއިން ވެއްޓުނު މި ހޮޅި އޮތީ ބިއްލޫރިގަނޑުގެ މެދުގައި ތާށިވެފައެވެ. އެތަނުގައި މަސްއްކަތްކުރަމުންދިޔަ މީހުން ބުނާގޮތުގައި ހޮޅި ވެއްޓުނީ ދަނގަޑު ހޮޅިތަކެއް ނަގަން އުޅުމުގެ ތެރޭގައެވެ.\nރޭ ހިނގާ ދިޔަ މިހާދިސާގައި ވޭނުގައި ތިބި ދެމީހުންނަށް ޖިސްމާނީ އަނިޔާ ނުލިބުނުކަމުގައިވިޔަސް އެމީހުން ތިބީ ވަރަށް ބޮޑަށް ބިރުގެންފައި ކަމަށް މަންޒަރު ދުށް މީހުން ބުނެއެވެ.\nމާލޭގައި އިމާރާތްކުރާއިރު ސޭފްޓީ ބޭނުން ނުކުރާ މައްސަލައަކީ ވަރަށް އާންމު މައްސަލައެކެވެ. މީގެކުރިންވެސް މަސައްކަތް ކުރަމުންދާ ސައިޓުތަކުން ތަކެތި ވެއްޓި މާލޭގައި ހިތާމަވެރި ހާދިސާތަކެއް ވަނީ ހިނގާފައެވެ.


Jumhooree 50 ah alivilenee nizaamu furolhaalumuge bahushah!\nރާއްޖޭގެ ދެވަނަ ޖުމްހޫރިއްޔާއަށް މިއަދަށް 50 އަހަރު ފުރުނީ އެވެ. ރަސްކަމެއްގެ ހަށިފޮޅާލައި ނުކުމެ، ރައްޔިތުންގެ ވެރިކަމަކަށް ދިވެހިން އަލިވިލުނު މި ދަތުރުގައި އެތައް ގޮތަކަށް ވެރިކަން ތަރުތީބުވެ، އެ ފުއްމިފުށަށް ޖެހިއްޖެ އެވެ. އަދިވެސް އެ ހަގީގަތަށް ބަދަލެއް ނާދެ އެވެ. ޖަޒީރާ ރާއްޖެއަކަށް ޖުމްހޫރީ 50 އަލިވިލެނީ އާ ބަހުސަކާ އެކު އެވެ. މިހާރު މި އޮތް ޖުމްހޫރިއްޔަތުގެ، ރިޔާސީ ނިޒާމު ބަރުލަމާނީއަކަށް ނޫނީ ގާނޫނީ ހަދާ މަޖިލީހުގެ ތެރެއިން ވެރިކަން އެކުލަވާލާ ނިޒާމަކަށް ބަދަލުކުރުމަށެވެ. އެންމެ ބޮޑު ސިޔާސީ ޕާޓީ، އެމްޑީޕީގެ ރައީސް، މުހައްމަދު ނަޝީދުގެ ވިސްނުންފުޅު އަބަދުވެސް ސީދާ ކުރައްވަނީ ރާއްޖެ ރިޔާސީ ނިޒާމަކުން ނެރެ، ބަރުލަމާނީ ނިޒާމެއްގެ ތެރެއަށް ގެންދަވާށެވެ. އެމަނިކުފާނުގެ ވިސްނުންފުޅުގައި، ކޯލިޝަނެއްގެ ތެރެއިން ރިޔާސީ ނިޒާމެއްގައި ވެރިކަމެއް ނުކުރެވޭނެ އެވެ. ރާއްޖޭގައި ސިޔާސީ ހަމަޖެހުން ގާއިމް ނުކުރެވެނީ ރިޔާސީ ނިޒާމުގެ ތެރޭގައި ތާށިވާތީ އެވެ.\n"ރައްޔިތުންނަށް ތަކުލީފަކަށް ނުވެ، ގައުމުގެ ހަމަޖެހުން ނުގެއްލި، ރައްޔިތުން ބޭނުންވާ ހިނދަކު ވެރިކަން މަޖިލިސްޖުމް ތެރެއިން ބަދަލުވެގެން ދިޔުމުގެ ޖާގަ ތަނަވަސްކުރެވި، ވެރިކަން ހިންގާ ފަރާތްތައް މާބޮޑަށް ޒިންމާދާރު ކުރެވޭނެ އެވެ. ގާނޫނު އަސާސީ އިސްލާހު ކުރުމަށް ފަހުގައި އެކުލަވާލެވޭ ސަރުކާރުގައި ބޮޑު ވަޒީރާއި އޭނާގެ ކެބިނެޓް އެކުލަވާލެވޭނީ މަޖިލިސްގެ ތެރެއިން އެވެ،" ރައީސް މުހައްމަދު ނަޝީދު އިސްކޮށް ހުންވައި އެކުލަވާލި، ޖަޒީރާ ރާއްޖެ މެނިފެސްޓޯގެ ތަސައްވަރަކީމި އެވެ. ގާނޫނީ އަސާސީގައި އޮތް ރިޔާސީ ނިޒާމު ބަރުލަމާނީ ނިޒާމަކަށް ނޫނީ މަޖިލީހުގެ ތެރެއިން ވެރިކަން އެކުލެވިގެން އަންނަ ނިޒާމަކަށް ބަދަލު ކުރުމަކީ ތަސައްވަރެކެވެ. ޖުމްހޫރިއްޔަތުގެ 50 އަށް އަލިވިލޭ އިރު ރާއްޖެ މި އޮތީ\nވެރިކަމުގެ ނިޒާމު އަނބުރާލުމުގެ ހަތަރުއަގޮޅިއެއްގަ އެވެ.\nބަރުލަމާނީ ނިޒާމަކީ އަދި ހައްލެއް ނޫން!\nރައީސް ނަޝީދު އައްޑޫގައި އާންމުންނާ މުހާތަބު ކުރައްވަނީ. -- އަވަސް ފޮޓޯ | މުހައްމަދު އަފްރާހު\nބަރުލަމާނީ ނިޒާމުގެ ވާހަކައަކީ ދިވެހިންނަށް އާ ވާހަކައެއް ނޫނެވެ. މިހާރު މި އޮތް ފެހި، ގާނޫނު އަސާސީ އެކުލަވާލުމުގެ ތެރޭގައި ރިޔާސީ ނިޒާމާއި ބަރުލަމާނީ ނިޒާމެއް ބޭއްވުމާ މެދު ގޮތެއް ނިންމުމަށް ދިވެހިންގެ ކުރި މައްޗަށް ހުށަހެޅުނެވެ. އެއީ ދުރު މާޒީއެއް ނޫނެވެ. ފެންނަ ނުފެންނަ އެ ވޯޓްގައި ދިވެހިން ނެގީ ރިޔާސީ ނިޒާމެވެ. ސީދާ ރައްޔިތުންގެ ވޯޓަކުން ރައީސުލްޖުހޫރިއްޔާއެއް ހޮވައި ރައީސްއަށް ބާރުތަކެއް ލިބޭ ނިޒާމަކަށް ދިވެހިން ރުހުން ދިނެވެ. ދިވެހިން ނޫނެކޭ ބުނީ ރައްޔިތުންގެ ސީދާ ބަހެއް ނެތި ރައްޔިތުން މަޖިލީހުގެ ތެރެއިން ސަރުކާރު އެކުލަވާލުމުގެ ނިޒާމު، ބަރުލަމާނީ އަށެވެ.\nގިނަ ރައްޔިތުންގެ ރޫހު އޭރު އޮތީ އިރުއިރުކޮޅާ ސަރުކާރު ބަދަލުވުމުގެ އުނދަގުލުން ސަލާމަތްވެ ރާއްޖެއަށް ހަމަޖެހުން ގެނައުމެވެ. މުތުލަގު ބާރެއް ރައީސްއަށް ނެތި ބާރުތައް ވަކިވެފައި އޮތް ނިޒާމެއް އެކުލަވާލުމަށެވެ. އެކަމަކު ސުވާލަކީ އެ މަގުސަދު ހާލިސްވޭ ހެއްޔެވެ؟ މައްސަލައަކަށް މި ވަނީ ރިޔާސީ ނިޒާމަކާ ދިމާލަށް ދިވެހިން ދުއްވައިގަތީމާ ހެއްޔެވެ؟\nރައްޔިތުން މަޖިލީހުގެ ރައީސްކަމާއި މީގެ ކުރިން ސަރުކާރުގެ ގިނަ މަގާމުތަކެއް ފުރުއްވި، އަހުމަދު ޒާހިރު، ސީނާ ޒާހިރު ވިދާޅުވީ، ޒާތެއްގެ ބަރުލަމާނީ ވެރިކަމެއް ދިވެހިން މީގެ ކުރިން ތަޖުރިބާ ކުރި ކަމަށެވެ. ރައީސް ނާސިރު އެންމެ ފުރަތަމަ ހުންނެވީ ބޮޑު ވަޒީރަކަށްކަން ފާހަގަ ކުރައްވަމުން ސީނާ ޒާހިރު ވިދާޅުވީ ރަދުން ހުރެގެން ނާސިރު ބޮޑު ވަޒީރަކަށް ހުރެގެން ވެރިކަން ހިންގަމުން ދިޔުން ވެސް އޭރު ކަމު ނުދިޔަ ކަމަށާއި ހަމަޖެހުން ހޯދައި ނުދެވުނު ކަމަށެވެ. އެއަށް ފަހު ހަގީގީ ރިޔާސީ ނިޒާމަކަށް ރާއްޖެ ފުރޮޅިގެން އައުމުން ވެސް ސިޔާސީ ހަމަޖެހުން ނުހޯދި ރާއްޖެ މައްސަލަތަކެއްގެ ތެރެއަށް ވެއްޓުނު ކަމަށް ސީނާ ޒާހިރު ވިދާޅުވި އެވެ. އޭނާ ދެކިވަޑައިގަންނަވާ ގޮތުގައި ބަރުލަމާނީ ނިޒާމުގައި މިހާރަށް ވުރެ މާ ހަމަނުޖެހުންތައް ބޮޑުވެ އެވެ. އަދި ވެރިކަމަށް އިސްކުރާމީހެއްގެ މައްޗަށް ރައްޔިތުންގެ ސީދާ ބަހެއް އެ ނިޒާމުގެ ތެރެއިން ނުހޯދައި ދެވުމަކީ އޭނާގެ ކަންބޮޑުވުމެކެވެ.\nއެއީ ރައްޔިތުންގެ ސީދާ ބަހެއް އެކަމުގައި އޮވެގެން ވާކަމެއް ނޫން ގައުމު ހިންގާ މީހަކު އަންނަނީ ބަރުލަމާނީގައި. އެހެން ވީމާ، ވެރިކަމަށް ފަސޭހައިން އައުމަށް ކަން ނޭނގެ ބަރުލަމާނީ ނިޒާމެއްގެ ވާހަކަ މި ދެކެވޭ އަޅުގަނޑަކަށް މި ލަފާވަނީ\nސީނާ އަހުމަދު ޒާހިރު -- ރައްޔިތުން މަޖިލީހުގެ ކުރީގެ ރައީސް\n"ބަރުލަމާނީ ނިޒާމު ގެންނަން އުޅެނީ އަޅުގަނޑަށް ހީވަނީ އެއީ ފަސޭހަ މަގަކުން ވެރިކަމަށް އަންނަން ބޭނުން ކުރެވޭ ނިޒާމެއް ހެން. މިއީ އަޅުގަނޑުގެ ހިޔާލު. މަޖިލީހުގެ ތެރޭގައި ޕާޓީތަކަށް ގޮނޑި ބެހިގެން އަންނަ ގޮތަކަށް މި ވެރިކަން ފުރޮޅިގެން މި ދަނީ. އެއީ ރައްޔިތުންގެ ސީދާ ބަހެއް އެކަމުގައި އޮވެގެން ވާކަމެއް ނޫން ގައުމު ހިންގާ މީހަކު އަންނަނީ ބަރުލަމާނީގައި. އެހެން ވީމާ، ވެރިކަމަށް ފަސޭހައިން އައުމަށް ކަން ނޭނގެ ބަރުލަމާނީ ނިޒާމެއްގެ ވާހަކަ މި ދެކެވޭ އަޅުގަނޑަކަށް މި ލަފާވަނީ،" ސީނާ ޒާހިރު ވިދާޅުވި އެވެ.\nދައުލަތަށް ގިނަ ދުވަހު ހިދުމަތް ކުރެއްވުމަށް ފަހު މިހާރު ރިޓަޔާ ކުރައްވައިގެން ހުންނެވި ބޭފުޅަކު ނަން ނުޖަހާ ގޮތަށް ވާހަކަދައްކަވަމުން ވިދާޅުވި ގޮތުގައި، ދެ ނިޒާމުގައި ވެސް ފައިދާ އާއި ގެއްލުން އެބަ ހުއްޓެވެ. ރާއްޖޭގެ ރިޔާސީ އިންތިހާބުތަކުގެ ނަތީޖާއަށް އަލިއަޅުވާ ލައްވަމުން އޭނާ ވިދާޅުވި ގޮތުގައި ރާއްޖޭގައި ވެރިކަން ކުރެވޭނީ ގިނަ ޕާޓީތައް އެކުވެގެން އެވެ. އެންމެ ޕާޓީއަކަށް ވެރިކަން ކުުރުމަށް ރައްޔިތުން ނުރުހެ އެވެ. ބަރުލަމާނީ ނިޒާމެއް ގެނައުމުގެ ބަހުސް ފެށެނީ އޭނާ ގަބޫލު ކުރައްވާ ގޮތުގައި ގިނަ ޕާޓީތަކެއް އެކުވެގެން ވެރިކަން ކުރެވޭނީ އެ ނިޒާމުގެ ތެރެއިން ކަމަށްވާތީ އެވެ. އެކަމަކު އޭނާ ވެސް ގަބޫލު ކުރައްވާ ގޮތުގައި ބަރުލަމާނީ ނިޒާމެއް ތައާރަފް ކުރެވޭނީ، ޕާޓީތަކަކީ ވަކި މީހެއްގެ ވަށައިގެން އެނބުރޭ އެއްޗަކަށް ނުވާ ދުވަހަކުން އެވެ. ހުލާސާ ކުރާ ނަމަ ޕާޓީތަކުގެ އެތެރޭގެ ޑިމޮކްރަސީ ހަރުދަނާވެގެން އެވެ.\n"ކޮންމެ ނިޒާމެއްގައި ވެސް އޮންނާނެ ފައިދާ އާއި ގެއްލުން. ކޮންމެ ނިޒާމެއް އޮތަސް ބޭނުމަކީ ހެޔޮ ވެރިކަމެއް ކުރުން. ޖުމްހޫރިއްޔަތަކަށް ވެސް ރާއްޖެ ބަދަލުވީ އެ ވިސްނުމުގެ ތެރެއިން. އެހެން ވީމާ ބަރުލަމާނީ ގިނަ ފަހަރަށް މި ހުންނަނީ ޕާޓީތަކުގެ ރޯލު ވަރަށް ފުޅާ ޑިމޮކްރަސީތަކުގައި. އޭގައި ޕާޓީތަަކަކީ ވަކި މީހެއް ނޫން. އެއީ ޑިމޮކްރަޓިކް އިންސްޓިޓިއުޝަންއެއް. އެކަމަކު ރާއްޖޭގައި މިވާ ގޮތަކީ ޕާޓީއެއް އުފެއްދުމުގައި އިސްކޮށް ހުންނަ މީހާ ވަށައިގެން އެ ޕާޓީ މި އެނބުރެނީ. އެހެން ވީމާ ބަރުލަމާނީ ނިޒާމުން ހޯދޭނެ ބާއޭ އަޅުގަނޑުމެން މި ބޭނުންވާ ބަދަލު. އެއީ ކުރަންވީ ސުވާލެއް،" އެބޭފުޅާ ވިދާޅުވި އެވެ. "ފުރަތަމަ އަޅުގަނޑުމެން ވާހަކަ ދައްކަންވީ ޑިމޮކްރަޓިކް އިންސްޓިޓިއުޝަންތައް ވަރުގަދަކުރަން،"\nމައްސަލައަކީ ގާނޫނު އަސާސީ ތަންފީޒުނުކުރެވުން!\nރައީސް މައުމޫން އައު ގާނޫނު އަސާސީ ތަސްދީގު ކުރައްވަނީ - ފޮޓޯ: ހަވީރު\nސީނާ އަހުމަދު ޒާހިރު ދެކެވަޑައިގެން ގޮތުގައި މިހާރު އުފައްދަން ޖެހޭ ބަހުސަކީ ވެރިކަމުގެ ނިޒާމު އެފުށް މި ފުށަށް ޖެހުމުގެ ބަހުސެއް ނޫނެވެ. އެކަމަކު މިހާރު މި އޮތް ގާނޫނު އަސާސީ ތަންފީޒު ނުކުރެވިގެން އުޅޭ ސަބަބުތަކެވެ. ސީނާ ޒާހިރު ވިދާޅުވި ގޮތުގައި މި އުޅެނީ އެއްގޮތަކަށް ވެސް ނިޒާމުގެ މައްސަލައެއް ނޫނެވެ. އޭނާ ވިދާޅުވި ގޮތުގައި ވެރިކަމަށް އެރުމުން އެންމެން ވެސް ބޭނުން ވަނީ ބާރުތައް މުށުތެރެއަށް ޖަމާކުރާށެވެ. ރައީސް ނަޝީދާއި ރައީސް ޔާމީން އަދި ވަހީދުގެ ވެރިކަމުގެ ތެރެއިން ވެސް އެ މަންޒަރު ފެނުނު ކަމަށް ޒާހިރު ވިދާޅުވި އެވެ. ނަތީޖާއަކަށް ވަނީ ގާނޫނު އަސާސީ އެއްފަރާތް ކޮށް ހިތަށް އެރި ގޮތަކަށް ކޮންމެ މުއައްސަސާއަކުން ވެސް ކަންކަން ކުރުން ކަމަށް އޭނާ ވިދާޅުވި އެވެ. ޝަރުއީ ދާއިރާގެ މިސާލު ނަންގަވަމުން އޭނާ ވިދާޅުވީ، ޝަރުއީ ދާއިރާއިން ހުރިހާ ބާރެއް މުށުތެރެއަށް ޖަމާކޮށް އެ މީހުން ބޭނުން ގޮތަކަށް ކަންކަން ކުރަމުން އަންނަ ކަމަށެވެ.\n"އަޅުގަނޑަކީ ހަމަ ގާނޫނު އަސާސީ ހެދިއިރު އެ މަޖިލީހުގައި އިން މީހެއް. އަޅުގަނޑުމެން ނުލިޔަމޭ ފަނޑިޔާރުން އައްޔަން ކުރުމާ މި ހުރިހާ ކަމެއް ކުރާ ބަޔަކީ ސުޕްރީމް ކޯޓެކޭ. އެ ބާރެއް ނުދެމޭ އަޅުގަނޑުމެން. އެކަމަކު އެބޭފުޅުން އަމިއްލައަށް އެކި ގޮތްގޮތަށް ގާނޫނުތައް މާނަ ކުރައްވައިގެން އެކަން ކުރައްވަނީ. ދުވަހަކު ވެސް އެބޭފުޅުން ބެއްލެވިތޯ ހާއްސަ މަޖިލީހުގެ ޔައުމިއްޔާތައް. އޭގައި ހުންނާނެ މިވެނި އެވެނި މާއްދާއެއް ގާނޫނު އަސާސީގައި ހިމެނީ ކީއްވެތޯ. އެކަމަކު އެކަން ބެލިތޯ؟ ހިތުހުރި ގޮތަކަށް ނޫންތޯ އެކަންކަން ގެންދަވަނީ. އެހެން ވީމާ ކޮންމެ ނިޒާމެއް އޮތަސް އެ އަންނަ ބަޔަކު ކަންކުރާ ގޮތް މީގައި މައްސަލައަކީ،" ސީނާ ޒާހިރު ވިދާޅުވި އެވެ.\nމައްސަލަތަކުގެ ފުނަށް ވަޑައިގަންނަވަމުން ޒާހިރު ވިދާޅުވީ ހިތުހުރި ގޮތަކަށް މުއައްސަސާތަކުން އަމަލު ކުރުން ހުއްޓުވޭނީ މުއައްސަސާތައް ވަރުގަދަވެގެން އެވެ. ހާއްސަކޮށް ރައްޔިތުންގެ މަޖިލީހުގެ ދައުރުއެކަމުގައި ބޮޑު ކަމަށް އޭނާ ވިދާޅުވި އެވެ. ގާނޫނުތައް މާނަކޮށްގެން ބާރުތައް ޖަމާކުރުން ފަދަ ކަންކަން ހުއްޓުވަން އޮތްތަނަކީ މަޖިލީހެވެ. އެކަމަކު މި ހުރިހާ ދުވަހު މަޖިލިސް އޮތީ މަޑު ނިންޖެއްގައި ކަމަށް އޭނާ ވިދާޅުވި އެވެ. އެކި ގޮތްގޮތަށް މާނަކުރެވޭ ގޮތަށް ހުރި ގާނޫނުތައް ބަދަލުކޮށް އިސްލާހުކޮށް ހެދުމަކީ އެ މަޖިލީހުގެ ކަމެއް ކަމަށް އޭނާ ވިދާޅުވި އެވެ. ރާއްޖޭގައި އެންމެ ފުރަތަމަ ކުރަންވީ ކަމަކީ މުއައްސަސާތަކަށް ބާރުތައް ހަގީގީ މާނައިގައި ދިނުންކަން ޒާހިރު ވިދާޅުވި އެވެ.\n"މުއައްސަސާތަކުގެ ނަޒާހަތްތެރިކަން އިތުރު ކުރަންވީ. ރަނގަޅު އިހުލާސްތެރި މީހުން އެ ތަންތަނަށް ލާންވީ. ރާއްޖޭގައި ވީކަމެއް ނޫނޭ އެއީ ވެރިކަމަށް ހުންނަ މީހާާ ބޭނުން ނޫން ގޮތަކަށް މުއައްސަސާއަކުން ކަމެއް ކުރުން. އެކަމަކު ބައްލަވާ އެމެރިކާ. މިހާރު އެ ހުންނެވި ޓްރަމްޕް، އެ ގެންދަވަނީ ހެދުނުހާ ދޮގެއް ހަދައި ކޮންމެ ކަމެއް ކުރައްވަން މަސައްކަތް ކުރަމުން. އެކަމަކު ކީއްވެތޯ އެކަން އެބޭފުޅާއަށް ނުވަނީ. މުއައްސަސާތައް އެބޭފުޅާގެ މައްޗަށް އެބަ ފާރަވެރިވޭ. ގާނޫނު ހަދާ މަޖިލީހުން ބޭނުންވާ އެއްޗެއް ފާހެއް ނުކޮށްދޭ. އަނެއްކާ ގަވަރުމަންޓްގެ އެކި ބޮޑީތަކުން އެބޭފުޅާ ކުރައްވަން އުޅޭ ކަންކަން ހުއްޓުވާ ދަނޑިވަޅުވެސް އާދެ ނޫންތޯ؟ މުއައްސަސާތައް ފަންގްޝަން ކުރަން އަޅުގަނޑުމެން ދޫކޮށްލަންވީ،" ސީނާ ޒާހިރު ވިދާޅުވި އެވެ.\nހުރިހާ މައްސަލައަކީ އިހުލާސްތެރިކަން ނެތުން!\nތާރީހުގެ ތެރެއަށް ވަދެގެން ދާއިރު ދިވެހިންނަށް ޖުމްހޫރިއްޔަތު ތައާރަފްކޮށްދެއްވަމުން މުހައްމަދު އަމީން ވިދާޅުވީ ވަރަށް ވެސް ވަރުގަދަ ބަސްފުޅުތަކެކެވެ. އެ ދުވަހުގެ ތަގުރީރުގެ ތެރެއަށް ވަދެގެން ދާއިރު މުހައްމަދު އަމީން ވިދާޅުވީ ގައުމެއް ކުރިއަރާ ދަނީ އެ ގައުމެއްގައި އޮންނަ ވެރިކަމުގެ ނިޒާމެއްގެ ސަބަބުން ނޫން ކަމަށެވެ. އެކަމަކު ގައުމެއް ކުރިއަރަނީ އެ ވެރިކަމެއް ހިންގާ ގޮތެއްގެ މައްޗަށް ކަމަށެވެ. އެ ވާހަކައިގެ ފުނަށްދާއިރު ތަރުޖަމާވާ ކަމަކީ، މީގެ ކުރިން ވާހަކަ ދެއްކެވި ބޭފުޅުން ވެސް ވިދާޅުވި ގޮތަށް ރާއްޖެއަށް ކުރިމަތިވެގެން އުޅެނީ ނިޒާމުގެ މައްސަލައެއް ނޫން ކަމެވެ. ހަގީގަތުގައި ވެރިކަމާ ހަވާލުވާ މީހުން ވެރިކަން ކުރުމަށް ހިޔާރު ކުރާ މަގެވެ. ހިތައް އެރިހާ ގޮތަކަށް ވެރިކަން ކުރުމަށް ދިމާކުރުމެވެ.\nސީނާ ޒާހިރު ވިދާޅުވީ، ރާއްޖޭގެ ވެރިކަމަށް އަންނަ ކޮންމެ މީހަކުވެސް ބޭނުންވަނީ ހުރިހާ ކަމެއް އެމީހަކު ބޭނުންވާ ގޮތަށް ވުމަށެވެ. މުއައްސަސާތައް ވެސް ޖެހޭނީ ރައީސް ބޭނުންވާ ގޮތަކަށް ކަންކަން ނިންމަން ކަމަށް ވިސްނައިދޭ ކަމަށް ޒާހިރު ވިދާޅުވި އެވެ. އޭނާ ވިދާޅުވި ގޮތުގައި އެއީ ކުށްހީއެކެވެ. އަދި އެއީ ގާނޫނު އަސާސީ އެކުލަވާލުމުގެ މަފްހޫމާ ހިލާފު ވިސްނުމެކެވެ. އެންމެ ފުރަތަމަ ބަދަލުވާންވީ އެ ވިސްނުން ކަމަށް ޒާހިރު ވިދާޅުވި އެވެ. އެކަން ކުރެވޭނީ ވެރިކަން ހިންގަން އަންނަ މީހުންގެ އިހުލާސްތެރިކަން ހުރެގެން ކަމަށް ވެސް ޒާހިރު ވިދާޅުވި އެވެ. އޭނާ ވިދާޅުވީ ބަރުލަމާނީ ނިޒާމް އަޔަސް ހިތުހުރި ގޮތަކަށް ވެރިކަން ކުރާނެ ބޮޑުވަޒީރަކު އަންނަ ނަމަ، މިހާރެކޭ އެއްވެސް ތަފާތެއް ނޯންނާނެ އެވެ.\n"ޑިމޮކްރަސީއޭ ރައްޔިތުންގެ ހައްގޭ ވެރިކަމަށް އައުމުގެ ކުރިން ހުރިހާ ބޭފުޅުން ވެސް މި ވިދާޅުވަނީ. ހުވާ ކުރެއްވުމަށް ފަހު ޓަސް އެ ބަދަލުވީ އެބޭފުޅާއޭ ހުރިހާ ވެސް މީހަކީ. އެކަމަކު އެހެންތޯ. މުއައްސަސާތައް ވެސް ޝަރުއީ ދާއިރާ ވެސް އެބޭފުޅާ ބޭނުންވާ ގޮތަށް. އެހެން ނުހަދައިފިއްޔާ އޭޗެކޭ މީއްޗެކޭ ކިޔައިގެން ކޮންމެވެސް ކަންތައްތަކެއް މި ކޮށްލަނީ. އެގޮތް އެބަ ޖެހޭ ދޫކޮށްލަން. މިއީ ނިޒާމުގެ މައްސަލައެއް ނޫން. ވިސްނުމުގެ މައްސަލައެއް މި އުޅެނީ. ނިޒާމުގެ ތެރެއިން ވެރިކަން ކުރަން ބޭނުން ނުވުމުގެ މައްސަލައެއް މި އުޅެނީ،" ޒާހިރު ވިދާޅުވި އެވެ.\nވެރިކަމުގެ ނިޒާމު ބަދަލުކޮށްލުމުގެ ބަހުސްގައި ކުރިއަށްދާއިރު ނަގަން ޖެހޭ ފިލާވަޅުތައް ބައިވަރެވެ. ހަގީގީ މަންޒަރު ފެންނަނީ ނިޒާމުގެ މައްސަލައަކަށް ވުރެ އިހުލާސްތެރިކަމާ ގުޅިފައި ހުންނަ ތަނެވެ. މުއައްސަސާތައް ރަނގަޅަށް މަސައްކަތް ނުކުރުމުގެ ހިތި ނަތީޖާ އެވެ. ބާރުތައް ޖަމާކުރުމުގެ އަމިއްލަ އެދުންވެރިކަމުގެ ކުރިއަށް ނެރޭ ފަލްސަފާ އެވެ. ނިޒާމު ބަދަލުކުރުމަކުން މައްސަލަތަކަށް ހައްލު ނުލިބޭނެ ކަމުގެ ބޮޑު ވާހަކަ އެވެ.


galehiri: މަޑަވެލީގެ ރަށްވެހިކަން - ތިންވަނަބައި\nމަޑަވެލީގެ ރަށްވެހިކަން - ތިންވަނަބައި\nމަޑަވެލި އުފެދެންފެށި ތާރީޚެއް އެނެގެންނެތްކަމަށްވިއަސް އެންމެ ފުރަތަމަ އުފެދިފައިވަނީ، ރަށުގެ ހުޅަނުގައި އަކިރިން އުފެދިފައި އޮތް ހިސާބެވެ. އެ ސަރަޙައްދަކީ، ހާދޫ މަގުން ހުޅަނގުބައި އޮތް ހިކިފަސް ބިމެވެ. ދެން އުފެދުނީ އެމަގުގެ އިރުދެކުނު ބައެވެ. މިހާރުގެ އޭޝިޔާ ގެއާ، ލޫނާ ގެއާ، ތިބްރީޒުގެ އެހުރި ހިސާބަކީ 1940މ. ގެ އަހަރުތަކާ ހަމަޔަށް ވެސް މުޅިން ނުހިކޭ އަދި ޗަސް ބިމެވެ. މަޑަވެލީގައި މީހުން އާބާދުވެފައިވާކަމަށް ބުނެވެނީ 1845މ. ހާ ތަނުގައެވެ.\nކެޕްޓަން މޮރަސްބީ ޗާޓް ކުރެހުމަށް ހުވަދު އަތޮޅަށް ދުރުވިއިރު އެރަށަކީ، މީހުން ނޫޅޭ ރަށެއްކަމަށް އޭނާ ލިޔުއްވާފައިވެއެވެ. "ސާރވޭޓީމު ހުވަދު އަތޮޅު ކޮލަމާފުއްޓަށް ދިޔައީ، އޮކްޓޫބަރ 28، 1836މ. އެވެ. އުތުރުގެ އަތޮޅުތަކުގެ ނިންމެވުމަށްފަހު ހުވަދުއަތޮޅަށްދުރުވެ އެ އަތޮޅުގެ މަސައްކަތް ނިނެމެވުމަށްފަހު، ހަވަރުތިނަދޫގައި ބަނދަރުކުރެއްވީ ނޮވެމްބަރ 14، 1836މ. ގައެވެ. (ގދ.ތިނަދޫ ނޮޑެލް އަދުނާނު އިސްމާޢީލަށް ލުޠުފީ ފޮނުވި ސިޓީ)" އާދެ! ކެޕްޓަން ރޮބަރޓް މޮރަސްބީ އެގޮތަށް ލިޔުއްވާފައި އޮތްކަމަށް ވިއަސް އެކަމާމެދު އިތުރަށް ވިސްނާލަން އެބަޖެހެއެވެ. އެއީ އަންނިވި ގޮތަށް ކަންތައްތައް އެގޮތަށް ހިނގާފައިވާތީއެވެ.\nކެޕްޓަން މޮރަސްބީގެ އެ ދަތުރުގެ އާރްކާޓީއަކަށް ގެންދިޔަ ކޮންޑޭ ބޮޑުދޮންމަނިކުގެ ރައްކަލާ (ފަހުން ހޯނޑެއްދޫ ބޮޑުކަލޭފާނު) އޭރު ދިރި އުޅުއްވަނީ، މަޑަވެއްޔަށް އުފަން ބޭކަނބަލާ ކައިވެކުރައްވައިގެން ހޯނޑެއްދޫގައެވެ. ޗާޓުކުރެހުމުގެ މަސައްކަތަށްފަހު، ރައްކާލާ މާލެ ދުރުވީ، އޭނާގެ އަންހެނުން "ކަމަލޭ" މަޑަވެލީގައި ބައިންދަވާފަ އެވެ. ބޮޑުކަލޭފާނު މާލެއިން ރަށަށް ދުރުވި އިރު ހިނގާފައިވާ މައްސަލައަކާ ގުޅިގެން ކަމަލޭ ގޮވައިގެން ހޯނޑެއްދުވަށް ދުރުވި ވާހަކަޔަކީ، ވަރަށް ޢާއްމު ވާހަކައެކެވެ.\nއެތައްގޮތަކުން އެނގި ކަށަވަރުވާގޮތުގައި، އެބޭކަލެއްގެ ނަން މަޑަވެއްޔަށް ނިސްބަތްބާ "މަޑަވެލީ" އިސްމާޢީލް ކަލޭގެއަކީ، އެރަށަށް އުފަން ބޭކަލެކެވެ. އޭނާގެބައްޕަ "މާލިން މޫސާ މަޑަވެއްޔަށް ހިޖްރަކުރެއްވުމުގެ ދިރިއުޅުއްވީ ކެރަމިންތާގައެވެ. އާދެ! މަޑަވެލީ އިސްމާޢީލް މޫސާ (މޫސިއާ) ހަވަރުތިނަދުވަށް ހިޖްރަކުރެއްވުމަށްފަހު، މެރަދޫގެ އާމިނާ ކައިބައްލަވައިގެން ލިބިލެއްވި މަރިޔަންދިޔެ، އެރަށު ޢަލި ތަކުރުފާނު (ކަޅުބެއްޔާ) އާ ކައިވެނިބައްލަވައިގެން ލިބިލެއްވީ މުޙަންމަދު ޢަލީ (ފަހުން ޙާޖީ މުޙަންމަދު ކަލޭފާނު) އެވެ. ދިރާސާތަކުން އެނގޭގޮތުގައި އޭނާއަށް ހުވަދު އަތޮޅުގެ ވާރުވެރިކަން ލިބިވަޑައިގަތީ 1909މ. (1328ހ.) ވަނަ އަހަރުއެވެ. އެ މަޤާމުން ވަކިކުރެއްވީ ޖުލައި 29، 1943މ. (ރަޖަބް 27، 1362ހ.) އަލްއަމީރު މުޙަންމަދު އަމީނު ދޮށިމޭނާ ކިލެގެފާނެވެ. (އަމީން ދީދީ ފޮތް: ކަނޑުން ފިރުކެމުން ވައިން އުދުހެމުން) ޙާޖީ މުޙަންމަދު ކަލޭފާނު ދުނިޔޭގައި އުޅުއްވީ 1881މ.ން1951މ. (1298ހ.ން 1370ހ.) ށެވެ.\nމަސްޖިދުއްޒިކުރާ ބިންގާއަޅުއްވައިދެއްވީ، ފެބުރުއަރީ 2، 1987މ. ގައި މިނިސްޓަރ އޮފް އެޓޮލްސް އެޑްމިނިސްޓްރޭޝަން އަލްއުސްތާޛު ޢަބްދުﷲޙަމީދު އެވެ. ހުޅުއްވައިދެއްވީ، ޖެނެއަރީ 10، 1992މ.ގައި ރައީސުލްޖުމްހޫރިއްޔާ އަލްއުސްތާޛު މައުމޫނު ޢަބްދުލްޤައްޔޫމް އެވެ. ޤަބުރުމަތީގައި ބިނާކުރެވިފައިވާ މިސްކިތަކަށްވާތީ، އެ މި މިސްކިތް ބަނދުކުރީ، އޯގަސްޓް 7، 2001މ. ގަ އެވެ.\nމުޙަންމަދު ކަލޭފާނުގެ އެ ޢުމުރަށް ރިޢާޔަތްކުރުމުން ލަފާކުރެވެނީ (މަޑަވެއްޔަށް އުފަން) އޭނާގެ މައިފުށުގެ ކާފަގެ ބައްޕަ އެރަށު އިސްމާޢީލް ކަލޭގެ އުފަންވެފައިވާނީ 1820މ. ގެ އަހަރުތަކުގައި ކަމަށެވެ. އޭރުވެސް ވާރުވެރިކަންކުރަނީ "ހޯނޑެއްދޫ" ގައެވެ.\nއެއްދުވަސްވަރެއްގައި ކެރަމިންތާގައި ޢަލީ މާވަޑިއާގެ ދަރި މޫސާ މާލިމީއޭކިޔާ މީހަކު އޭނާގެ އަނބިދަރީންނާއި، ބައެއްއެކުވެރިނާ އެކު އުޅެމުން އައެވެ. މިގޮތަށް މީނާ އުޅެމުންދަނިކޮށް، މުޙަންމަދު ޢިމާދުއްދީން (4 ވަނަ) ގެ ރަސްކަމުގެ ކުރީކޮޅު ގާތްގަނޑަކަށް 1839މ. (1254ހ.) ގައި ހުވަދު އަތޮޅުގެ އަތޮޅުވެރީން، މި މޫސާ މާލިމީ އެ ރަށުން ބާލައިފިއެވެ. ދެން މީނާ މިކަން ބޮޑުވެގެން މާލެ އަތުވެއްޖެއެވެ. (ކުރީގެ ހުވަދު އަތޮޅު)\nޢަލީ މާވަޑިއާގެ ދަރި މޫސާ މާލިމީ، މަޑަވެއްޔަށް ހިޖްރަކުރި ދުވަސްވަރު މަޑަވެލީގައިއުޅެނީ (މަހަށްދިއުމުގެ ބޭނުމުގައި) ބަނޑަހަ ޖަހައިގެން ތިބި ދޮންނެއިގެ7ފިރިހެން ކުދީންނެވެ. އެ ރަށުގައި އެންމެ ފުރަތަމަ މިސްކިތެއް (ހިރިގަލު މިސްކިތް) ބިނާކުރެއްވީ މި ހަތް ބެއިންނެވެ. އެ މިސްކިތް ބިނާކުރީ، ގާތްގަނޑަކަށް 1880މ. (1297ހ.) ގެ އަހަރު ތަކުގައެވެ. ބާރަ ފޫޓު އަށާރަ ފޫޓުގެ އެ މިސްކިތް ޢިމާރާތް ކޮށްފައިވަނީ، މާލޭ ކަޅުވަކަރު މިސްކިތާ އެއްސިފަޔަކަށް، ހަމަ އެ ބޮޑުމިނުގައި ހިރިގަލުންނެވެ.) މިހާރުގެ ވަޠަނިއްޔާ އެންޓެނާގެ އިރުދެކުނުގައި (ނިކަގަނހާ ދިމާއިން ދިހަވަރަކަށް ފޫޓު ހުޅަނގު ދެކުނުގައި) ޢިމާރާތް ކޮށްފައިވާ، އެ މިސްކިތް ރޫޅާލީ 1983މ. އަހަރު އެވެ. ދޮންނެއިގެ ހަތްބެއިން ވަޅުލާފައިވަނީ، އެ މިސްކިތާ ޖެހިގެން ދިހަވަރަކަށް ފޫޓު އުތުރުގަ އެވެ.\nސަރުކާރުން މަޑަވެއްޔަށް ވެރިއަކު (ޚަޠީބަކު) ހަމަޖެއްސެވީ 1890މ. (1307ހ.) ގެ އަހަރުތަކުގެ ފަހުކޮޅުގަ އެވެ. ބަރުތީލަ ކުރި، ފަތްކޮޅަކުން އެންމެ ފުރަތަމަ ކަތީބުކަމަށް ހަމަޖެއްސެވީ މަޑަވެލީ ދޮންނެއިގެ އަލިފުތުގެ މުހަންމަދެވެ. ފަހުން އޭނާއަކީ، މުޙަންމަދު ކަތިއަ ކަލޭގެ އެވެ. (ބަރުތީލަ ކުރުމަކީ، ފަތްކޮޅުގައި ލާއިން ރަދުން ސިއްކައެއް ޖެއްސެވުމެވެ. އެއީ ރަދުންނަށް އަގު ދެއްވާފައި ގަންނަންޖެހޭ ލިއުމެ ކެވެ.) ޚަޠީބުކަމާއި، އެފަތްކޮޅުގެކަންތައް ހަމަޖައްސަވައި ދެއްވުމަށް އިސްކޮށް ޙަރަކާތްތެރިވެލެއްވީ ހޯނޑެއްދޫ ބޮޑުކަލޭފާނުކަމުގައި ބޮޑުގޭ އާދަމް ފުތު އަޅުގަނޑު ގާތު ބުނެފައިވެ އެވެ. ޢުމުން ސަތޭކަވަރަކަށް އަހަރަށްވުރެ ގިނަ ދުވަސް ވެފައި ވަނިކޮށް 2011މ. ވަނަ އަހަރު ފެށުނުތަނާހެން ނިޔާވި ހޯނޑެއްދޫ ބޮޑުގޭ އާދަމްފުތަކީ، ބޮޑުކަލޭފާނުގެ ދަރިއެކެވެ.\nމަޑަވެލީ / ޒޫރިޔާގެ ޢަލީ އިބްރާހިމް އުފަންވީ 1928މ. ގައެވެ. އޭނާގެ ބައްޕަޔަކީ، ދޮންނެއިގެ ހަސަނު (ޗާރްޗީ) ގެ އަޙުމަދުގެ އިބްރާހީމު އެވެ. އޭނާގެ މަންމަޔަކީ، ދޮންނެއިގެ އަޙުމަދުގެ، މުހަންމަދު (މުޙަންމަދު ކަތިއަކަލޭގެ) ގެ ބޮޑުމަރިޔަންދިޔަގެ ވަށަދިޔެ އެވެ. މި މަރިޔަންދިޔެ ފުރަތަމަ ކައިވެނިކުރީ، ދޮންނެއިގެ އަލިފުތުގެ އިސާ ކަތީބާ އެވެ. އީސާކަތީބު ނިޔާވުމުން ކައިވެނިކުރީ ކެލާ ބޮޑޮދޮންބޭގެ ރައްކަލާ އާއިއެވެ. އެއީ ޢަލީ އިބްރާހީމުގެ ބައްޕައެވެ. ހޯނޑެއްދޫ ބޮޑުކަލޭފާނު ކައިވެނިކުރެއްވި ކަމަލޭއާ، ދޮންބީފާނަކީ، އީސާ ކަތީބުގެ ދެކުދީންނެވެ.\nމަތީގައި މިދެންނެވި މަޢުލޫމާތަށްބަލާއިރު 1836މ. ވަނަ އަހަރު އެރަށުގައި ދޮންނެއިގެ ހަތް ކުދީންނާއި އަދި ޢަލީ މާވަޑިއާގެ މޫސާ މާލިމީ، އެރަށުގައި ދިރިއުޅޭނެކަމަށް ބެލެވެއެވެ. ނަމަވެސް އެރަށަކީ، މީހުން ދިރިއުޅޭ ރަށެއްކަމަށް އޭރު ދަފުތަރުކުރެވިފައި ނެތީ އެވެ. އާދެ! މަޑަވެލީގައި އެންމެ ފުރަތަމަ މީހުން ދިރިއުޅެއް ފެއްޓީ ހިމިތީގެ ހުޅަނގުންއޮތް ސަރަޙައްދުގަ އެވެ. އެމީހުން ފުރަތަމަ ބޭނުންކުރި ޤަބްރުސްތާނު ސަރަޙައްދަކީ، ހީނާޑިގެއާ، ސަންލައިޓްގެ ހިމެނޭސަރަޙައްދެވެ. ދުވަސްކޮޅަކަށްފަހު މީހުން ވަޅުލަންފެއްޓީ (ރަށުގެ އުތުރުކޮޅު) ރުއްދޮށުގޭ އިރުއުތުރުންއޮތް ބިމުގައެވެ. އެސަޙައްދުން ބޮޑުބައެއް މިހާރުވީ މަގުމަތީގަ އެވެ. އޭރު އެރަށުގައި މިސްކިތެއް ނުބަހައްޓަ އެވެ.\nއެންމެ ފުރަތަމަ އެރަށުގައި ބެހެއްޓީ ކުރިން ލިޔެފައިއެވާ ހިރިގަލުމިސްކިތެކެވެ. އެރަށުގައި ހުކުރުމިސްކިތެއް ބެހެއްޓީ 1900މ. 1905މ. ވަނަ އަހަރާ ދެމެދުގެ ދުވަސްވަރެއްގައެވެ. އެއީ ޅޮސްމިސްކިތެވެ. އެ މިސްކިތް ޢިމާރާތްކުރީ ޅޮސްވަކަރާ، ވެލިގާ ބޭނުން ކޮށްގެންނެވެ. އެ މިސްކިތް ބެހެއްޓީ ހިރިގަލު މިސްކިތުގެ އިރުދެކުނުކަނުގައި މިހާރުގެ "ލީނާ" ގޭގެ ސަތޭކަވަރަކަށް ފޫޓު އުތުރުގައެވެ. އޭގެފަހުން ބެހެއްޓި މިސްކިތަކީ، އުވައިން ރާނައިގެން ގަސްވަކަރު ބޭނުންކޮށްގެން ބެހެއްޓި މިސްކިތެކެވެ. އެއީ ދެވަނައަށް ބެހެއްޓި ހުކުރު މިސްކިތެވެ. (ނުނިމޭ)


ކުރިން ވިސާ ނެގުމަކާ ނުލާ ދިވެހިންނަށް ޗައިނާ އަށް ދަތުރުކުރެވޭނެ އިންތިޒާމް ހަމަޖެހުމުން ވިޔަފާރިވެރިން ހެވިދިލިފަ-\nރާއްޖޭގެ ވިޔަފާރިތައް ކުރިއަރައި ދިއުމުގައި އެންމެ ބޮޑަށް އެހީތެރިވަމުން އަންނަ ޗައިނާއަށް ކުރިން ވިސާ ނެގުމަކާ ނުލާ ދިވެހިންނަށް ދަތުރުކުރެވޭނެ އިންތިޒާމް ހަމަޖެހުމުން ވިޔަފާރިވެރިން ތިބީ އުފަލުން ހެވި ދިލިފައެވެ.\nދުނިޔޭގެ ގިނަ ޤައުމުތަކެކޭ އެއްފަދައިން ރާއްޖޭގެ ބާޒާރުގައިވެސް އެންމެ ގިނައީ ޗައިނާގެ އުފެއްދުންތަކެވެ. ވިޔަފާރީގައި ޗައިނާ ކުރިއަރާފައިވާވަރުން ޗައިނާ އާ އެންމެ ވާދަވެރި އެމެރިކާގައިވެސް އެންމެ ބާރަށް ވިކެމުން އަންނަނީ ޗައިނާގެ އުފެއްދުންތަކެވެ.\nޗައިނާއިން ޤައުމުތަކަށް ހިލޭ އެހީގެ ގޮތުގައާއި ލޯނުގެ އެހީދެމުން އަންނަނީ އެޤައުމުތަކުގައި ޗައިނާގެ ސިފައިން ބައިތިއްބައި މިނިވަންކަމާއި އިސްތިޤްލާލަށް އަރައިގަންނަމުން ނޫންކަން ފާހަގަކުރެވެއެވެ.\nރައީސް މައުމޫނުގެ ވެރިކަމުގެ ކުރީކޮޅުން ފެށިގެން ޗައިނާއިން އަންނަނީ ރާއްޖޭގައި ފްލެޓްވެސް އަޅައިދެމުންނެވެ. މާލެ ހިޔާތަކާއި ހުޅުމާލެ ގޭސް 1 ގައިވެސް އެހުރީ ޗައިނާއިން އަޅައިދީފައިވާ ފްލެޓުތަކެވެ. މާލޭގައި ނަރދަމާ ނިޒާމު ޤާއިމުކޮށްދިނީ ޗައިނާއިންނެވެ. މާލޭގައި ވަނީ ބޮޑެތި ބިޔަ ޢިމާރާތްތައްވެސް އެންމެ ޒަމާނީ ފެންވަރަށް އަޅައިދީފައެވެ. ޗައިނާ މޯލްޑީވްސް ފްރެންޑްޝުޕް ބްރިޖުގެ އިތުރުންވެސް ރައްޔިތުންނަށް ފައިދާކުރާނެ އެތައް ބައިވަރު މަޝްރޫޢުތަކެއް ވަނީ ހިންގާދީފައެވެ. ނަމަވެސް ދުވަހަކުވެސް ރާއްޖޭގައި ޗައިނާގެ އަސްކަރިއްޔާގެ ބައަކު ބަނޑަހަޖަހައިގެން ތިބެފައެއް ނުވެއެވެ.\nފޮރިން މިނިސްޓްރީގެ ބަޔާން:\nޗައިނާގެ ޚާރިޖީ ވަޒީރު ވާންގް ޔީ، ފޮރިން މިނިސްޓަރ އަބްދުﷲ ޝާހިދުގެ ދައުވަތަކަށް މިހާރު ދިވެހިރާއްޖެއަށް ކުރައްވަމުން ގެންދަވާ ދަތުރުފުޅުގައި މިއަދު ސޮއިކުރެވުނު ވިސާ އެގްޒެމްޝަން އެއްބަސްވުމުގެ ދަށުން، ދިވެހިންނަށް ޗައިނާއަށް ދިޔުމުން 30 ދުވަހުގެ އޮން-އެރައިވަލް ވިސާ ލިބޭނެއެވެ. މިއީ ދިވެހިންނަށް ރާއްޖެއިން ބޭރަށް ދަތުރުފަތުރުކޮށް އުޅުމުގައި ލުއި ގޮތްތައް ހޯދައިދިނުމަށް މި ސަރުކާރުން ކުރަމުންދާ މަސައްކަތުގެ ތެރެއިން، ކުރިން ވިސާ ނެގުމަކާ ނުލައި ދިވެހިންނަށް ދަތުރުކުރެވޭނެ އިންތިޒާމް ހަމަޖެހިގެން ދިޔަ5ވަނަ ގައުމެވެ. 2018 ނޮވެމްބަރު މަހުގެ ފަހުން ޔުނައިޓެޑް އަރަބް އެމިރޭޓްސް، ރަޝިޔާ، ތައިލެންޑް އަދި މޮރޮކޯ އިން ދިވެހިންނަށް އޮން-އެރައިވަލް ވިސާ ލިބޭނެ އިންތިޒާމް ވަނީ ހަމަޖެހިފައެވެ.\nމީގެ އިތުރުން ރައީސުލްޖުމްހޫރިއްޔާ އިބްރާޙިމް މުހައްމަދު ސާލިހްގެ ސަރުކާރުން ކުރެއްވި މަޝްވަރާތަކަށްފަހު ސައޫދީޢަރަބިއްޔާ، އިންޑިއާ އަދި ސްރީލަންކާއަށް ދަތުރުކުރުމުގައި ދިވެހިންނަށް ވިސާގެ ލުއިފަސޭހަ ގޮތްތައް ވަނީ ހަމަޖެހިފައެވެ.\nކޮވިޑް-19ގެ ސަބަބުން ޗައިނާއިން މިވަގުތު ދަތުރުފަތުރުކުރުމުގައި ހާއްސަ ފިޔަވަޅުތަކެއް އަޅާފައިވުމާއި އެކު، އޮން-އެރައިވަލް ވިސާ ދޫކުރަން ފަށާނީ، މިފިޔަވަޅުތަކަށް ލުއިދޭ ހިސާބުންނެވެ.


M-Faisaa Beynun Kuraa Customerunnah Haassa Hadhiyaa Eh – adduLIVE\nއެމް-ފައިސާ ބޭނުންކުރާ ކަސްޓަމަރުންނަށް ޚާއްޞަ ހަދިޔާއެއް\nMay 19, 2021, 16:39 ހަސަން ރަޝީދު\nއުރީދޫ މޯލްޑިވްސް ގެ އެމް-ފައިސާއަށް ރެޖިސްޓަރކޮށް ޚިދުމަތް ބޭނުންކުރާ ކަސްޓަމަރުންނަށް ޚާއްޞަ ހަދިޔާއެއް ލިބޭ ޕްރޮމޯޝަންއެއް މިއަދު ފަށައިފިއެވެ.\nއުރީދޫ އިން ބުނީ މި ޕްރޮމޯޝަންގެ ދަށުން އެމް-ފައިސާ ގެ ރެޖިސްޓްރޭޝަން ފުރިހަމަކޮށް 500 ރުފިޔާ ކޭޝް-އިން ކުރާ ފަރާތްތަކުގެ އެމް-ފައިސާ ވޮލެޓަށް 50 ރުފިޔާ ޖަމާވެގެންދާނެ ކަމަށެވެ. އަދި އަލަށް ރެޖިސްޓްރޭޝަން ފުރިހަމަކުރާ ފަރާތްތަކުގެ ތެރެއިން އެމް-ފައިސާ މެދުވެރިކޮށް 500 ރުފިޔާ އަށް ވުރެ މަތިން ޔުޓިލިޓީ ބިލް ދައްކާ ކަސްޓަމަރުންގެ ވޮލެޓަށް 25 ރުފިޔާ ޖަމާވެގެންދާނެ ކަމަށް އުރީދޫން ބުނެއެވެ.\nމިއީ ކަރަންޓު، ފެން ފަދަ އެންމެ ގިނަ ޔޫޓިލިޓީ ބިލްތަކަށް އެއްތަނަކުން ފައިސާ ދެއްކެވުމަށް ރާއްޖޭގައި ބޭނުންކުރެވޭ ޑިޖިޓަލް ޕްލެޓްފޯމްއެވެ. މީގެ ތެރޭގައި އުރީދޫ، ސްޓެލްކޯ، އެމްޑަބްލިއުއެސްސީ، މީޑިއާނެޓް، މޯލްޑިވް ގޭސް އަދި ވިލާ ގޭސް ފަދަ ގިނަ ކުންފުނިތަކެއް ހިމެނެއެވެ.\nމި އެޕްލިކޭޝަނުގައި ރަޖިސްޓްރީ ކުރަން ބޭނުންވާ ކަސްޓަމަރުންނަށް މައި އުރީދޫ މޯބައިލް އެޕްލިކޭޝަން މެދުވެރިކޮށް ރަޖިސްޓްރީ ކުރެވޭނެ އެވެ. އެގޮތުން، އެމްފައިސާގައި ރަޖިސްޓްރީ ކުރުމަށް މައުލޫމާތު ފުރިހަމަކޮށް އައިޑީ ކާޑު ނުވަތަ ޕާސްޕޯޓު ނުވަތަ ވޯކް ޕާމިޓުގެ ފޮޓޯ ކޮޕީ ހުށަހެޅުމުން ރަޖިސްޓްރީ ކުރެވޭނެ އެވެ.


Enme dhigu water slide thakaa eku Jumeirah Vittaveli resort maraamaathah fahu hulhuvaifi. Enme dhigu water slide thakaa eku Jumeirah Vittaveli resort maraamaathah fahu hulhuvaifi.\nއެންމެ ދިގު ވޯޓަރ ސްލައިޑްތަކާއެކު ޖުމެރިކާ ވިޓާވެލި މަރާމާތަށްފަހު ހުޅުވައިފި\nޖުމެއިރާ ވިޓާވެލިގައި ޤާއިމްކޮށްފައިވާ ވޯޓަރ ސްލައިޑް ވިލާގެ ޑިޒައިން\nރާއްޖޭގައި ބެހެއްޓި އެންމެ ދިގު ވޯޓަރ ސްލައިޑްތަކާއެކު ޖުމެރިކާ ވިޓާވެލި މަރާމާތަށްފަހު އަލުން ހުޅުވައިފިއެވެ.\nޖުމެއިރާ ވިޓާވެލީގެ ކަނޑުމަތީ ވިލާތަކާއި، ރިޓްރީޓްތަކުގެ އާބާރުތަ ފިލުވުމަށްފަހު އަލުން ހުޅުވި އިރު، އެތަނުގެ ވޯޓަރ ވިލާތަކުގައި ބަހައްޓާފައިވާ ވޯޓަރ ސްލައިޑްތަކަކީ ކަނޑަށް ފޭބޭގޮތަށް ރާއްޖޭގައި ހުރި އެންމެ ދިގު ވޯޓަރ ސްލައިޑްތަކެކެވެ.\nޖުމެއިރާ ވިޓާވެލީގެ ވޯޓަރ ވިލާތަކުގައި ހަރުކޮށްފައިވާ މި ސްލައިޑްތަކުގައި 23 މީޓަރު ހުރެއެވެ. ވެލާނާ އިންޓަރނޭޝަނަލް އެއަރޕޯޓުން ވިހި މިނެޓުގެ ތެރޭގައި ދަތުރުކުރެވޭ ޖުމެއިރާ ވިޓާވެލީ ރިޒޯޓުން ބުނިގޮތުގައި ފަތުރުވެރިންނަށް ތަފާތު ހިދުމަތްތައް ތައަރަފްކުރުމަކީ އެރިޒޯޓުގެ އަމާޒެކެވެ. މިގޮތުން އެރިސޯޓުން މިހާތަނަށް އައިއިރު ރާއްޖޭގައި ފުރަތަމަ ފަހަރު ތައަރަފްކުރި އައިސް ސްކޭޓިން ރިންގްވެސް ވަނީ ތައަރަފްކޮށްފައެވެ. މީގެއިތުރުންވެސް ގެންސްޓުންނަށް ތަފާތު ހިދުމަތްތައް މިރިޒޯޓުން ދަނީ ތައަރަފްކުރަމުންނެވެ.\nވިޓާވެލީގެ ޖެނެރަލް މެނޭޖަރ އަމިތު މަޖުމްދަރު ވިދާޅުވީ އަލަށް ތައަރަފްކުރި ރާއްޖޭގެ އެންމެ ދިގު ވޯޓަރ ސްލައިޑް އެރިސޯޓުގެ ޕްރައިވެޓް އޯޝަންސް ރިޓްރީޓްސްއާއި އިންފިނިޓީ ޕޫލް އޯޝަން ވިލާސްގައި ހުންނާނެކަމަށެވެ.\nދުބާއީގެ ޖުމެއިރާ ހޮޓެލްސް ކުންފުނީގެ ދަށުން ހިންގާ ދެ ރިޒޯޓެއް ރާއްޖޭގައި ހުރެއެވެ. އެއީ ޖުމެއިރާ ވިޓާވެލި އަދި ޖުމެއިރާ ދެވަނަ ފުށިއެވެ.\n1997ވަނަ އަހަރު ޤާއިމްކުރި ޖުމެއިރާ ހޮޓެލްސްގެ ދަށުން ހިންގާ ހޮޓެލް އަދި ރިޒޯޓުތައް ރާއްޖޭގެ އިތުރުން އަބޫ ދާބީ، ބަހްރެއިން، ދުބާއީ، ފްރެންކްފާރޓް، ގުއަންޒޯ، ކުވެއިޓް، ލަންޑަން، މަލޯކަރ، ނަންޖިން، ޝަންގްހައިގަވެސް ހުރެއެވެ.


އޮލިމްޕިއަން އަކަށް ވުމަކީ ފަހުރެއް: ސާއިދު\nއޮލިމްޕިއަން އަކަށް ވުމަކީ ކޮންމެ އެތުލީޓަކަށް ވެސް ލިބޭނެ ފަހުރެއް: ސާއިދު\n25 ޖޫން 2021 - 10:19 0\nސައުތު އޭޝިއަން ގޭމްސްގެ އިވެންޓެއްގެ ތެރެއިން ހަސަން ސާއިދު.-- ފޮޓޯ: މޯލްޑިވްސް އޮލިމްޕިކް ކޮމިޓީ\nބައިނަލްއަގުވާމީ އެންމެ ބޮޑު ކުޅިވަރު ހަރަކާތް ކަމަށްވާ އޮލިމްޕިކްސްގައި ވާދަކުރުމުގެ ފުރުސަތު ލިބި އޮލިމްޕިއަން އަކަށް ވުމަކީ ކޮންމެ އެތުލީޓަކަށް ވެސް ލިބޭނެ ފަހުރެއް ކަމަށް ރާއްޖޭގެ އެންމެ ބާރު ދުވުންތެރިޔާ ހަސަން ސާއިދު ބުނެފި އެވެ.\nއަންނަ މަހު ޖަޕާނުގެ ޓޯކިޔޯގައި ފަށާ އޮލިމްޕިކްސްގައި އެތުލެޓިކްސް އިވެންޓުގައި ވާދަކުރުމުގެ ފުރުސަތު ސާއިދަށް ލިބުނީ ޓްރަަޔަލް އިން ކުރިހޯދައިގެންނެވެ. މިއީ ސާއިދު އޮލިމްޕިކްސްގައި ވާދަކުރާނެ ދެ ވަނަ ފަހަރެވެ. ފުރަތަމަ ފަހަރަށް 2016 ވަނަ އަހަރު ބްރެޒިލްގައި ބޭއްވި ރިއޯ އޮލިމްޕިކްސްގައި ވާދަކޮށް ސާއިދު ވަނީ ރާއްޖެ އަށް ތާރީހީ ކުރިއެރުމެއް ހޯދައިދީފަ އެވެ.\nސާއިދު "އަދަދު" އަށް ބުނީ އޮލިމްޕިކްސް އިން ފުރުސަތު ލިބުމަކީ ކޮންމެ އެތުލީޓަކަށް ވެސް ލިބޭނެ ހާއްސަ ކާމިޔާބެއް ކަމަށެވެ.\n"އޮލިމްޕިއަން އަށް ވުމަކީ ކޮންމެ އެތުލީޓަކަށް ވެސް ލިބޭނެ ވަރަށް ބޮޑު ފަހުރެއް. އޮލިމްޕިކްސްގައި ވާދަކުރުމަކީ ކެނޑިނޭޅި ވަރަށް ގިނަ އަހަރުތަކެއްގައި ވަރަށް ބުރަކޮށް ހިތްވަރާ އެކު ކުރެވޭ މަސައްކަތެއްގެ ނަތީޖާ،" ސާއިދު ބުންޏެވެ.\nސާއިދު ވަނީ ރިއޯ އޮލިމްޕިކްސްގެ 100 މީޓަރުގެ ދުވުމުގެ ސެމީ ފައިނަލަށް ނުހޮވުނު ނަމަވެސް ތާރީހީ ކާމިޔާބެއް ހޯދައިފަ އެވެ. ރާއްޖޭގެ އެންމެ ކާމިޔާބު އެތުލީޓު ކަމަށްވާ ސާއިދުގެ ފުރަތަމަ އޮލިމްޕިކްސްގައި އޭނާ ފުރަތަމަ ބުރުން ޖާގަ ހޯދީ، ޕްރިލިމިނަރީ ބުރުން އެއް ވަނަ ހޯދައިގެންނެވެ. އެ ބުރުގައި ވާދަކުރި 22 ދުވުންތެރިންގެ ސާއިދު އެއްް ވަނަ ހޯދީ 10.43 ސިކުންތުން ރޭސް ނިންމައިގެންނެވެ. ސާއިދަކީ އަކީ އޮލިމްޕިކްސްގެ، ބުރެއްގެ އެއް ވަނަ ހޯދި ރާއްޖޭގެ ފުރަތަމަ ކުޅިވަރު ކުޅުންތެރިޔާ އެވެ. އެ ފަހަރުގެ އޮލިމްޕިކްސްގެ ފުރަތަމަ ބުރުގެ ފަސް ވަނަ ހީޓުގައި ވާދަކޮށް ސާއިދު އަށް ވަނަ އަށް ދިޔައިރު އޭނާ ރޭސް ނިންމީ 10.47 ސިކުންތުންނެވެ. ރަނގަޅު ވަނައެއްގައި ނުނިންމުނީތީވެ ސާއިދު ސެމީ ފައިނަލަށް ނުހޮވުނެވެ.\nސާއިދު ހުރީ އަންނަ މަހު ފަށާ އޮލިމްޕިކްސްއާ ކުރިމަތިލާއިރު ވެސް ވަރުގަދަ އަޒުމެއްގަ އެވެ.\n"އުއްމީދުކުރަނީ ކާމިޔާބީއާ ހަމަ އަށް ވާސިލްވުމަށް،" ސާއިދު ބުންޏެވެ.\nއަންނަ މަހުގެ 23 ވަނަ ދުވަހު ޓޯކިޔޯގައި ފަށާ އޮލިމްޕިކްސް އިން ރާއްޖެ ވާދަކުރަނީ އެތުލެޓިކްސްގެ އިތުރުން ސްވިމިން އާއި ބެޑްމިންޓަން އިވެންޓްގަ އެވެ.\nސްވިމިން އިން އޮލިމްޕިކްސްގެ އިވެންޓްގައި ބައިވެރިވާނީ އައިޝަތު ޝައުސަން އާއި އަލީ އިމްއާން އެވެ. އަދި ބެޑްމިންޓަން އިން އޮލިމްޕިކްސްގައި ވާދަކުރުމުގެ ފުރުސަތު ލިބުނީ ބައިނަލްއަގުވާމީ ގިނަ ކާމިޔާބީތަކެއް ހޯދާފައިވާ ފާތިމަތު ނަބާހާ އަށެވެ. ނަބާހާ އަކީ އޮލިމްޕިކްސްގައި ވާދަކުރާ ދިވެހި ދެ ވަނަ ކުޅުންތެރިޔާ އެވެ. އަދި ފުރަތަމަ އަންހެން ކުޅުންތެރިޔާ ވެސް މެ އެވެ.\nހަސަން ސާއިދު (ދުވުންތެރިޔާ)


މޯލްޑިވްސް މީޓިއޮރޮލޮޖިކަލް ސަރވިސް -\nނިމުތު އޮޓޮމެޓިކް ވެދާ ސްޓޭޝަން ޑޭޓާ\nޚަބަރު ޑައުންލޯޑްސް ގެލެރީ\nނިމުުތު އޮޓޮމެޓިކް ވެދާ ސްޓޭޝަން ޑޭޓާ\nޢާންމު މޫސުން ޑޭޓާ ހޯދުމަށް އެދޭ\nމޫސުމާބެހޭ އޮފީހުގެ އައު ވެބްސައިޓު ގެ ތަޢާރަފު\nއަންގާރަ, 24 އޯގަސްޓް 2021\nރާއްޖޭގެ މޫސުމާބެހޭ މަޢުލޫމާތު ފަސޭހައިން ބަލައިލެވޭނެހެން ފަރުމާކުރެވިގެން މޫސުމާބެހޭ އޮފީހުގެ ވެބްސައިޓްގެ ފެންވަރުމަތިކޮށް، ދިވެހިބަހާއި އިނގިރޭސިބަހުން ގިނަބަދަލުތަކަކާއެކު ވެބްސައިޓުގެ ބީޓާ-ވާޝަން މިވަނީ ޢާންމުކޮށް ހުޅުވާލެވިފައެވެ. ޓެބްލެޓާއި މޮބައިލް ފޯނުގައި ވެސް ފަސޭހައިން ބައްލަވާލެވޭ ގޮތައް ފަރުމާކުރެވުނު ވެބްސައިޓުގެ ފުރަތަމަ ޞަފްޙާއިން، ރާއްޖޭގެ5ސަރަޙައްދަކަށް ކުރިއަށް އޮތް3ދުވަހުގެ މޫސުން ލަފާކުރެވޭގޮތް ފެނިވަޑައި ގަންނަވާނެއެވެ. ހދ. ހަނިމާދޫ، މާލެ، ލ. ކައްދޫ، ގދ. ކާދެއްދޫ އަދި ސ. ގަމުގެ ފިނިހޫނުމިނާއި ވާރޭވެހުނު މިންވަރު އަދި ވައިޖެހެމުންދާގޮތް ވަގުތުން ބަލައި ލުމުގެ އިތުރުން ހަމަ އެރިކޯޑުތަކަށް ފާއިތުވި 24 ގަޑިއިރުގެތެރޭ ގަޑިންގަޑިއަށް އައި ބަދަލުވެސް ފެނިވަޑައި ގަންނަވާނެ އެވެ. އަދި ހަމަ މި ތަންތަނުގެ މޫސުން ކުރިއަށް އޮތް5ދުވަހަށް ލަފާކުރެވޭގޮތްވެސް ކުރުގޮތަކަށް ފެނިވަޑައި ގަންނަވާނެ އެވެ. އެންމެފަހުގެ ސެޓެލައިޓް ފޮޓޯތަކުގެ އެނިމޭޝަނާއިއެކު އުތުރާއި މެދުރާއްޖެތެރެއާއި ދެކުނުގެ ދިޔަވަރު އޮންނާނެގޮތާއި އިރާއި ހަނދު އަރާ އޮއްސޭނެ ވަގުތުތަކުގެ މައުލޫމާތުވެސް ހުންނާނެއެވެ. އަދި އިންޑިޔާ ކަނޑު ގެ ސަރަޙައްދަށް އެންމެފަހުން އައިސްފައިވާ ބިންހެލުންތަކުގެ މަޢުލޫމާތުވެސް އަދާހަމަ ކުރެވެމުން ދާނެއެވެ.\n<މޫސުން> ޓެބު ގެ ދަށުގައި <ނިމުތު> އަދި ރާއްޖޭގައި ޤާއިމުކުރެވިފައިވާ އޮޓޮމެޓިކް ވެދަރ ސްޓޭޝަން ތަކުން ލިބޭ މަޢުލޫމާތު ކޮންމެ 30 މިނެޓަކުން އަދާހަމަކުރެވޭނެއެވެ. "ނިމުތު" ނުވަތަ "މޫސުން ކުރިއަށް ލަފާކުރާގޮތް" <ނިމުތު> ޓެބް އިން ފެނިވަޑައިގަންނަވާނެއެވެ.\nމީގެ އިތުރުން ވައިގެ އުދުހުންތަކަށް ބޭނުންވާނެ މޫސުމާބެހޭ ރިޕޯޓުތަކާއި ފޯކާސްޓު ތައްވެސް އަދާހަމަ ކުރެވިފައި ވާނެއެވެ.\n<ކުލައިމެޓް> ޓެބްގެ ދަށުން < ޢާންމު މޫސުން > ޓެބްއިން އަހަރުތެރޭގައި ޢާންމުކޮށް ރާއްޖޭގެ މޫސުން އޮންނަ ގޮތާބެހޭގޮތުން ބައެއް މުހިންމު މަޢުލޫމާތު ފެނިވަޑައިގަންނަވާނެއެވެ. މީގެ އިތުރުން، ދުރުރާސްތާގެ މޫސުން ނުވަތަ ސީޒަނަލް ފޯކާސްޓްގެ ލިންކެއްވެސް މި ޕޭޖްގައި އިންނާނެއެވެ.\n<ބިންހެލުން> މި ބައިން ފެންނާނީ ރާއްޖެ ހިމެނޭ ސަރަޙައްދަށް އެންމެ ފަހުން އައިސްފައި ވާ ބިންހެލުމާއި ބެހޭ އަދާހަމަ ކުރެވިފައިވާ މަޢުލޫމާތެވެ.\n<ޢާންމު ހޭލުންތެރިކަން> ޓެބުން އެލާޓް މެސްޖްތައް ނެރެވޭ އަރައްކާތަކާއި އެ މެސްޖްތައް ނެރެވޭނެ ޙާލަތްތަކުގެ އިތުރުން ޢާންމުކޮށް ކުރެވޭ ބައެއް ސުވާލުތަކުގެ ޖަވާބުވެސް ހިމެނިފައި ވާނެއެވެ.\n<އެލާރޓް> މޫސުމީ، ބިންހެލުން އަދި ސުނާމީ ސަމާލު/އިންޒާރު ނެރުމާއިއެކު ވެބްސައިޓުގެ ފުރަތަމަ ޕޭޖަށް އަރާނެއެވެ. އޭގެއިތުރުން މި ޓެބް އިންވެސް އެވަގުތަކު ނެރެފައި ވާ ހުރިހާ ސަމާލު/ އިންޒާރު ފެންނަން ހުންނާނެއެވެ. މި ވަގުތައް ނިސްބަތްވާ ސަމާލު/ އިންޒާރެއް ނެތްނަމަ އެލާޓް މެސްޖެއް ނެތްކަމަށް އިންނާނެއެވެ.\n<މީޑިއާ> ޓެބްގެ ދަށުގައި އެންމެ ފަހުން ނެރެފައިވާ ޚަބަރާއި ޑައުންލޯޑްސް އަދި ފޮޓޯ ގެލަރީގެ ޓެބް ފެނިވަޑައި ގަންނަވާނެ އެވެ. ޑައުންލޯޑްސް ގައި އިން ޑޭޓާ ރިކްވެސްޓް ފޯމު މެދުވެރިކޮށް މޫސުމާބެހޭ ޑޭޓާ ހޯދުމަށް އެދިލެއްވެވޭނެއެވެ.\nރާއްޖޭގައި ހުންނަ ޔޫ.އެން.ޑީ.ޕީ އޮފީހުގެ ޕުރޮގްރާމުތަކުގެތެރެއިން " ކާރިސީ ހިރާސް ކުޑަކުރުމާއި ބެލެހެއްޓުން އަދި ދުރާލާ އިންޒާރުދޭ ނިޒާމު ހަރުދަނާކުރުމާއި މިދާއިރާއިން ޢާންމުރައްޔިތުން ހޭލުންތެރިކުރުމުގެ ޕުރޮގްރާމު" ގެދަށުން ކޮށްދެއްވި މިމަސައްކަތައް ފަށްފަށުން ޝުކުރު ދަންނަވަމެވެ. އަދި ވެބްސައިޓް ފަރުމާކޮށް ތައްޔާރު ކޮށްދެއްވި "ދަ ލޫޕް ކުރާފްޓް" ގެ މެނޭޖްމެންޓަށް ވެސް ޝުކުރު ދަންނަވަމެވެ.\nމޯލްޑިވްސް މީޓިއޮރޮލޮޖިކަލް ސާވިސް\nތަސައްވަރާއި އަމާޒު ތައާރަފު ތާރީޚުގެ ތެރެއިން ގުޅުއްވުމަށް ޚިދުމަތްތަކުގެ ޗާޓަރ\nގުޅުންހުރި ބައެއް ލިންކްތަށް\nމިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ނޭޝަނަލް ޑިޒާސްޓާ މެނޭޖްމެންޓް އޮތޯރިޓީ އެކި ޤައުމުތަކުގެ ރަސްމީ ފޯކާސްޓްތައް ރީޖަނަލް އިންޓިގްރޭޓެޑް މަލްޓި ހެޒާޑް އާލީ ވޯނިންގް ސިސްޓަމް ( RIMES ) އިންޑިއާގެ ކަނޑާބެހޭ ގައުމީ އިދާރާ އިންޑޮނޭޝިޔާގެ ސުނާމީ އިންޒާރުދޭ ނިޒާމު އޮސްޓްރޭލިޔާގެ ސުނާމީ އިންޒާރުދޭ ނިޒާމު އެންމެ ފަހުގެ ބިންހެލުމާބެހޭ މަޢޫލޫމާތު - USGS ދުނިޔޭގެ މޫސުމާބެހޭ ޖަމްޢިޔާ ދުނިޔޭގެ ވައިގެ ދަތުރުތަކާބެހޭ ޖަމްޢިއްޔާ\n© Copyright 2021 Maldives Meteorological Service All Rights Reserved


M.E.C Badhahi Cup - Team hudhu Hudhu Balikoh Hulhumeedhoo Police Final ah\nއެމްއީސީ ބަދަހިކަޕް- ޓީމް ހުދުހުދު ބަލިކޮށް ...\nނެޓްބޯޅަ : ފައިނަލްގެ ދެ ވަނަ ...\nby vomadmin November 17, 2020\nމީދޫގައި މިހާރު ހިގަމުންދާ އެމްއީސީ ބަދަހިކަޕް ނެޓްބޯޅަ މުބާރާތުގެ ސެމީ ފައިނަލްގެ ފުރަތަމަ މެޗްގައި ޓީމް ހުދުހުދު ބަލިކޮށް ހުޅުމީދޫ ޕޮލިސް ރިކްރިއޭޝަން ކްލަބްގެ ޓީމް މުބާރާތުގެ ފައިނަލަށް ދަތުރުކޮށްފިއެވެ.\nމީދޫ ކުޅިވަރުއެރީނާގެ ނެޓްބޯޅަ ކޯޓުގައި މިރޭ ކުޅުނު ސެމީ ފައިނަލް މިމެޗު ހުޅުމީދޫ ޕޮލިސް ރިކްރިއޭޝަން ކްލަބްގެ ޓީމް ކާމިޔާބުކުރީ 35 ޕޮޓް 24 ޕޮޓުންނެވެ.\nމިމުބާރާތުގެ ސެމީއަށް ހުޅުމީދޫ ޕޮލިސް ރިކްރިއޭޝަން ކްލަބްގެ ޓީމް ދަތުރުކުރީ ގްރޫޕް ބީގެ އެއްވަނަ ޓީމުގެ ގޮތުގައެވެ. ޓީމް ހުދުހުދު ސެމީއަށް ދަތުރުކުރީ ގްރޫޕް އޭގެ ދެވަނަ ޓީމުގެ ގޮތުގައެވެ.\nމިމުބާރާތުގައި ބައިވެރިވި ޓީމްތަކަށް ރާއްޖޭގެ އެކިސަރަހައްދުތަކުގެ މޮޅު ނެޓްބޯޅަ ކުޅުންތެރީން ގެނެސްގެން ކުޅުވަމުންދާއިރު އެއްޓީމަކަށް އަތޮޅުން ބޭރުގެ އެންމެ ގިނަ ކުޅުންތެރީން ކުޅުންތެރީން ކުޅެމުންދަނީ ޕޮލިސްޓީމަށެވެ. އަދި އެޓީމަށް ކުޅެމުންއަންނަ ރަށުން ބޭރުގެ ( ފުވައްމުލަކުގެ ) ކުޅުންތެރީންގެ ފަރާތުން ތަފާތު މޮޅުކުޅުމެއް ފެނިގެންގޮސްފައިވެއެވެ. އަދި މިރޭ ކުޅެވުނު ސެމީފައިނަލްމެޗުންވެސް ޕޮލިސް ޓީމު މޮޅުކޮށްދިނުމުގައި އިސްދައުރެއް އަދާކޮށްފައިވަނީ ޕޮލިސްޓީމަށް ކުޅެންދާ ފުވައްމުލަކު ކުޅުންތެރީންކަން ފާހަގަކޮށްލަންޖެހެއެވެ.\nމުބާރާތުގެ ސެމީފައިނަލް ދެވަނަ މެޗު މިރޭ އޮންނާނެއެވެ. ވާދަކުރާނީ ގްރޫޕް ބީގެ އެއްވަނަ ޓީމު ހުޅުދޫ ޔޫތާއި އަދި ގްރޫޕް އޭގެ ދެވަނަ ޓީމު މިފްކޯއެވެ.\nދަރުމަވަންތަ ހޮސްޕިޓަލް ވިއްކާލާކަށް ނޫޅޭ : ފިނޭންސް


Verikan vattaalan faisaa behi kamah dhin bayaan anburaa gengosfi | Mihaaru\nފާރިސް ކުރިމިނަލް ކޯޓަށް ހާޒިރު ކުރަނީ.\nވެރިކަން ވައްޓާލަން ފައިސާ ބެހި ކަމަށް ދިން ބަޔާން އަނބުރާ ގެންގޮސްފި\n09 މެއި 2018 - 11:46 51 comments\nރައީސް ޔާމީންގެ ވެރިކަން ވައްޓާލަން އިދިކޮޅު ފަރާތްތަކުން ފައިސާ ބެހި ކަމަށާއި ދިއްގަރު ދާއިރާގެ މެމްބަރު އަހްމަދު ފާރިސް މައުމޫން ވިދާޅުވެގެން އެ ފައިސާ، މަޖިލީހުގެ މެމްބަރުންނާ ހަވާލުކުރީ ތިމަންނާ ކަމަށް ބުނެ ފުލުހުންނަށް ހެކި ބަސް ދިން މީހަކު އޭނާގެ ބަޔާން އަނބުރާ ގެންގޮސްފި އެވެ.\nފާރިސްއާ ދެކޮޅަށް ޖެނުއަރީ 13 ގައި ހެކި ބަސް ދިން ޝިޔާމް އިބްރާހީމް ނަމަކަށް މީހަކު އޭނާގެ ބަޔާން އަނބުރާ ގެންދިޔައީ، އޭގެ ސިއްރުކަން ގެއްލިފައިވާ ކަމަށް ބުނެ އެވެ.\nޕޮލިސް ކޮމިޝަނަރު އަބްދުﷲ ނަވާޒަށް އޭނާ ފޮނުވި ސިޓީގައި ބުނެފައިވަނީ ފުލުހުން އެދިގެން ބަޔާނެއް ދިނީ، ސިއްރު ހެކިވެރިއެއްގެ ގޮތުގައި ކަމަށެވެ. އެ ބަޔާނުގެ ސިއްރުކަން ހިފަހައްޓައި، އޭނާ އާއި އާއިލާ އަށް ރައްކާތެރިކަން ދޭނެ ކަމުގެ ޔަގީންކަން ފުލުހުން ދިން ނަމަވެސް ބަޔާން އާއްމުވެފައިވާތީ އޭނާ ވަނީ ކަންބޮޑުވުން ފާޅުކޮށްފަ އެވެ.\nބަޔާން އަނބުރާ ގެންދިއުމުގެ އިތުރުން ޝަރީއަތުގެ މަޖިލީހުގައި ހެކިބަސް ދޭން ވެސް އޭނާ ވަނީ އުޒުރުވެރިވެފަ އެވެ.\nޝިޔާމްގެ ބަޔާނުގައިވާ ގޮތުން ވަކި ވަޒީފާއެއް އަދާނުކުރާ، އޭނާ އަކީ 2007 ވަނަ އަހަރުން ފެށިގެން "ސިޔާސީ ގޮތުން" މައުމޫންގެ އަރިހުގައި އުޅޭ މީހެކެވެ. އެ އާއިލާގެ އެންމެންނާ ވެސް ރަހުމަތްތެރިކަން އޮންނަ ކަމަށް އޭނާ ބުނެފައިވެ އެވެ.\nއެ ބަޔާނުގައި ބުނެފައިވާ ގޮތުގައި ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ޕެރަޑައިސް އައިލެންޑް ރިސޯޓަށް ގޮސް ދަބަހެއް ގެނެސްދޭން ފާރިސް އެދިވަޑައިގަތީ މިދިޔަ އަހަރުގެ މެއި މަހުގެ ތެރޭގަ އެވެ. ވިލާގެ ލޯންޗަކަށް އަރައިގެން ޕެރެޑައިސް އަށް ދިއުމުން، އެ ތަނުގެ އޮފީހަކަށް އޭނާ ވައްދައި ކަޅު ދަބަހެއް ހަވާލުކުރި ކަމަށް އޭނާ ބުނެފައިވެ އެވެ.\n"އެ ދަބަހުގައި ހުރީ ކޯއްޗެއްތޯ ބެލިއިރު އެއީ ގިނަ އަދަދެއްގެ ފައިސާ އެވެ. އެހާ ގިނަ އަދަދެއްގެ ފައިސާ ހުރުމުން، އެ ގުނަން ޖެހޭނެ ކަމަށް ފާރިސް އަށް ގުޅައި ބުނުމުން އެ ފައިސާ ގުނާނެ ކަމެއް ނެތް ކަމަށާއި އެ ފައިސާ ހިފައިގެން، ކުރިން ޕެރަޑައިސް އަށް ދިޔަ ލޯންޗުގައި މާލެ އައުމަށް ބުންޏެވެ،" ބަޔާނުގައިވެ އެވެ.\nޝިޔާމް ބުނި ގޮތުގައި މާލެ އައިސް އެ ފައިސާ ހަވާލުކުރީ ފާރިސް ވިދާޅުވި ގޮތަށް، ދަގެނތީ ދާއިރާގެ މެމްބަރު އިލްހާމް އަހްމަދާ އެވެ.\nއޭގެ ފަހުން ވެސް ހަމަ އެ ދުވަހު، ޕެރަޑައިސް އަށް އިތުރު ދަތުރެއް ކޮށްދޭން، ފާރިސް އެދުނު ކަމަށް ޝިޔާމްގެ ބަޔާނުގައި ބުނެފައިވެ އެވެ.\nއެ ދަތުރުގައި ވެސް ޕެރެޑައިސް ރިސޯޓުގެ އޮފީހަށް ވަދެ، އޭނާއާ ހަވާލު ކުރި ފައިސާ ދަބަސް ގުނި ކަމަށާއި އޭގައި 1.2 މިލިއަން ޑޮލަރަށްވާ ދިވެހި ފައިސާ ހުރި ކަމަށް ބަޔާނުގައިވެ އެވެ. އެ ފައިސާ ހަވާލުކުރީ، މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާންއާ ކަމަށް ބުންޏެވެ.\n"އެ ވަގުތު އަޅުގަނޑު ޝިނާން ގާތުގައި ކީއްކުރާ ފައިސާއެއްތޯ ސުވާލު ކުރުމުން މި އުޅެނީ ރައީސް ޔާމީންގެ ވެރިކަން މަޖިލިސް ތެރެއިން ވައްޓާލަން ކަމުގައި އަޅުގަނޑު ގާތުގައި ޝިނާން ބުންޏެވެ. އެ ވަގުތު، އަޅުގަނޑު އެކަމާ ހިތްހަމަނުޖެހޭ ކަމަށް ޝިނާންގެ ގާތުގައި ބުނީމެވެ،" ޝިޔާމްގެ ބަޔާނުގައިވެ އެވެ.\nއެ ބަޔާނުގައި އޭނާ ބުނީ އޭގެ ފަހުން ވެސް ޖަންބޯ ބޭގެއްގައި އެންދެރިމާގެ އަށް ފައިސާ ވެއްދި ކަމަށާއި އެ ފައިސާ ހިފައިގެން އައީ ކުރީގެ ރައީސް މުހައްމަދު ނަޝީދުގެ އަރިހުގައި މަސައްކަތް ކުރި އަހްމަދު ޒިޔާދު (ޒިޔައްޓެ) އާއި ބޮޑު ސިއްކަ އާއި އިންޑިއާ މީހަކު ކަމަށެވެ. އެ ފައިސާ އަކީ ރައްޔިތުންގެ މަޖިލީހުގެ މެމްބަރުން ގަނެ، ގައުމުގައި ހަމަނުޖެހުމާއި ލޭ އޮހޮރުވަން ހޯދި ފައިސާއެއް ކަން ވެސް އެނގޭ ކަމަށް އޭނާގެ ބަޔާނުގައިވެ އެވެ.\nއަދި ވެރިކަން ވައްޓާލަން ކުރި މަސައްކަތްތަކުގައި ކުރީގެ ރައީސް މައުމޫން އަބްދުލްގައްޔޫމް ވެސް ބައިވެރިވެވަޑައިގެންނެވި ކަމަށާއި އެކަމާ މެދު އޭނާ ހިތްހަމަނުޖެހޭ ކަަމަށް މައުމޫން ގާތުގައި ބުނި ކަމަށް ވެސް ޝިޔާމްގެ ބަޔާނުގައިވެ އެވެ.\nފެބުރުއަރީ 1 ގައި ސުޕްރީމް ކޯޓުގެ ފަސް ފަނޑިޔާރުން ސޮއި ކުރައްވައި ނެރުއްވި އަމުރަކީ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ރިޝްވަތު ނަންގަވައިގެން ނެރުއްވި އަމުރެއް ކަމަށް ތުހުމަތުކޮށް ދެ ބޭފުޅުން ވެސް ވަނީ ހައްޔަރުކޮށްފަ އެވެ. އަދި ސިޔާސީ ލީޑަރުންތަކެއް ދޫކޮށްލަން ފެބުރުއަރީ 1 ގައި އަމުރުކުރީ، އިދިކޮޅު ފަރާތްތަކުން ހިންގި ބަޣާވާތެއްގެ ތެރެއިން ކަަމަށް ބުނެ މައުމޫނާއި ރައްޔިތުންގެ މަޖިލީހުގެ މެމްބަރުންތަކެއް ވެސް ވަނީ ހައްޔަރުކޮށްފަ އެވެ.\nމީގެތެރެއިން ބައެއް ބޭފުޅުންގެ މައްޗަށް ޓެރަރިޒަމްގެ ދައުވާ އުފުލައި ޝަރީއަތް ފަށާފައިވާއިރު، ލީކުވެގެން މިއުޅޭ ސިއްރު ބަޔާންތަކަކީ އެ ބޭފުޅުންނާ ދެކޮޅަށް ފުލުހުން ހޯދާފައިވާ ބަޔާންތަކެވެ. އެ ބަޔާންތައް ލީކުކޮށްލީ ކޮން ބައެއް ކަން ފުލުހުން އަންނަނީ ތަހުގީގު ކުރަމުންނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕޮލިސް އިދިކޮޅު ފަރާތްތައް މެމްބަރު އިލްހާމް އަހުމަދު ފާރިސް މައުމޫން މެމްބަރު އަބްދުﷲ ސިނާން


ޖަވާހިރުގެ ބާރު3– Esfiya\nބިރުވެރި ކުޑަކުދިންގެ5mins ago\nޖަވާހިރުގެ ބާރު 3\nބާބު2– ކުރީގެ ރަސްކަން\nތަޅުދަނޑީގައި ހިފާ ވަރަށް ބާރަށް އަނބުރާލީމެވެ. ކުރަކި އަޑެއް ކިޔުމަށްފަހު ހުޅުވިފައި ފެންނަނީ މަންޒަރުތަކެކެވެ. ބަރު އަޑަކުން އެ ފޮތް ވާހަކަދެއްކިއެވެ. މަންޒަރުތައް ފެންނަމުން ދިޔައީ ފިލްމެއް ފަދައިންނެވެ.\n“މިއަކީ މިގަނޑުވަރުގައި ހިނގާދިޔަ ބިރުވެރި ހާދިސާއެކެވެ. މިއަކީ މިގަނޑުވަރުގައި ރަސްކަންކުރެއްވި ފަންސާސް ނުވަ(59) ވަނަ ރަސްކަމެވެ. މިއީ ސިހުރުވެރިންގެ އާދައެވެ. މިއީ އެންމެ ބޮޑު އަދި އެންމެ ވަރުގަދަ ސިހުރެކެވެ. މީގެ ބާރުން މުޅި މިރަށް ފޭދިގެންގޮސް އާންމު ރަށަކަށްވުން އެކަށީގެންވެއެވެ. މި ސިހުރުން ސަލާމަތްވުމަށް ވަރަށް ބާރުގަދަ، ބާރު ހުރި މީހަކު ބޭނުން ވާނެއެވެ.”\nއެހެން ކިޔާ ނިމުމާއެކު މަންޒަރުތަކެއް ފެންނަންފެށިއެވެ. އެ މަންޒަރުތަކުގައި ފެންނަނީ އަހަރެންގެ ބައްޕައާއި އެކީ އަންހެން މީހަކު ހުއްޓައެވެ. އެއްކަލަ އަންހެން މީހާއެވެ. އަހަރެންނަށް ހުވަފެނުގައި ފެންނަ މީހާއެވެ. ނަމަވެސް މިފަހަރު އޭނާގެ މޫނު ފެންނަން ހުއްޓެވެ. އަހަރެންނަށް ހުއްޓުން އެރިއެވެ. ހިޔާލުތަކުގެ ތެރެއަށް އަހަރެން ގެނބިގެން ހިނގައްޖެއެވެ. އެއީ އަހަރެންގެ މަންމަ އެއް ނޫން ހެއްޔެވެ؟ ހިޔާލުތަކުގެ ދުނިޔެއިން އަރައިގަނެވުނީ އަނެއްކާވެސް އެ ފޮތް ވާހަކަ ދައްކަން ފެށުމުންނެވެ. ނަމަވެސް ވާހަކަ ދެއްކީ އަހަރެންގެ ބައްޕަ، ޒަނީންއެވެ.\n” ރައިފާނާ ބަނޑުގަ ރިއްސަނީތަ؟ ފޫޅުމައިމީހާ އެބާދެޔޯ ! ކެތްކޮއްލާ!” އިރުކޮޅެއް ތެރޭގައި ފެނުނީ ފޫޅުމައިމީހާ އައިސް އަހަރެންގެ އަސްލު މަންމަ ރައިފާނާ ކޮޓަރި އަކަށް ވެއްދިތަނެއެވެ. އިރުތަކެއް ފަހުން ވަރަށް ރީތި، ދޮން އަންހެން ކުއްޖެއް އުރާލައިގެ ފޫޅު މައިމީހާ ނިކުންތަން ފެނުނެވެ. އެއީ އަހަރެން ބާއެވެ؟ އަހަރެންގެ ހިތުގައި ސުވާލުތަކެއް ބިންވަޅުނެގިއެވެ. ފޫޅު މައިމީހާގެ މޫނު މަތިން ފެންނަމުން ދިޔަ ކުލަވަރު ތަކުން ކޮންމެވެސް ކަމެއް ގޯސްކަން އެނގިގެން ދިޔައެވެ. ފޫޅުމައިމީހާ އިސްދަށަށް ޖަހާލާފައި ބުންޏެވެ. “ރައިފާނާ މި ދުނިޔެއާ އަލްވަދާޢު ކިޔައިފި”. ޒަނީން އަތަށް ދަރިފުޅު ހަވާލުކުރުމަށްފަހު ލިބުނު ލާރި ދަބަސް ހިފައިން ގަނޑުވަރުން ނިކުންނަމުން މަކަރު ވެރި ގޮތަކަށް ހިނިއައިސްފިއެވެ. ރައިފާނާ ގެ ކަށުކަމާކެމީގެ ކަންތައް ނިންމުމަށް ފަހު ޒަނީން އެދުވަސް ހޭދަކުރީ އެކަނިވެރި ކަމާއި މާޔޫސްކަމުގައެވެ.\nނުކައި ނުބޮއެ ހުރެ، ތިން ދުވަސް ހަމަ ވީއެވެ. ކުޑަ ދޮރު ކައިރީގައި ރަށްތެރެ ބަލަން ހުއްޓާ ރަށުގެ ފުއްޓަރު ފަރާތުން އައި ކަޅު ދުންގަނޑު ފެނުނީ އިސް އުފުލާ ޖަވާހިރުގެ ގަހަށް ބަލައިލި ވަގުތުގައެވެ. އޭރު ޒަނީންގެ ދަރިފުޅު އަމިއްލައަށް ވަޔައް އަރާ އުދުހެން ފެށިއެވެ. ދަރިފުޅުގެ ފަހަތުން ގޮވަމުން ދަނިކޮށް މަޑުމަޑުން ގޮސް ރަށުން ބޭރު ވިއެވެ. ދަރިފުޅަށް ވީ ކިހިނެއް ކަމެއްވެސް ނޭންގެއެވެ. ޒަނީންގެ ފިކުރު ބޮޑުވިއެވެ. ބަނޑުހައިވެ ގައިގާ ވަރެއް ނެތެއްކަމަކު ހިތްވަރުލާ އެ ދުންގަނޑާއި ކުރިމަތިލާން ނިންމިއެވެ. ހުރިހާ އެހީތެރިން ގަނޑުވަރުގެ ރައްކާތެރި ތާކަށް ގެންގޮސްފިއެވެ.\nއެ ދުންގަނޑު ގަނޑުވަރާ ކައިރިވަމުން ދިޔަ ވަރަކަށް އިންސާނެއްގެ ބައްޓަމަށް ދުންތަށް ޖަމާވާން ފެށިއެވެ. ކަޅު ކަމުން ގޮސް ދުންތައް ގައިން ބޭރަށް ވެސް ދެއެވެ. އެއީ ހަމަ ގައިމުވެސް ސިހުރު ވެރިއެކެވެ. “ކޮބާ ޖަވާހިރު؟” ފުރަތަމަ ވެސް ކޮއްލީ އާދަޔާ ޚިލާފު ސުވާލެކެވެ. ވާހަކަ ދެއްކިއިރު އަނގައިންވެސް ދުންތައް ނިކުމެއެވެ. ޒަނީންގެ ހިތަށް އެރިއެވެ. “މީނާއަށް މިކަންކަން އެނގުނީ ކިހިނެއް ބާ؟” ނަމަވެސް އަހަރެން އެ އޮތް ތަނެއް ދުވަހަކުވެސް ނުބުނާނަމެވެ. މަރު ވިޔަސް ހެޔޮކަމަށް ޒަނީން ނިންމިއެވެ. ސިހުރުވެރިޔާ ޒަނީންގެ ކަރުގައި ހިފާލިއެވެ. “ކޮބާހޭ އެ ޖަވާހިރު؟” އަނެއްކާވެސް ސުވާލު ތަކުރާރު ކޮއްލިއެވެ. އެވަރުންވެސް ޒަނީން އެކައްޗެއްވެސް ނުބުނެއެވެ. ޝައިތާނާގެ ބާރު ބޭނުންކޮށްގެން ސިހުރުވެރިޔާ ޒަނީން ފުނޑު ފުނޑު ކޮއްލިއެވެ. ޒަނީން ފުނޑު ފުނޑު ކޮއްލާ އެތަނަށް ވަރަށް ބޮޑު ސިހުރެއް ހެދިއެވެ. އެ ރަށް އާންމު ރަށަކަށްވާ ސިހުރެކެވެ. ސިހުރު ހަދާ ނިމުމަށްފަހު ސިހުރު ވެރިޔާ ދިޔަތަނެއް އެއްވެސް މީހަކަށް ނޭނގެއެވެ. އެ އާއިއެކު އެފޮތް ލެއްޕުނެވެ.\n(ނުނިމޭ) މި ބައި ގެނެސްދިނުން ލަސްވީތީ މާފަށް އެދެން. ކިޔެވުމުގަ ބިޒީ ވީމަ ވަގުތު ނުވީ. ދެންއަންނަ ބައި އަވަސްވާނެ.\nބިރުވެރި November 6, 2017


ލަހޫ·3ނޮވެމްބަރ 2020\nނަސްރުގެ ދުވަސް ފާހަގަކުރަނީ ދިވެހީންނަށް ދެން އެފަދަ ދުވަހެއް މެދުވެރި ނުވުމުގެ މަތިވެރި އުންމީދުގައި ކަމަށް ކުރީގެ ރައީސް މައުމޫންގެ ޕާޓީ މޯލްޑިވްސް ރިފޯމް މޫވްމަންޓް (އެމްއާރުއެމް) އިން ވިދާޅުވެއްޖެއެވެ.\nއެމްއާރުއެމް އިން މިހެން ވިދާޅުވެފައި މިވަނީ މިއަހަރުގެ ނަސްރުގެ ދުވަހުގެ މުނާސަބަތުގައި އެޕާޓީން ނެރުނު ބަޔާނުގައިއެވެ.\nފަޚުރުވެރި ނަސްރުގެ ދުވަހުގެ ހެޔޮއެދުމާއި، ތަހްނިޔާ ދިވެހި އެންމެހައި ލޮބުވެތި އަޚުންނާއި އުޚްތުންނަށް އަރިސްކުރައްވަމުން އެބަޔާނުގައި ވިދާޅުވެފައިވަނީ، ނަސްރުގެ ދުވަސް މިފާހަގަކުރަނީ 1988 ވަނަ އަހަރުން ފެށިގެން ކަމަށާއި ކޮންމެ އަހަރަކުވެސް މިދުވަސް ފާހަގަ ކުރުމުގެ ތެރެއިން ހަނދާން އާކުރަން މިޖެހެނީ، ދިވެހީންނަށް ދެން އެފަދަ ދުވަހެއް މެދުވެރި ނުވުމުގެ މަތިވެރި އުންމީދުގައި ކަމަށެވެ.\n1988 ވަނަ އަހަރުގެ ނޮވެމްބަރ3ގައި ރާއްޖެއަށް ކުރިމަތިވި ބަޣާވާތަކީ ދިވެހީންގެ މަދުބަޔަކާއި، ސްރީލަންކާގެ ޓެރަރިސްޓް ޖަމާޢަތަކާ އެކުވެގެން ހިންގި ބަޣާވާތެކެވެ. އެދުވަހުގެ ހަމަލާއަކީ ދިވެހި ތާރީޚުގައި މިހާތަނަށް ފާހަގަކުރެވޭ އެންމެ ބާރުގަދަ އެންމެ ބިރުވެރި އަދި އެންމެ ނުރައްކާތެރި ޙަމަލާކަމަށް އެ ބަޔާނުގައި ފާހަގަ ކޮށްފައިވެއެވެ.\n“އެދުވަހު 18 ވަރަކަށް ގަޑިއިރުވަންދެން ރާއްޖޭގެ ވެރިރަށް މާލޭގެ މައްޗަށް އަތްގަދަކޮށްލައިގެން ތިބީ ޤައުމުގެ އަދާވާތްތެރި ދުޝްމަނުންނެވެ. އެބައިމީހުން ހަނގުރާމަ ކުރަމުން ގެންދިޔައީ މުޅި ޤައުމު އެބައިމީހުންގެ އަތްމައްޗަށް ގެންދިއުމަށެވެ. އެދުވަހުގެ ޙަމަލާގައި 19 ދިވެހި ދަރީން ޝަހީދުވިއެވެ. ހަމައެހެންމެ، ނޮވެމްބަރ3ގެ ޢުދުވާނީ ޙަމަލާއާއި ގުޅިގެން ދުނިޔޭގެ އެތައް ޤައުމަތަކެއް އޮތީ ދިވެހި ޤައުމާއި ރައްޔިތުން ހިމާޔަތްކޮށްދިނުމަށް ތައްޔާރަށެވެ. ދިވެހި ސަރުކާރު އެހީއަށް އެދުނު ޤައުމުތަކުގެ ތެރެއިން އެންމެ އަވަހަށް ރާއްޖެއަށް އެހީ ފޯރުކޮށްދިނީ ރަހުމަތްތެރި އިންޑިއާ އިންނެވެ. އަދި ހަމައެހެންމެ، އެދުވަހު ވަރަށް ގިނަ އިރުތަކެއް ވަންދެން ދިވެހިރާއްޖޭގެ ހިތްވަރުގަދަ ސިފައިން ބާޣީންނާއި ހަގުރާމަކުރަމުން ގެންދިޔައެވެ. ދުޝްމިނުންގެ ބަޑީގެ ވަޒަންތަކުން ދިވެހި ސިފައިންގެ 8 މީހަކު ޝަހީދުވެ އެތައްބަޔަކު ޒަޚަމްވެފައިވެއެވެ. ނަމަވެސް ދިވެހި ސިފައިން ދެމިތިބީ އެބައިމީހުންގެ ޤައުމީ ވާޖިބު އަދާކުރުންމަތީ ތެދުވެރިކަމާއި އަމާނާތްތެރިކަމާއެކުގައެވެ.” އެ ބަޔާނުގައި ވެއެވެ.\nއެމްއާރްއެމްގެ ބަޔާނުގައި އެދުވަހު ޝަހީދުވި ހިތްވަރުގަދަ ދިވެހި އަބްޠާލުންނަށް މާތްﷲ ހެޔޮރަޙްމަތްލެއްވުމަށް އެދި އަދި ދިވެހި ޤައުމުގެ މިނިވަންކަމާއި ސިޔާދަތު އަބަދައްޓަކައި ރައްކާތެރި ކޮށްދެއްވުމަށް ވަނީ ދަންނަވާފައެވެ.


ދުވަހާއި ގުޅިގެން ނެރުއްވި ސަރކިއުލަރ\nބައިނަލްއަޤްވާމީ މާދަރީބަހުގެ ދުވަސް 2009 (19 ފެބުރުއަރީ 2009)\nފެބްރުއަރީ މަހުގެ 21 ވަނަ ދުވަހަކީ ބައިނަލްއަޤްވާމީ މާދަރީބަހުގެ ދުވަހެވެ. ބައިނަލްއަޤްވާމީ ފެންވަރެއްގައި މާދަރީބަހުގެ ދުވަހެއް ފާހަގަކުރުމުގެ މަޤްޞަދަކީ ކޮންމެ ބައެއްގެ މާދަރީބަހަކީ ވެސް އަގުހުރި ތަރިކައެއްކަން މީހުންނަށް އަންގައިދީ އެބައެއްގެ މާދަރީބަސް ރައްކާތެރިކުރުމަށް މަސައްކަތްކުރުމަށް ހިތްވަރުދީ އެ ކަމަށް މީހުން ޙަރަކާތްތެރިކުރުވުމެވެ.\nމި އަހަރުގެ ބައިނަލްއަޤުވާމީ މާދަރީބަހުގެ ދުވަސް ފާހަގަކުރުމުގެ ގޮތުން ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން، ކުރަން ހަމަޖައްސައިފައިވާ ކަންތައްތަކަކީ މާދަރީބަހާ މެދު ހޭލުންތެރިކަން އިތުރުކުރުމުގެ ގޮތުން ސަޕްލިމެންޓެއް ނެރުމާއި، މާދަރީބސް ހެޔޮގޮތުގައި ބޭނުންކުރުމުގެ މުހިންމުކަން ފާހަގަކޮށް އެ ކަމަށް އިތުރު ސަމާލުކަމެއް ދިނުން އެދި މީޑިޔާގެ ފަރާތްތަކަށާއި ސަރުކާރުގެ އޮފީސްތަކަށް ސިޓީއެއް ފޮނުވުމެވެ. އަދި އިސްކޫލުތަކުގެ 13 އަހަރުން ދަށުގެ އުމުރުފުރާގެ ދަރިވަރުންނަށް ބަނދި ހަދަން ދަސްކޮށްދޭ މަސައްކަތު ބައްދަލުވުމެއް ބޭއްވުމަށް ވެސް ވަނީ ހަމަޖެހިފައެވެ. މި ބައްދަލުވުން އޮންނާނީ ފެބްރުއަރީ 21ން މާޗް 12 އަށް ޖަމާލުއްދީން ސްކޫލުގައެވެ. އަދި މި ދުވަހާ ގުޅުވައިގެން ރާއްޖޭގެ އިސްކޫލުތަކުން ވެސް އެ އިސްކޫލުތަކުގައި އެކިއެކި ހަރަކާތްތައް ހިންގުމަށް ވަނީ ހަމަޖެހިފައެވެ.\nބައިނަލްއަޤްވާމީ މާދަރީބަހުގެ ދުވަހަކީ 2000 ވަނަ އަހަރުން ފެށިގެން ޔުނެސްކޯގެ ފަރާތުން ފާހަގަކުރަމުންދާ ދުވަހެކެވެ. 21 ފެބްރުއަރީ ބައިނަލްއަޤްވާމީ މާދަރީބަހުގެ ދުވަހުގެ ގޮތުގައި ފާހަގަކުރަން ނިންމީ 1999 ވަނަ އަހަރު ނޮވެންބަރު މަހުގައި ބޭއްވުނު ޔުނެސްކޯގެ އާންމު ބައްދަލުވުމަކުންނެވެ. 21 ފެބްރުއަރީ، މާދަރީބަހުގެ ދުވަހުގެ ގޮތުގައި، ދުނިޔޭގެ ފެންވަރުގައި، ފާހަގަކުރަން ހުށަހެޅީ ބަންގްލަދޭޝްގެ ފަރާތުންނެވެ. މި ގޮތަށް ބަންގްލަދޭޝްގެ ފަރާތުން ހުށަހެޅީ 21 ފެބްރުއަރީ އަކީ 1953 ވަނަ އަހަރުން ފެށިގެން ބަންގްލަދޭޝްގައި "ބަހަށްޓަކައި ޝަހީދުވި ޝަހީދުންގެ ދުވަހު"ގެ ގޮތުގައި ފާހަގަކުރަމުން އައިސްފައިވާ ދުވަހެއްކަމަށް ވާތީއެވެ.\nބައިނަލްއަޤްވާމީ މާދަރީބަހުގެ ދުވަސް 2009 (18 ފެބުރުއަރީ 2009)


Jinneen (1 vana bai)\nDecember 13, 2015 December 12, 2015 އަބޫ ޢާލިމާ\t0 Comments\tއަލާމާތްތައް, ލިޔުން, ޖިންނީން\nއަސްލު ލިޔުއްވީ: އަލް އުޚްތު އުއްމު ޢަބްދިﷲ\nޝައިޚުލްއިސްލާމް (އިބްނު ތައިމިއްޔާ) -رحمه الله- ވިދާޅުވިއެވެ:\nﷲ عز وجل، މުޙައްމަދުصلى الله عليه وسلم ރަސޫލުކަމައިގެން ފޮނުއްވީ އެންމެހާ އިންސީންނާއި ޖިންނީންގެ ގާތަށްކަން ދެނެގަތުން އިންސާނުންގެ މައްޗަށް ވާޖިބުވެގެންވެއެވެ. އަދި ވާޖިބުވެގެންވަނީ މިކަމަށާއި، އަދި އެކަމަކާއިގެން އެކަލޭގެފާނު ވަޑައިގެންނެވި އެންމެހާ ކަމަކަށް އީމާންވެ ކިޔަމަންތެރިކަން އަދާކުރުމަށެވެ. އަދި ﷲ އާއި އެއިލާހުގެ ރަސޫލާصلى الله عليه وسلم ޙަލާލު ކުރެއްވި އެންމެހާކަންކަން ޙަލާލުކުރުމާއި، ޙަރާމްކުރެއްވި އެންމެހާ ކަންކަން ޙަރާމްކުރުމެވެ. އަދި ﷲ އާއި އެއިލާހުގެ ރަސޫލާ صلى الله عليه وسلمވާޖިބު ކުރެއްވި އެންމެހާ ކަމެއް ވާޖިބުކުރުމާއި، ލޯބިވެވޮޑިގެންނެވި އެންމެހާކަމަކަށް ލޯބިކުރުމާއި އަދި ނުރުހުންތެރިވެވަޑައިގެންނެވި އެންމެހާ ކަމަކަށް ނުރުހުންވުމެވެ. އަދި އިންސީންނާއި ޖިންނީންގެ ތެރެއިން މުޙައްމަދު صلى الله عليه وسلم ގެ ރިސާލަތުގެ ސަބަބުން އެމީހެއްގެ މައްޗަށް ޙުއްޖަތް ޤާއިމުވި މީހަކު އެކަލޭގެފާނަށް އީމާން ނުވެއްޖެނަމަ އެމީހެއްގެ މައްޗަށް ﷲ ތަޢާލާގެ ޢަޛާބު ޙައްޤުވެގެންވެއެވެ. އެބައިމީހުންގެ މައްޗަށް ރަސޫލުން ފޮނުއްވެވުމުން އެރަސޫލުންނަށް ކާފިރުވީ މީހުންގެ މައްޗަށް ޢަޛާބު ޙައްޤުވީފަދައިންނެވެ.\nއަދި މިއީ އެންމެހާ ޞަޙާބީންނާއި އިޙްސާންތެރިކަމާއެކު އެބޭކަލުންނަށް ތަބަޢަވީ އެންމެހާ ބޭކަލުންނާއި މުސްލިމުންގެ އިމާމުންނާއި އެންމެހާ މުސްލިމު ޖަމާޢަތްތައް އެކަމުގެ މައްޗަށް އިއްތިފާޤުވެފައިވާ އަޞްލެކެވެ. އެއީ ސުންނަތުގެ އަހުލުވެރިންނާއި އެނޫން މީހުންވެސްމެއެވެ. رضي الله عنهم أجمعين.\nޖިންނީންނަކީ ވުޖޫދުގައިވާ ބައެއްކަމާއި ﷲ ތަޢާލާ، ޖިންނީންގެ ގާތަށް ރަސޫލުކަމައިގެން މުޙައްމަދު صلى الله عليه وسلم ފޮނުއްވިކަމާމެދު މުސްލިމު އެއްވެސް ޖަމާޢަތެއްގެ ބަޔަކު ޚިލާފުވެފައި ނުވެއެވެ. އަދި ކާފިރު ޖަމާޢަތްތަކުގެ ގިނަ މީހުން ޖިންނީން ވާކަން ޤަބޫލުކުރެއެވެ. ޔަހޫދީންނާއި ނަޞާރާއިންގެ ތެރެއިން އަހުލުކިތާބީން، މުސްލިމުން އިޤްރާރުވާ ފަދައިން ޖިންނީން ވާކަމަށް އިޤްރާރުވެއެވެ. އެހެން ނަމަވެސް އެމީހުންގެ ތެރެއިންވެސް އެކަމަށް އިންކާރުކުރާ މީހުންވެއެވެ. އެއީ މުސްލިމުންގެ ތެރޭގައިވެސް އެކަމަށް އިންކާރުކުރާ މީހުން ވާފަދައިންނެވެ. އެއީ ޖަހްމިއްޔާއިންނާއި މުޢުތަޒިލާއިން އެކަމަށް އިންކާރުކުރާ ފަދައިންނެވެ. ނަމަވެސް ގިނަ ޖަމާޢަތްތަކާއި އެމީހުންގެ އިމާމުން އެކަމަށް އިޤްރާރުވެއެވެ.\nމަޢުލޫމާތު ނެގި މަޞްދަރު : ދިސަލަފިއްޔާ ވެބްސައިޓް\n← ސިޙުރުވެރިއަކު ދެނެގަންނާނެ ބައެއް ޢަލާމާތްތައް\nހައިޟުގެ ދުވަސްވަރު މުސްޙަފުގައި ބީހި ޤުރުއާން ކިޔެވުމާއި އަމިއްލަ ނަފްސަށް ރުޤްޔާ ކުރުމުގެ ޙުކުމް →\nFebruary 22, 2016 February 28, 2016 އަބޫ ޢާލިމާ\t0


SunOnline: Bodufinolhugai bidheyseen hamanujehun hingi mahsala majileehun balanee\nބޮޑުފިނޮޅުގައި ބިދޭސީން ހަމަނުޖެހުން ހިންގި މައްސަލަ މަޖިލީހުން ބަލަނީ\nމުހައްމަދު އައުޒަމް 03 Jul 2020, 22:24\nބ. ބޮޑުފިނޮޅުގައި ބިދޭސީން ހިންގި ހަމަނުޖެހުމުގެ މައްސަލަ މަޖިލީހުގެ ކޮމިޓީއިން ބަލަން ނިންމައިފި އެވެ.\nބޮޑު ފިނޮޅުގައި އިއްޔެ ބިދޭސީން ހިންގި ހަމަނުޖެހުމުގެ ތެރެއިން ދިވެހިން ރަހީނުކޮށް އެރަށުގެ ތަންތަނަށް ވަނީ ގެއްލުން ދީފައެވެ.\nވިލިމާލެ ދާއިރާގެ މެމްބަރު އަހުމަދު އުޝާމް މިރޭ ކުރެއްވި ޓުވީޓެއްގައި ވިދާޅުވީ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީގެ ދެން އެންމެ އަވަހަށް ބޭއްވޭ ބައްދަލުވުމަށް އެ މައްސަލަ މިހާރު އެޖެންޑާކޮށްފައިވާ ކަމަށެވެ.\n"ބިދޭސީ މަސައްކަތްތެރިންގެ މައްސަލައަކީ މިކޮމިޓީން ވަރަށް ބޮޑު އިސްކަމެއްދީގެން ބަލަމުން އަންނަ މައްސަލައެއް. އަދި ކޮޅެއް މެދެއް ފެންނަވަރެއް ނުވޭ." އުޝާމްގެ ޓުވީޓުގައި ވެއެވެ.\nއެ ރަށުގައި ހަމަނުޖެހުންތައް ހިންގައިފައިވަނީ އެ ބިދޭސީންތަކަށް އެތައް މަހެއް ވަންދެން މުސާރަ ނުދޭތީއެވެ.\nބޮޑުފިނޮޅުގައި މަސައްކަތް ކުރަމުންދާ މީހުންގެ ހަތަރު މަސް ދުވަހުގެ މުސާރަ ކޮވިޑް19 އާ ގުޅިގެން ނުދެވި ވާ ކަމަށް އެތަނުގައި މަސައްކަތް ކުރަމުންދާ ކުންފުނީގެ މެނޭޖިންގް ޑިރެކްޓަރު، މިލަންދޫ ދާއިރާގެ މެމްބަރު އަލީ ރިޒާ ވަނީ ވިދާޅުވެފަ އެވެ.\nއެ ރަށުގައި މަސައްކަތްކުރާ ދިވެހި މުވައްޒަފުންތަކެއް ފޭބުމަަށް މަސައްކަތް ކުރުމުން އެރަށުގައި ތިބި 203 ބިދޭސީ މަސައްކަތްތެރިން ވަނީ އެކަން ހުއްޓުވަން މަސައްކަތް ކޮށް އެމީހުން ރަހީނުކޮށްފައެވެ. ފުލުހުން ފަހުން ވަނީ އޭގެ ތެރެއިން ރަހީނުކުރި 12 މީހުން ސަލާމަތްކޮށްފައެވެ. އަދި އެކަކު މޫދުގައި އޮއްވާ ފުލުހުން ވަނީ އޭނާ ސަލާމަތްކޮށްފައެވެ.\nއިއްޔެ ހެނދުނުން ފެށިގެން ކުރިއަށް ދިޔަ ހަމަނުޖެހުންތައް ހައްލުވީ ފުލުހުން އެރަށަށް ގޮސްގެންނެވެ. އެ މައްސަލައާ ގުޅިގެން ފުލުހުން ވަނީ 19 ބިދޭސީން ހައްޔަރުކޮށްފައެވެ.\nއެ ހަމަނުޖެހުމުގެ ތެރޭގައި ފުލުހެއްގެ ބޯފޅައިގެން ގޮސް ސީރިއަސް އަނިޔާތަކެއް ލިބި ބ. އަތޮޅު ހޮސްޕިޓަލުން އެ މީހުންވަނީ ފަރުވާވެސް ހޯދާފައެވެ.


މިވާހަކަތައް ދައްކަންޖެހެއެވެ. - Voice of Meedhoo Voice of Meedhoo\nފޮޓޯއިން ޚަބަރު : ބީއެމްއެލްގެ އެހީގައި ...\nby މުއިއްޒު އިބްރާހިމް June 9, 2021\nރައްޔިތުންގެ މަޖިލީހުގެ އިންތިޚާބުގެ ކެންޕޭނުގައި ރައީސް ނަޝީދު ވިދާޅުވީ، ރައްޔިތުންގެ މަޖިލީހުގެ އައްޑޫ7ގޮނޑި ބޭނުންވަނީ ރައީސް އިބްރާހިމް މުހައްމަދު ސޯލިހްގެ ވެރިކަމުގެ5އަހަރުތެރޭ އައްޑޫގެ އާބާދީ 60 ހާހަށް ބަދަލުކުރުމަށެވެ.\nރައީސް ސޯލިހް ވިދާޅުވީ ރައްޔިތުންގެ މަޖިލިސް ގޮނޑިތައް ދިނީމަ އައްޑޫ ރައްޔިތުން ބޭނުންކަމެއް ކޮށްދެއްވާނެ ކަމަށެވެ. ރައީސެވެ. ވެރިކަން ދެވިއްޖެއެވެ.7ގޮނޑިވެސް ވަނީ ދީފައެވެ. ވެރިކަމަށް2އަހަރު ފުރި3ވަނަ އަހަރު ގުނަމުންދާއިރު ރައްޔިތުން މިއަދު ކުރާ ސުވާލަކީ ވީކޮންކަމެއް ހެއްޔެވެ؟\nމާބޮޑު ހިސާބުތަކެއް ނުޖެހިޔަސް ވީކަންކަން ރައްޔިތުންނަށް މިދަނީ ފެންނަމުންނެވެ. ވީކަމަކީ އައްޑޫއިން ހިޖުރަކުރާ މީހުން އިތުރުވުމެވެ. ވީކަމަކީ ވަޒީފާތައް މަދުވުމެވެ. އަތްމަތި ދަތިވުމެވެ.\nމަޖިލިސް އިންތިޚާބުގެ ކެންޕޭނުގައި ބުނީ މި5އަހަރުތެރޭ އައްޑޫގެ އާބާދީ 60k އަށް ބަދަލު ކުރަން އައްޑޫގެ7ގޮނޑި އެމްޑީޕީއަށް ދޭށޭ. ކައުންސިލް އިންތިޚާބުގެ "މެނިފެސްޓޯ" އެކުލަވާލަން ބޭއްވި ބައްދަލުވުމެއްގައި ބުނީ އަމާޒަކީ 50K އޭ.5އަހަރު ވަންދެން ނިދާލަންވީ!\n— Hassan Shahid (@AdduUnited) December 18, 2020\nޝާހިދުގެ ބްލޮގްގައި މިލިއުމާއެކު އެޓޭޗްކޮށްފައިވާ ޓުވިޓާއެއް\nމިވާހަކަތައް ރައްދުދޭ ބަޔަކު ބުނެފާނެއެވެ. ބަނދަރުތަކާއި މަގުތަކުގެ މަސައްކަތްތައް އެދަނީ ކުރިއަށް ނޫންހެއްޔެވެ. ރަނގަޅެވެ. ބަނދަރުތަކާއި މަގުތައް ހެދުމުން އިތުރުވީ ކިތައް ވަޒީފާހެއްޔެވެ؟ ތިޔަ ކަމެއްގައި2އަހަރު ނިމިއްޖެއެވެ. އަދިވެސް ނުނިމެއެވެ. “ކޮންކްރީޓް ތަރައްޤީ” އިން އުފެއްދުންތެރިކަމަށް އައީ ކޮން ކުރިއެރުމެއް ހެއްޔެވެ؟ އާއްމު ރައްޔިތު މީހާގެ ޖީބަށް އެޅުނު އެއްޗެއް ގިނަވިހެއްޔެވެ؟ ތިޔަ ބަނދަރުތަކާއި މަގުތަކުގެ ޝޯޓް ޓާމް އަދި ލޯންގް ޓާމް އައުޓްކަމް އަކީ ކޮބައިހެއްޔެވެ؟ އެއްވެސް ޕްލޭނެއް އެބައޮތްހެއްޔެވެ؟ ކުރިއެރުން ވަޒަންކުރާނެ ބެންޗްމާކްތަކެއް ކަނޑައަޅާފަވޭހެއްޔެވެ؟ ފެންނާކަށް ނެތެވެ. އެހެންކަމަށްވާނަމަ، ތިޔައީ ހުސްބުޅީގަ ނުބާނަންވެގެން އަޅާލި އެންކޮޅެކެވެ. އަދި އެކަންވެސް ތިޔަ ކުރައްވަނީ ތިޔަބޭފުޅުން ވަކާލާތު ކުރައްވާ ލާމަރުކަޒީ ނިޒާމާއި ދިމާ އިދިކޮޅަށެވެ. ޕީއެސްއައިޕީ ބަޖެޓް ހިންގަމުން ތިޔަ ގެންދަވަނީ މާލޭގައި ހުންނަ އޮފީހަކުންނެވެ. ތިޔަ ހައްދަވާ ބަނދަރުތަކާއި މަގުތަކުން 21 ވަނަ ގަރުނުގެ ސިޓީއެއްގެ ތަރައްޤީއެއް ނުފެނެއެވެ. ފެންނަނީ އެއްވެސް ޕްލޭނެއް ނެތި، ދައުލަތުގެ ފައިސާ ހިތުހުރި ގޮތަކަށް ޚަރަދުކޮށް ބައިއަޅަމުންދާ މަންޒަރެވެ.\nމިވާހަކަތައް ދައްކަންޖެހެނީ، ވައުދުތަކެއް ވެފައި އެވައުދުތައް ނުފުއްދާ އަނެއްކާވެސް އިތުރު ވައުދުތަކެއްވާތީއެވެ. އެމްޑީޕީއަކީ ވައުދުވާ އަދި ވައުދު ފުއްދާ ޕާޓީއޭ ކިޔާތީއެވެ.\nރައީސް @ibusolih ގެ5އަހަރުގެ ދައުރު ނިމޭއިރު އައްޑޫގެ އާބާދީ 60 ހާހަށް ބަދަލުކުރުމަށްޓަކާ 19 ވަނަ މަޖިލީހުގެ އައްޑޫ ހުރިހާ ގޮނޑިއެއް އެމްޑީޕީއަށް ދޭށޭ ބުނެގެން ހުރިހާ ގޮނޑިއެއް ދިނީމަ އައްޑޫއިން ހިޖުރަކުރާ މީހުންވީ ގިނަ. ވަޒީފާވީ މަދު. މިއީ ނޫންތޯ މާލެ ބިނާކުރާ ގޮތަކީ؟\n— Hassan Shahid (@AdduUnited) April 3, 2020\nނޯޓް: މަތީގައި މިވާ ލިއުމަކީ އައްޑޫސިޓީގެ ކުރީގެ ޑިޕިއުޓީމޭޔަރު ހަސަން ޝާހިދު އެބޭފުޅާގެ ބްލޮގްގައި 21 ޖެނުއަރީ 2021 ވަނަ ދުވަހު ލިއުއްވާފައިވާ ލިއުއްވުމެއް\nމުއިއްޒު އިބްރާހިމް August 5, 2020\nރަޝިއާގެ ސްޕުޓްނިކް-ވީ ވެކްސިންރާއްޖޭގައި ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން ދިފި ...\nމުއިއްޒު އިބްރާހިމް May 17, 2021


Male' sarahadhugai grade7ge dharivarunnah School thakugai kiyavaidheyn fashaifi | Mihaaru\nމާލެ ސަރަހައްދުގައި ގްރޭޑު7ގެ ދަރިވަރުންނަށް ކިޔަވައިދޭން ފަށައިފި\nއިސްކަންދަރު ސްކޫލުގެ ދަރިވަރުންތަކެއް ކުލާހަށް ވަނުމުގެ ކުރިން ޓެސްޓު ކުރަނީ.-- ފޮޓޯ: އަހުމަދު އަވްޝަން /މިހާރު\n25 އޮކްޓޯބަރ 2020 - 12:19\nމާލެ ސަރަހައްދުގައި ގްރޭޑް7ގެ ދަރިވަރުންނަށް ހަތް މަސް ދުވަހަށް ފަހު މިއަދު ކިޔަވައިދޭން ފަށައިފި އެވެ.\nކޮވިޑް-19 އިން ރައްކާތެރިވުމަށް މިދިޔަ މާޗު 12 ގައި ސްކޫލުތައް ބަންދުކުރިތާ ތިން މަހަށް ފަހު ޖުލައި 1 ގައި މާލެ ސަރަހައްދުގެ ސްކޫލުތަކުގައި ފުރަތަމަ ކިޔަވައިދޭން ފެށީ ގްރޭޑު9އިން ފެށިގެން މަތީގެ ކުދިންނަށެވެ. އެކަމަކު، އަނެއްކާ ވެސް ކޮވިޑުގެ ހާލަތު ގޯސްވާން ފެށުމުން އޮގަސްޓް9ގައި ސްކޫލުތައް ބަންދުކުރި އެވެ. ދެ މަހަށް ފަހު މާލެ އާއި ހުޅުމާލެ އަދި ވިލިމާލޭގެ ސްކޫލުތައް ހުޅުވިޔަސް ފުރަތަމަ ކިޔަވައިދޭން ފެށީ ހަމަ ގްރޭޑު9އިން މައްޗަށެވެ.\nއޭގެ ފަހުން ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ލަފަ އާއި މަޝްވަރާއާއެކު މިދިޔަ ހޯމަ ދުވަހު ގްރޭޑް 8 ގެ ދަރިވަރުންނަށް ކިޔަވައިދޭން ފަށާފައި ވެ އެވެ.\nބައެއް ސްކޫލުތަކުން ބުނީ ދަރިވަރުންގެ ހާޒިރީ ވެސް ރަނގަޅު ކަމަށެވެ.\nއެތައް މަހަކަށް ފަހު ގްރޭޑް7އިން މަތީގެ ދަރިވަރުންނަށް ކިޔަވައިދޭން ފެށިއަސް، ގްރޭޑު6އިން ދަށުގެ ދަރިވަރުންނަށް މި އަހަރު ދެން ބާކީ އޮތް ދެ މަހު ސްކޫލުގައި ކިޔަވައިދޭން ފެށޭނެ ކަމަށް ނުބެލެވޭ ކަމަށް އެޑިއުކޭޝަން މިނިސްޓްރީން ވަނީ ބުނެފަ އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި ބޭއްވި މީޑިއާ ބްރީފިންގައި، އެޑިއުކޭޝަން މިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ރަޝީދު ވިދާޅުވީ ގްރޭޑް ހަޔަކުން ފެށިގެން ދަށުގެ ދަރިވަރުން އަލުން ސްކޫލްތަކަށް ނެރެ، ކިޔަވައިދޭނެ ވަގުތު ނެތް ކަމަށެވެ. ނަމަވެސް އޮންލައިންކޮށް ކިޔަވައިދޭނެ ކަމަށް ވިދާޅުވި އެވެ.\n"އެ ކުދިންނަށް ހަމަ ގޭގައި ތިބެގެން މިހާރު ވެސް އޮންލައިންކޮށް ކިޔަވައި ދިނުމުގެ ކަންކަން ކުރިއަށް އެ ގެންދަނީ. އެ ގްރޭޑުތަކަށް މި އަހަރު ދެން ހަމަ އެގޮތަށް ދާނެ ކަމަށް މި ބެލެވެނީ،" މި މަހުގެ 17 ވަނަ ދުވަހު ބޭއްވި މީޑިއާ ބްރީފިންގައި ޑރ. އަބްދުﷲ ރަޝީދު ވިދާޅުވި އެވެ.\nއޭނާ ވިދާޅުވީ އަންނަ މަހު އިމްތިހާންތައް ފަށަން ޖެހޭތީ އެހެން ގްރޭޑްތަކުގެ ކުދިން އަނެއްކާ ސްކޫލަށް ނެރެގެން ކިޔެވުން ކުރިއަށް ގެންދެވޭހާ ވަގުތެއް ނެތް ކަމަށެވެ.\nމާލެ ސަރަހައްދުގެ ސްކޫލުތަކުގައި ގްރޭޑު 7-12 އަށް ކިޔަވައިދެމުން އައި ނަމަވެސް ޖުލައި 1 އިން ފެށިގެން ރަށްރަށުގެ ސްކޫލުތަކުގައި އަންނަނީ ހުރިހާ ގްރޭޑަކަށް ވެސް ކިޔަވައިދެމުންނެވެ.


Nasheed Maran Jehey Kamah Gaboolu Kuraa Fuluhun Ai Sifain Eba Thibi: MP Mohamed Rasheed - Vaguthu\nނަޝީދު މަރަން ޖެހޭ ކަމަށް ގަބޫލު ކުރާ ފުލުހުންނާއި ސިފައިން އެބަ ތިބި: ބޯދިގު\nމައްޗަންގޯޅި އުތުރު ދާއިރާގެ މެންބަރު މުހައްމަދު ރަޝީދު، ބޯދިގު - ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު އަވަހާރަކޮށްލަން ޖެހޭ ކަމަށް ގަބޫލު ކުރާ ފުލުހުންނާއި ސިފައިން އެބަ ތިބި ކަމަށް ރައްޔިތުންގެ މަޖިލީހުގެ މައްޗަންގޯޅި އުތުރު ދާއިރާގެ މެންބަރު މުހައްމަދު ރަޝީދު (ބޯދިގު) ތުހުމަތު ކުރައްވައިފިއެވެ.\nހަރުކަށި ވިސްނުން ފެތުރުން ހުއްޓާލަން ގޮވާލައި ގަލޮޅު ދެކުނު ދާއިރާގެ މެންބަރު މީކާއީލް އަހްމަދު ނަސީމް ހުށަހެޅުއްވި މައްސަލައިގެ ބަހުސްގައި މުހައްމަދު ރަޝީދު ވިދާޅުވީ ހަރުކަށި ވިސްނުން އިސްކޮށް ވަކި ބަޔަކު މަރަން ގޮވާ މީހުނާ މެދު އަޅަން ޖެހޭ ފިޔަވަޅުތައް މިހާރު ވެސް ގާނޫނުތަކުގައި އެބަހުރި ކަމަށެވެ.\nއިތުރު ގާނޫނީ އޮނިގަނޑުތައް އެކުލަވާލައި މަޖިލީހަށް ފޮނުވާ ވާހަކަ ދެކެވޭއިރު، މިހާރު ހުރި ގާނޫނުތަކުން ވެސް އަޅަން ޖެހޭ ފިޔަވަޅެއް އެޅިފައި ނުވާ ކަމަށް އޭނާ ވިދާޅުވިއެވެ. މުހައްމަދު ރަޝީދު ގަބޫލު ކުރައްވާ ގޮތުގައި އެ ކަމެއް އެ ގޮތުގައި ހިނގައި، މުއައްސަސާތައް ފެއިލްވެގެން ގޮސްފައި ވަނީ އެ ތަނުގައި މަސައްކަތް ކުރާ ބައެއް މީހުންގެ ވިސްނުން ވެސް އެ ގޮތުގައި ހުންނާތީއެވެ.\n"އަޅުގަނޑަށް ދިމާވެފަ އެބަ ހުރި، ސިފައިންގެ ބައެއް މީހުން ވެސް، ކޯސްޓްގާޑްގެ ބައެއް މީހުން ވެސް، ފުލުހުންގެ ބައެއް މީހުން ވެސް، އެބަ ބުނޭ، ރައީސް ނަޝީދަކީ މަރަން ޖެހޭ މީހެއް ކަމަށް،" ރައީސް ނަޝީދުގެ ވަރަށް އަރިސް މެންބަރެއް ކަމުގައިވާ މުހައްމަދު ރަޝީދު ވިދާޅުވިއެވެ.\nމުހައްމަދު ރަޝީދު ފާހަގަކުރެއްވި ގޮތުގައި، މިފަދަ ވިސްނުންތައް އުފެދޭ މައިގަނޑު މަރުކަޒަކީ ވެސް ޖަލުތަކެވެ. މަސްތުވަތާކެތީގެ މައްސައެއްގައި ޖަލަށްދާ ކުއްޖަކު ހުކުމް ތަންފީޒުކޮށް ނުކުންނައިރު ދީނީ އިލްމުވެރިއަކަށް ބަދަލުވެ ދީނުގެ ނަމުގައި ހަރުކަށި މާރާމާރީގެ ވިސްނުން ފަތުރަމުންދާ ކަމަށް އޭނާ ވިދާޅުވިއެވެ. މި ކަންކަން މި ހިސާބަށް ދަނީ މުއައްސަސާތަކުގައި ވެސް މި ވިސްނުމުގެ ބަޔަކު ތިބޭތީ ކަމަށް އޭނާ ވިދާޅުވިއެވެ.\n"މިހާރު މި ޖޯކެއް ނޫން، މީސް މީޑިއާގައި ހަމަ މަރަން ގޮވަނީ، ލޭއޮހޮރުވަން ގޮވަނީ، އިންޓެލިޖެންސްއަށް ވެސް އެނގޭ، އެނގިހުރެ މި ކަން ވާން ދޫކޮށްލާ ތިބޭ ބަޔަކު އެބަ ތިބި، އެ މީހުން ފުރަތަމަ ހައްޔަރު ކުރަންވީ، ހައްޔަރުނުކޮށް މި މައްސަލަތަކުގެ ތަހުގީގު ކުރިއަށް ދެވޭކަށް ނެތް،" މުހައްމަދު ރަޝީދު ވިދާޅުވިއެވެ.\nނަޝީދަށް ހަމަލާދީފައިވަނި މި މަހުގެ ހަވަނަ ދުވަހުގެ ރޭ އިރާކޮޅެވެ. އެއީ އެމަނިކުފާނު ދިރިއުޅުއްވާ ގ.ކެނެރީގެ ހުންނަ ނީލޯފަރުހިނގުމުން މަޖިދީ މަގަށް ނިކުމެވަޑައިގެން ކާރަށް އަރައިވަޑައިގަންނަވަން އުޅުއްވުމުގެ ތެރޭގައި އެތަނުގައި ހުރި ސައިކަލެއް ހަރުކޮށްފައި ހުރި އައިއީޑީއެއް ގޮއްވާލައިގެންނެވެ.\nހަމަލާއާ ގުޅިގެން ތިން މީހަކު ފުލުހުންގެ ބެލުމުގެ ދަށަށް ގެންގޮސް ބަންދުގެ މުއްދަތު ވަނީ ޖަހައިފައެވެ. ހަމަލާ ދީފައިވަނީ ދީނީ ހަރުކަށި ބަޔަކުކަމަށް ތުހުމަތު ކުރެވެއެވެ. މައްސަލައިގެ ތަހުގީގަށް ބައިނަލް އަގްވާމީ އެހީތެރިކަން ވެސް ދަނީ ހޯދަމުންނެވެ.\nޝީދަށް މި ހަމަލާގައި ގިނަ ޒަޚަމްތަކެއް ލިބިވަޑައިގެން އޭޑީކޭގައި ހަފުތާއެއްހާ ދުވަހު ފަރުވާދީ، އޮޕަރޭޝަންތަކެއް ވެސް ކުރަން ޖެހުނެވެ. އެމަނިކުފާނު މިހާރު ހުންނެވީ އިތުރު ފަރުވާއަށް ޖަރުމަން ވިލާތުގައެވެ.\nމެއި 18, 2021 12:52\nފިތުނަ ެުފައްދަން ވާހަކަ ނުދައްލާ ސާބިތު ކޮށްދޭންވީނުން.\nމެއި 18, 2021 12:57\n2008 ގަ މައުމޫން ވެރިކަމުން ދުރުކޮއް އަންނި އައް ވެރިކަން ލިބުނު. ދެންވެސް ރީތި ވެރިކަމެއް ކުރާކައް ނޭގުނު. ކޮންމެ ހުކުރުވިލޭރެޔަކު ޕާޓީ މީހުން އެއްކޮއް ބޮޑުޖަލްސާ ބާވަމުންގެންދިޔަ ލޮނު ޒިޔާރަތް ކޮޅުގަ. އޮންނަކަމަކީ މޑޕ ގެ ލީޑަރޝިޕް ޕޯޑިއަމް އައް އަރާ މައުމޫނައް ހަޖޫ ޖެހުމާ މީހުނައް މަލާމަތްކުރުން އެންމެފެންވަރުދައް ބަހުރުވައިން. މޑޕ ގެ އަންހެނުންތަކައް މަޖާވެގެން އަތްޖަހާފަ ހީގަނޭ ކިޔާކޮންމެހުތުރު އެއްޗަކައް. މޑޕ އިން ދިރުވާ ދަސްކޮއްދިނީ ގަދަރު ކަންޑުވަންށާ، ކިޔާނެކޮންމެ އެއްޗެއްކިޔޭނެކަމާ، އުޅޭނެހާ ގޮތަކައް އުޅެވޭނެކަމާ. އެއްބަޔެއްގެ ހިތުގަ އިންތިހާ އައް ނަފްރަތު އުފެފެމުންދިޔައި. މިޔަދު އޭގެނަތީޖާ މިފެންނަނީ ވަރައްވެސް ހިތިކޮއް. މިއަދު މޑޕ މީހުން ދެން ކިޔާނެ ކަމެއްނެތް ނަފްރަތް އުފެދޭ ވާހަކަ ނުދައްކާށެކޭ.\nމެއި 18, 2021 13:12\nދެން އެބަޔަކުގެ ނަން ބުނަން ލަދު ގަންނަނީތަ ތިމާމީހާގެ ސޯޓް ބޭލިދާނެތީ...\nމެއި 18, 2021 13:17\nޑްރަގް ސަޕްލައިކުރައްން އުޅޭ ސޮރުން މަޖިލީހައްވަދެ ކިޔޭނުކިޔޭ އެއްޗެއްވެސްނޭންގެދޯ.\nސިފައިންނާއި ފުލުހުންގެ ބޮލުގަ އި އިލްޒާމް އެޅުވުމަކުން އަދި މަގާމުގެ ވާޖިބު. ޢަދާކުރެވުނީއެއް ނޫން. ތިބުނާ ބައެއގެ ވަނަވަރު. ތިއިއްޒަތްތެރި މަޖިލީހަށް ހުށަހަޅައިގެން އެފަދަ މީހުން ވަޒީފާއިން ވަކުރަންވީނު ދޯ؟\nސަންތި މަރީގެ ދޮންބެ\nމެއި 18, 2021 13:20\n2024 އަންނަ އިރުވެސް ތިޔަ ކަމަކުން ނުނެއްޓިގެން ތެޅިބާލަން އުޅޭ ކިހާ ވަރުގަދަ ވެއްޖެ ކަމެއް ކެމްޕެއިން އޮތީ ތިޔަ ގޮތައް ދޯ؟\nއެތަކެއް އަހަރެއް ކުރީއްސުރެ އިންދާ ހެއްދާ ހެއްދިގަހުގަ އެޅި ހިތި މޭވާ އަރުތެރެއިން ދިރުވާ ނުލެވުނު.\nމެއި 18, 2021 15:04\nޢިނޑިޔާ ސިފައިން ގެނޭ ދެން ...\nމެއި 18, 2021 13:26\nކަލޭގެ ބޯދިގު ކަމުން ހުރިހާ ތަނެއް ފެނޭ ދޯ، ހަމަ އަހާލީ.\nޔޭސް ބަރާބަރު އައި ލައިކްދެޓް\nމެއި 18, 2021 13:30\nއޭ މިހިރަ ބޯދިގު ގަނޑާ.. ކަލޭ ހޭބަލިފުޅުވެލައްވައިގެން ކީއްވެގެންތޯ ފުލުހުންނާއި ސިފައިންގެ ގައިން ނުނެއްޓިގެން ތިޔައުޅުއްވަނީ..\nކުށުގެ ހިސްޓްރީއެއް ތިބޭފުޅާގެ އޮތުމަކީ ފުލުހުންނާއި ސިފައިންގެ މައްސަލެއް ނޫނޭ އިނގޭތޯ!\nމެއި 18, 2021 13:31\nމިހުރިހާކަމެއް އެނގިހުރެ ސިއްރިލުކޮށް ނަޝީދަށް އަނިޔާ ލުބުނުއިރު، މިކަލޭގެ ކޮބާ؟ ސިއްރުކުރުމަކީ ކުށެއްނޫންބާ؟ މީނަޔަށް ފިޔަވަޅުނާޅާ އާދައިގެ މީހަކު ދައްކާ މިފަދަވާހަކައަކަށް ފިުަވަޅުއެޅިގެން ނުވާނެ. މީނަގެ މައްސަލަ ބަލަންޖެހޭ.\nމެއި 18, 2021 13:32\nތިހާއެގެންޔާ އެ ަޔބަކުހޯދަންވީނު\nމެއި 18, 2021 13:36\nމި ދިވެހިރާއްޖެގަ ނަފުރަތު އުފައްދަނީ މީހުންގެ އަބުރުކަތިލަނީ ކޮންބައެއްތޯ އެވެ. ތިއޮތީ ފުރުސަތެއްލިބިފައެވެ.ދަޑިވަޅުގެ ބޭނުންހިފާ މިގައުމުގެ ރައްޔިތުން މިތިބަ އިސްލާމްދީން މިތާނިކަމެތިކޮއްލާށެވެ.އެކަންނުވާހާހިދަކު ތިބޭފުޅުންތިޔަގޮވެލިފަތިނުހުއްޓާނެެއެވެ.ތިޔަމަޖުލުހުގެ ޖަލްސާތަކަކީ އެންމެގިނައިން މީސްތަކުންގެ އަބުރު ކަތިލާ ތަނެވެ..\nމެއި 18, 2021 13:43\nރާއްޖޭގެ ޢެމް.ޕީ އަކަށް ވިއަސް ތަޢުލީމީގޮތުން ކުފޫ ހަމަނުވާކަން ދޭހަވޭ. ސިފައިންގެ ކަންކަން އަދި ސޯލްޖަރެއްގެ އިންޓެގްރިޓި އެނގިލައްވާ ބޭކަލުން މަޖްލިސްގަ ތިއްބަވާނެ. ޢައްސަވާ. ވީ ނެވަރ ތޯޓް އޮފް ކިލިން. ޙަސަނަށް ހީވާނެ އެންމެންވެސް އުޅެނީ ކެޔޮގަނޑު ކަނޑާލަން ކަމަށް.\nމެއި 18, 2021 14:11\n. .ކޮބާ ތިއޮއްއިގުނީނު އެވާހަ ކަ ދެއް ކި ޕޮލިހުންނާއި ސިފައިން އެންމެންގެ ބޮލުގައި އަޅުވާނެ ކަމެއްނެއް\nމެއި 18, 2021 14:34\nހާދަ ކަންކަން ދަނެއޭ މިހާރު. އިތުރު ބައެއް ނެތްތަ؟\nމެއި 18, 2021 14:36\nއެއް އިންސާނަކު އަނެއް އިންސާނާ މަރާކަށެއް ނުވެއް ޖެހޭނެ. އެއް އިންސާނެއްގެ ލޭ އަނެއް އިންސާނަކަށް ހުއްދަވެގެންނުވޭ.\nމެއި 18, 2021 14:41\nމިކަލޭގެ އަނެއްކާ ހަމައިގަތަ މިހުރީ އަމިއްލަޔަށް ފޭހި އިލޮށިގަނޑު އަ،ިއްލަ ލޮލަށް ހެރުނީމަ ހަޖަމުނުވެގެން މި ތެޅިބާލަނީ ޔާމީނުމަރަން ލޯންޗްގޮއްވާލިމީހުންކޮބާ؟ އެމީހުން ދޫކޮށްލީ ކޮންބައެއް؟ މުލިއާގޭކަިރީ ވެހިކަލެއްގަ އައިޑީ ހަރުކުރީކޮންބައެއް އެމީހުން ދޫކޮށްލީ ކޮން ބައެއް؟ ސުނައިޕަރު ގެނއީ ކޮންބައެއް؟ ސުނައިޕަރު ބަންދުން ދޫކޮށްލީ ކޮންބައެއް؟ މިކަންކަމަށް ފަނޑުކުރީ ކޮންބައެއް؟ މިމީހުންކޮބާ؟؟؟\nމެއި 18, 2021 15:00\nވަރަށް ސީރިއަސް ވާހަކައެއް ތިވަރުކަމެއް އެނގިހުރެ ނުއަންގާ ހުއްޓާ ޤައުމުގެ ވެރިކުރައްވާފައިވާ އަދި މިހާރުގެ މަޖުލީހުގެ ރައީސް ކުރަންމުންގެންދަވާ ބޭފުޅަކަށް މަރުގެ އެތިފަހަރެއް ކުރިމަތިވުމުން ތިކަމުގެ ފުރިހަމަ ޒިންމާ ނަގަންޖެހޭނެ\nމެއި 18, 2021 15:11\nކޮބާ މިނުވޭތަ ނަފްރަތުއުފައްދާ ވާހަކައަކައް މިކަހަލަ މީހުންނައް ފިޔަވަޅު އަޅަންވީ މކަލޭގެ ދައްކާ ވާހަކައިން މީ ގައުމީ ސަލާމަތައްހުރި ނުރައްކަލަކައް އެބަވޭ.\nމެއި 18, 2021 15:12\nމިނިވަންކަމޭކިޔާ ދީނާ ގައުމާ ފުލުހުންނާ ސިފައިންގެ ކަރާމާތް އަބުރަށް އަރައިގަންނަމުން ދިޔަ އިރު އެއީ ކުށެއްވާނޫން. ފުލުހުންނާ ސިފައިންގެ ގައިގާ ތަޅާނެ ކުދިން ނެރުމަށް ބުނުމާ އެކަން ކުރުމަށް ހިއްވަރުދިނުމަކީ ނިރުބަވެރި އަމަލެއް ނޫންބާ. ހަގީގީ ގައްދާރުންނަކީ ގައްދާރުވުމަށް ދަސްކޮށްދީ އެއީ މައްސަލައެއް ނޫންކަމަށް ޅަ ޒުވާން ސިކުނޑިތަކަށް ވިސްނައިދޭމީހުން.\nމެއި 18, 2021 15:13\nމިއީ ވ ބޮޑުމައްސަލައެއް. މިހުރިހާމައުލޫމާތެއް ހަމައެކަނި މިމީހުންނައް އެގޭސަބަބު ބަބު ބެލުމައް ދިވެހި ފުލުހުންނާއި ޖުޑިޝަރީގުޅިގެން މިމައްސަލަތައްބަލާ ނިންމަން އެބަޖެހޭ. ތިބުނާމީހުންގެ މައުލޫމާތު އަވަހަން ހާމަކުރަންވީނުންތޯ. ތިމީހުން ތިފަދަ މިޖިލިހެއްގަ ތިބެންޝަރުތު ފުރިހަމައެއްނުވޭ. އެއީ ތިމަޖިލިހުން ހަދާފަ ހުރިގާނޫނުތަކައް ބަލާއިރު ތިފަދަ މައުލޫމާތުތައް އަންގަންޖެހޭފަރާތައް ނާންގާ ސިއްރުކުރުމަކީ ކުށެއް ނޫންތޯ؟\nމެއި 18, 2021 15:14\nމެއި 18, 2021 15:15\nމިކަލޭގެ ހައްޔަރު ކުރޭ އެވަރު ކަމެއް ސިއްރުކުރީތީވެ\nމެއި 18, 2021 16:29\nއިއްޒަތާ މަތިވެރި ގަދަރު ދެވިގެންވާ ތަނަކަށް ވަކަރުގޭ ކުދިން ވެއްދުނީމަ ވާނީ މިހެން،ނަމުގެ ކުރިޔަށް އިއްޒަތް ކިޔަސް ޖަރުދަނާ ކަމެއް، އަހުލާގެއް ނެތް މިހާރުު ތިތާ އޮތީ ޖަންގަލީގެ އުސޫލު ބޮޑުއެތި ކުޑައެތި ކާ އުސޫލު ކަމެއް ނުވީމަ ހިމާރުހެން ހޭރެންވީ އެވަރިހަމަ ގޯހަސް، މާޒީން އިއާދަވެއޭ ބުނާ އުސޫލުން ހުޅު ޖެހިމީހާގެ ހާލުހެން ހީވަނީ،\nބޭފުޅާ ތިޔަހެން ބުނާ ބުނުމަކީ، ހާދަހާ ބޮޑު ހޭޓް ސްޕީޗެކޭ! ގައުމުގެ ސަލާމަތީ ބާރުތަކުގެ މުވައްޒަފުންނަށް ތިޔަ ފަދަ އިލްޒާމް ނާޅުވާ ތިބޭފުޅުންގެ ޖާހިލުކަމުގައި ތިބެބަލަ\nމެއި 18, 2021 17:43\nމިހުރިހާ ފިތުނައެއް ހެދިބޮޑުވެ އަދި ނކިމެގެންދަނީވެސް މަޖިލިސް ތެރެއިން.....\nމެއި 18, 2021 17:49\nޑެންމާކާ ޔަހޫދީން ގެ ލޯތްބައްޓަކާ ދިވެހީންނާ މުސްލިމުންގެ ނަފުރަތު ހޯދީ އަމިއްލަޔަށް. އަލިފުހާ.\nމެއި 18, 2021 20:55\nފުލުހުންނާ ސިފައިންނާ މެދު ނަފުރަތު ނުއުފައްދާ އަނގަ މައިތިރިކޮށްގެން ހުރޭ.\nމެއި 18, 2021 21:19\nލަދުން ބޯ ހަލާކެވެ. މަޖްލީހައް ކުރިމަތިލާއިރު ފެންވަރެއް ހުންނަން އެބަ ޖެހެ އެވެ.\nމެއި 20, 2021 01:22\nސޯޝަލް މީޑިއާގައި އިސްލާމްދީނަށް ފުރައްސާރަކޮށް މަލާމާތް ވެސް ކުރަނީ މިކަންވެސް ހުއްޓުވަން ޖެހޭ. އެއްކޮޅަށް ވާހަކަ ދައްކަން ނަހަދާ. ނައްޓާނެ އިނގޭ.


Ep. 1 — Himaayatheh Nethifaa | Safuhaa\nދުވަމުން އައިސް ހައަހަރުގެ ލައިބާ ގެއަށްވަނީ އޭނަގެ ދޮންބެ ޔަޒާންއަށްވުރެ ކުރިން ގެއަށްވަނުމަށެވެ. ލައިބާއަށްވުރެ ޔަޒާން ދޮށީ އެންމެ ހަތަރުއަހަރެވެ. އެހެންނަމަވެސް ލައިބާ ސުކޫލުދޮށަށް ބަލާދިއުމަކީ ޔަޒާން އާދަވެގެން ކުރާކަމެކެވެ. މިއަދުވެސް ޔަޒާން އެއައީ ލައިބާ ގޮވައިގެންނެވެ.\nހަވީރު ދަޅަޔަށް ރީތިވެގެން ބޭރަށްދިއުމަށް އާދަވެފައިވާ އަޒުރާ އޭނަގެ ކޮޓަރީގައި ފުނާއަޅަން ހުއްޓެވެ. އެވަގުތު އެކޮޓަރީގެ ދޮރު ހުޅުވާލާފައި ވަދެގެން އައި ލައިބާގެ މޫނުމަތީގައިވަނީ މައުސޫމުކަމުން ފުރިގެންވި ހިނިތުންވުމެކެވެ.\n"މަންމާ.......ކޮއްކޮގެ ހެޕީ ބާތުޑޭއަކީ ކޮބާތަ؟" އަޒުރާގެ އުނަގަނޑާ ހަމަޔަށް ބޯނާރާ ކުޑަކުޑަ ލައިބާގެ ސުވާލުން ހިނިއަންނަ ގޮތްވިއެވެ. އެހެންނަމަވެސް އެސުވާލަށް ވަކިއެއްޗެއް ބުނާކަށް އަޒުރާގެ ހިތަކަށް ނޭރިއެވެ.\n"މަންމާ......ކޮއްކޮވެސް ބޭނުން ހެޕީ ބާތުޑޭއެއް، އާންޓީ ބުނީ މިއަދު ކޮއްކޮ ކުލާހުގަ އުޅޭ ޔަޝްކޮގެ ހެޕީ ބާތު ޑޭއޯ، ކީއްވެތަ ކޮއްކޮގެ ހެޕީ ބާތުޑޭ ނާންނަނީ...........މަންމާ، މަންމާ.....ބުނެބަލަ" ލައިބާ އަނެއްކާވެސް އޮޅުންފިލުވަން ބޭނުންވިއެވެ.\n"ދެން މިޖެހުނީ ވަރުގަދަ ކަމަކާ، ހޫ، އަޑުއަހާ.....ލައިބާގެ ހެޕީ ބާތުޑޭއެއް ނާންނާނެ، ލައިބާގެ ބައްޕައެއްވެސް ނުހުރެއެއްނު، ޔަޝްކޮގެ ބައްޕަވެސް އެބަހުރި.........އެހެންނޫނަސް ކިރިއާ ސުކޫލަށް ބޭނުންވާ އެއްޗެހި މިހޯދެނީ، ކޮބާތަ ދޮންބެ.........ދެން ދޭ، ދޮންބެ ކައިރީ ބުނޭ ޔުނީފޯރމް ބާލުވަ ދޭށޭ، އަދި ބުނާތި ކޮނޑުގަ އަޅުވައްޗޭވެސް، ހުންނާނެ ސައިހަދާފަ" އަޒުރާ ލައިބާގެ ކޮނޑުގައި ހިފާ ދޮރާދިމާލަށް އަނބުރާލުމަށްފަހު ފޫކޮޅުގައި އަތުން ޖަހާލަމުން ކޮޓަރިން ބޭރަށް ފޮނުވާލިއެވެ.\nސައިތަށީގައި ފާރޮށިކިބައެއް ޖައްސައިގެން ލައިބާއިންއިރު އޭނަގެ ސުވާލުތަށް އަމާޒުކުރަމުން ދިޔައީ ޔަޒާން އަށެވެ. އޭނަގެ ހިތުގައި މިފަހަކަށް އައިސް އުފެދޭ އެންމެ ބޮޑު ސުވާލެވެ. އެއީ ލައިބާ ވަރުގެ އެހެން ކުދިން އުފަން ދުވަސް ފާހަގަކުރަމުން ދާއިރު އޭނަގެ އުފަންދުވަސް އެކަކުވެސް ފާހަގަ ނުކުރަނީ ކީއްވެބާއެވެ. ލައިބާގެ އުމުރުންވީ ކިހާވަރެއްކަމެއްވެސް އޭނައަށް ސިދާ ޔަގީންކޮށް ބުނާކަށް ނޭގެއެވެ. އެހެންނަމަވެސް ސުކޫލުގައި އޭނާ އާއި އެއްކުލާހުގައި އުޅޭކުދިންގެ އުމުރަކީ ހައަހަރުކަމުން އެއީ އޭނަގެވެސް އުމުރުވާނޭ ވަރުކަން އޭނަ ގަބޫލުކުރެއެވެ.\n"ދޮންބެގެ ހެޕީ ބާތުޑޭ އަންނައިރު ކީއްވެ ކޮއްކޮގެ ހެޕީ ބާތުޑޭ ނާންނަނީ؟" ލައިބާ ކުރިމަތީގައި އިން ޔަޒާންއަށް ބުނެލިއެވެ.\n"ދެން ތިވާހަކަ ނުދައްކާ، މީގެ ފަހުން ދޮންބެ ލައިއަށް ހެޕީ ބާތުޑޭ ކިޔާނަން، ހަދިޔާއެއްވެސް ދޭނަން.....އެކަމަކު މަންމަ ކައިރީ ނުބުނައްޗޭ، މަންމައަށް އިނގިއްޖެއްޔާ ވަރަށް ރުޅިއަތުވެދާނެ" ޔަޒާން މޭޒާގާތްވެލަމުން މަޑުމަޑުން ބުނެލިއެވެ.\nން އަތްތިލަބަނޑި ޖަހާލިވަގުތު ކުރިމަތީ ބޯން އިން ސައިތަށި ނުވެއްޓުނީ ކިރިއާއެވެ. އަދި އަވަސް އަވަހަށް ސައިބޮއެ ނިންމާލާފައި ތަށިގެންގޮސް ސިންކަށްލިޔެވެ. ދެކުދިންވެގެން ކާމޭޒު މައްޗަށް އެޅިފައި ހުރި ފާރޮށި ކުނޑިތައް ސާފުކޮއްލިއެވެ.\nފެންޑާއަށް ނުކުމެވުނުއިރު އަޒުރާވީތަނެއް އެދެކުދިންނަކަށް ނޭގުނެވެ. އެހެންނަމަވެސް އެކަމާ ކަންބޮޑެއްނުވެއެވެ. އަޒުރާގެ އުޅުން އެދެކުދިންނަށް ރަގަނޅަށް އިނގޭތީއެވެ.\nލައިބާ އާދައިގެ މަތިން ނުކުތީ ގޯތިތެރޭގައި ހުރި ބޮޑު ބަނބުކެޔޮ ގަހުގައި އެލުވައިފައިވާ އުނދޯޔަށް އެރުމަށެވެ. އެއީ އެންމެ މީހަކަށް އިނށީދެވޭގޮތަށް، ޖޯލީފަތީގައި ވާފުރާފައި ހުންނަގޮތަށް ހުރި އުނދޯޔެކެވެ. ކޮންމެ ދުވަހަކު ހަވީރު އެއުނދޯލި ހެއްލާ ނުލާ ލައިބާގެ ހިތްހަމައެއްނުޖެހެއެވެ. ޔަޒާން ނުކުމެގެން ގޮސް ޖެހިގެން ހުރި ރަޒިއްޔާމެން ގެއަށްވަނެއެވެ. އޭނަ އެދިޔައީ އެގޭގެ އެންމެ ހަގު ދެފިރިހެން ކުދިންކަމަށްވާ ފައިޒަން އާއި ނަޒްމީއާއިއެކު ޓީވީ ގޭމް ކުޅެންށެވެ. ފައިޒަން އަކީ ޔަޒާން އާއި ނަޒްމީއަށްވުރެ އެއްއަހަރުބޮޑު ކުއްޖެއްކަމަށްވިޔަސް އެކުދިންގެ ތެރޭ ހިޔާލުތަފާތުވެ ދެބަސްވުމެއް ނޯވެއެވެ.\nއުނދޯލިހެއްލުމަށް މަސައްކަތް ކުރަމުން ދިޔަ ލައިބާއަށް އެކަން އެހާފަސޭހަކަމަށްނުވިއެވެ. މައްސަލައަކީ ހަމައެންމެ މައްސަލައެކެވެ. އުނދޯޔައްއަރާ ހަމަޖެހިލައިފިނަމަ ބިމުގައި ފައިނުޖެހުމެވެ. އެހެންނަމަވެސް އާދައިގެންމަތިން މިއަދުވެސް އެޖެހިލި ފިނިފިނި ވައިރޯޅިއާއިއެކު އުނދޯލިހީވީ މީހަކު މަޑުމަޑުން ކޮއްޕާލަދިންހެންނެވެ. ހިނިއައިސްފައި ލައިބާ އަވަހަށް އުނދޯލީގައި ހަމަޖެހިލިއެވެ. އެއާއެކު އުނދޯލި ހުއްޓުމެއްނެތި އެއްވަރަކަށް ހެލިލަ ހެލިލާ ހުރުމުން ލައިބާއިނީ ވަރަށް މަޖާވެފައެވެ.\nއިރުއޮއްސެނިކޮއް ފަރިހިނގުމުގައި އަންނަ އަޒުރާ ވަކިކުރަން ކިތަންމެ ދުރުންވެސް އިނގެއެވެ. އެހެނީ އޭނަގެ ރީތިކަމާއި އެއްވަރަށް އަދިވެސް ބަދަލެއް ނާންނަ ތުނިތުނި ހަށިގަނޑެވެ. ބައްޓަންތަކުގެ ނަލަކަމެވެ. ދެލޯފަދައިން ބަލައިގެން ގެންގުޅޭ ދިގު ފަށުވި އިސްތަށިގަނޑެވެ.\n"އޭ އޭ ހާދަހާ ނަލަވެލައިގެން ކޮންތާކުން ތިއަންނަނީ؟" އަޒުރާގެ ގެއާއި އިންވެގެން ކަނާތްފަރާތަށް ހުރިގޭގައި އުޅޭ ހައްވަދައިތަ ޖޯލިފަތީގައި އޮވެފައި ގޮވާލިއެވެ.\n"މިއަންނަނީ އެކޮޅުއަވަށަށް ގޮސްލާފަ" އަޒުރާ ޖޯލީގައި އޮތް ހައްވަދައިތައާއި ކައިރިވެލަމުން ބުނެލިއެވެ.\n"ރޭގަ އެއޮއްވިއްސާރައިގަވެސް ތިގޭތެރޭ ހާދަހާ އަޑެއް ހުއްޓޭ........" ހައްވަދައިތަ ފާޑަކަށް ބުނެލިއެވެ.\n"އެއީ މިއުޅޭ ޝިޔާޒްމެން ގުރޫޕު އައިސް ތާސްގަނޑެއް ޖަހަން ތިބެ އަރައިގަތީ، އެހެންވެ އަޑުގަދަވީ، އަނެއްކާ ވާރޭ ވެހޭވަރުން އެންމެންނަށް ގެއަށް ދެވުނީވެސް ފަތިސްވީފަހުން....." އަޒުރާ ހައްވަދައިތައާއި ޖެހިގެން އިން ޖޯލީގައި އިށިންނަމުން ވާހަކަދައްކަންފެށިއެވެ.\n"ތިނޫން ރެއެއް ނާދެއެއްނު، ދުވާލެކޭ ރޭގަނޑެކޭ ވަނީ ހަމައެއްވަރު، ދައިތަ ހިތައްއަރާ ތިކުދިން ނިދަނީ ކޮންއިރަކު ބާއޭ..........އެކޮއެ ދެން އުޅޭ އަނެއްކާވެސް މީހަކާ އިންނަން، މިހާރު ދެކުދިންވެއްޖެ، އެވެސް........." ހައްވަދައިތަ އަޒުރާގެ ވާހަކަ މެދުކަނޑާލާފައި ވާހަކަދައްކަން ފެށިއެވެ. އެހެންނަމަވެސް ބުނަން ބޭނުންވި ހުރިހާ އެއްޗެއް ނުބުނިއެވެ.\n"ހައްވަދައިތަވެސް ދޯ.......ދެން ނޫޅެން މީހަކާ އިންނާކަށް. ވަރަށް ފޫހިވޭ، މީހަކާ ނީނަސް އަހަރެންގެ ދެދަރިން އެބަބަލަމޭ، ކިޔާވާވެސް އެބަދެން، މީހަކަށް އުނދެގުލެއް ނުކުރޭ.........ނުލާހިކު ބަސްއަހާ......" އަޒުރާ ހައްވަދައިތަ ދެއްކި ވާހަކަތަކަކާއި މާގަޔައެއްނުވިއެވެ. އެކަމަކު ރުޅިއެއްވެސް ނާދެއެވެ.\n"ފައިސާވެސް ބޭނުންވާނެއެއްނު............"ހައްވަދައިތަ އަނެއްކާވެސް ވާހަކަދައްކަން ފެށިއެވެ. އަޒުރާއަށް އެއްޗެއް ވިސްނާދެވޭތޯއެވެ.\n"މިހާރުވެސް ބޭނުންވާ ވަރަށް އެބަ ފައިސާ ލިބޭ........ކޮންމެހެން މީހަކާ އިންނާކަށް ނުޖެހޭނެއެއްނު، އަހަރެން އަންހެނަކަށްވިޔަސް ލާރި ހޯދަމޭ......" އަޒުރާ ފޮނިގޮތަކަށް ޔަގީންކަމާއިއެކު ބުނެލިއެވެ.\n"ހޫމް.....ހޫމް، ދެން އެންމެ ރަގަނޅޭ، މިހާރު އެއޮތްގެން މަޤުރިބު ވަގުތު ޖެހުނީ، އަޒުރާވެސް ދޭ އެކުދިން ގޮވައިގެން ގެއަށްވަންނަން، މިގަޑީގަ ނަމާދުކޮށް ޤުރުޢާން ކިޔަވަންވާނެ......" ހައްވަދައިތަ ތެދުވަމުން ބުނެލިއެވެ.\nއަޒުރާ އެވާހަކަތަށް އަޑުއެހުމުގެ މާބޮޑު ޝައުގުވެރިކަމެއްނެތި ގެއަށްވަނުމަށް ހިނގައިގަތެވެ. އޭރު ކުޑަކުޑަ ލައިބާ އުނދޯލީގައި ހޭން އޮތްއިރު އުނދޯލި އެނބުރެމުންދިޔައެވެ.\n"ލައި، ކޮބާ ދޮންބެ.........ދެން އުނދޯލިން ފައިބާ، އާދޭ އެތެރެއަށް" އަޒުރާގެ އަޑަށް ލައިބާ ސިހިގެން ދިޔައެވެ. އެއާއެކު އެނބުރެމުންދިޔަ އުނދޯލިވެސް ކުއްލިއަކަށް ހުއްޓުމުން ލައިބާ އޭގެން ފޭބިއެވެ.\n"ދޮންބެ ދިޔައީ އެގެއަށް" ގޭގެ ވަށައިގެން ރާނާފައިވާ ތިރި ފާރުބުރި މަތިން ވާތްފަރާތަށް އިޝާރާތް ކުރަމުން ލައިބާ ބުނެލިއެވެ.\n"ރަޒިއްޔާމެންގެއަށް ދޯ......ހޫ......ދެން ގޭތެރޭ މަޑުކުރޭ، އަންނާނަން އެ ޔަޒާން ގޮވައިގެން" އަޒުރާ ލައިބާގެ އަތުގައި ހިފައިގެން ގޭތެރެއަށް ވައްދަމުން ބުނެލިއެވެ.\nރޭގަނޑުގެ ހަތެއް އަށެއް ޖަހަން ވާއިރަށް އަޒުރާ ދެކުދިންނަށް ކާންދީފައި ނިދަން ކޮޓަރިއަށް ވައްދައިފިއެވެ. އެކުދިން ނިދިނަޔަސް އެކޮޓަރިން ނުކުތުން އޮންނަނީ މަނާކޮއްފައެވެ. ކުދިން ނިދަންވެއްދުނީމަ އަޒުރާގެ މަސްޢޫލިއްޔަތު އަދާކުރެވުނީއެވެ.\nގަޑިން އެގާރަ ޖަހަންވާއިރަށް ރަށުގެ އެކި ހިސާބުން ފިރިހެންވެރިންނާއި ދެތިން އަންހެނުން އެގެއަށް ޖަމާވާން ފަށައިފިއެވެ. އާދައިގެ މަތިން ތާސްގަނޑަކުން ރޭގަނޑުގެ މަޖާގަނޑު ފައްޓައެވެ. އަޒުރާ ތަބަކެއްގައި ދުފަންތައްޔާރުކޮއްފައި ބަހައްޓާނެއެވެ. އެތަބަކުގައި ނެތްއެއްޗެއް ނުހުންނާނެއެވެ. ސިނގިރޭޓާ ބިޑިވެސް ލިބެން ހުންނާނެއެވެ. ހުސްބިއްލޫރި ތަށިތަކެއް ހުރި ތަބަކެއްވެސް ފެންޑާގައިވާ ބޮޑުއަށި މަތީ ހުއްޓެވެ.\nޝިޔާޒްއަށް އަޒުރާ ފެންނަންވާއިރަށް އޭނަގެނެސް އެއަތުގެ ތެރެއަށްލިއެވެ. އަދި އަޒުރާގެ ކަންފަތްކައިރީ ކޮންމެވެސް އެއްޗެއް ސިއްރުން ބުނެލުމާއިއެކު އަޒުރާ ޝިޔާޒް ދުރަށްކޮއްޕާލީ ހެމުން ހެމުންނެވެ. ޝިޔާޒްގެ ފަހަތުން ގެއަށްވަތް އޭނަގެ ރައްޓެހިންތައް އަޒުރާއަށް ފެނުނީ ދެނެވެ. އެތަނުން ކުރިއަށްހުރި އަޝްހަރު އޭނަގެ އަތުގައި އޮތް ކޮތަޅުދިއްކޮއްލަމުން އެއްލޯ މަރާލިއެވެ.\n"އޭ....އަހަރުމެން މިރޭ ލަސްވީދޯ...." ނަދީމާ އާއި އޭނައާއިއެކު އައި އިތުރު ދެއަންހެން ކުދިންނާއިއެކު އެގޭތެރެއަށް ވަންނަމުން ބުނެލިއެވެ.\nއެނދުގައި އޮތް ލައިބާ ބާލީހުގައި ބައްދާލައިގެން ނިދިފައި އޮތްކަމުގައިވިޔަސް ޔަޒާންގެ ލޮލަށް ނިންޖެއްނައެވެ. ގޭތެރޭގައި އަޒުރާމެންގެ ސަކަރާތާ މަޖަލުގެ އަޑުގަދަވީމައާއިއެކުއެވެ. އެމީހުން ދައްކާ ވާހަކަތައް ޔަޒާންއަށް ސާފުކޮށް އަޑުއިވެއެވެ. ބައެއްބަސްތަށް އިވިއިވި އެއްގޮތްވިޔަސް އަދިވެސް އޭގެމާނަ ދެނެގަންނާކަށް ނޭގެއެވެ. ކޮޓަރިން ބޭރު ބަލާލުމަށް ޔަޒާންގެ ހިތް އެދެނުއެވެ.


ރައީސް ޔާމީންގެ އިސްތިއުނާފް އަޑުއެހުން ކެންސަލް ކޮށްފި – DhiDaily\nރައީސް ޔާމީންގެ އިސްތިއުނާފް އަޑުއެހުން ކެންސަލް ކޮށްފި\nމާދަމާ ބޭއްވުމަށް ތާވަލް ކުރެއްވި ރައީސް އަބްދުﷲ ޔާމީންގެ އިސްތިއުނާފީ އަޑުއެހުމުގެ ޝަރީއަތް އެމަނިކުފާނުގެ އެދިލެއްވުމުގެ މަތިން ފަހުގެ ތާރީހަކަށް ފަސްކޮށްފިއެވެ.\nދައުލަތުން އުފުލި މަނީ ލޯންޑަރިންގެ ކުށިގެ ދައުވާ ރައީސް ޔާމީންގެ މައްޗައް ސާބިތުވެ އެމަނިކުފާނު ވަނީ5އަހަރު ދުވަހަށް ޖަލު ބަންދުކޮށް5މިލިއަން ޑޮލަރުން ޖޫރިމަނާ ކޮށްފައެވެ. މި މައްސަލައިގެ އިސްތިއުނާފް އަޑުއެހުމެއް މާދަމާ ބޭއްވުމަށް ހައި ކޯޓުން ވަނީ ތާވަލް ކޮށްފައެވެ.\nރައީސް ޔާމީންގެ ފަރާތުން މާދަމާގެ އަޑުއެހުން ކެންސަލް ކުރުމަށް އެދުނީ ރާއްޖޭގައި މިހާރު ހަލުވި ކަމާއި އެކު ފެތުރެމުންދާ ކޯވިޑް 19 ގެ ބަލިމަޑުކަމުގެ ސަބަބުންކަމަށް ވަނީ މައުލޫމާތު ލިބިފައެވެ. އިސްތިއުނާފް އަޑުއެހުމުގެ ޝަރީއަތް ކުރިއަށް ގެންދަނީ އެކަމުގައި ޝާމިލުވާ ހުރިހާ ފަރާތްތަކަކުން ކޯޓަށް ހާސިރުކޮށްގެނެވެ.\nއެ މައްސަލައިގެ އަޑުއެހުންތައް އެއްކޮށް ނިންމައިލަން އެންމެ ފަހުން ބޭއްވި އަޑުއެހުމުގައި ހައި ކޯޓުން ހަމަޖެއްސުމަށް ފަހު، އިތުރު ފުރުސަތެއް ދިނީ ރައީސް ޔާމީން އެދިވަޑައިގަތުމުންނެވެ. ޖަލުގައި ހުންނަވައިގެން ވަކީލުންނާ މަޝްވަރާ ކުރެއްވުމަށް އެކަށީގެންވާ ފުރުސަތެއް ލިބިވަޑައިނުގަންނަވާތީ، އެ ދުވަހުގެ އަޑުއެހުމުގައި ރައީސް ޔާމީން އެދިވަޑައިގަތީ އެ ފުރުސަތު ދެއްވުމަށް ފަހު މައްސަލައާ ގުޅިގެން ވާހަކަ ދެއްކުމުގެ ފުރުސަތު ދެއްވުމަށެވެ.\nމަނީ ލޯންޑްރިންގެ އިތުރު ދެ ދައުވާއެއް ވެސް ރައީސް ޔާމީންގެ މައްޗަށް ދައުލަތުން ވަނީ ކްރިމިނަލް ކޯޓުގައި އުފުލައިފަ އެވެ. އެކަމަކު އެ މައްސަލަތަކުގެ ޝަރީއަތް އަދި ނުފަށަ އެވެ.


"Rakkaatehri Noon Beehun" Behun Kiyaidhey Kudakudhinge Vaahaka Fotheh Ifthithaah Kohfi “ރައްކާތެރި ނޫން ބީހުން” ކިޔާދޭ ކުޑަކުދިންގެ ވާހަކަފޮތެއް އިފްތިތާހުކޮށްފި – Huvadhoo News "Rakkaatehri Noon Beehun" Behun Kiyaidhey Kudakudhinge Vaahaka Fotheh Ifthithaah Kohfi Huvadhoo News\n“ރައްކާތެރި ނޫން ބީހުން” ކިޔާދޭ ކުޑަކުދިންގެ ވާހަކަފޮތެއް އިފްތިތާހުކޮށްފި\nޔުނިސެފް މޯލްޑިވްސް އާއި އެޑްވޮކޭޓިން ދަ ރައިޓްސް އޮފް ޗިލްޑްރަން (އާކް) ގުޅިގެން ކުޑަކުދިންނަށް ޚާއްސަކޮށްގެން ރައްކާތެރި ނޫން ބީހުން ކިޔައިދޭ ކުޑަކުދިންގެ ވާހަކަފޮތެއް މިއަދު ހެނދުނު ނެރެ އިފްތިތާޙް ކޮށްފިއެވެ.\n“ބޮސް އޮފް މައި ބޮޑީ” ގެ ނަމުގައި ތައްޔާރުކުރެވުނު މިކުޑަކުދިންގެ ވާހަކަފޮތް ނެރެދެއްވީ ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހްމަދެވެ. “ބޮސް އޮފް މައި ބޮޑީ” މި ފޮތަކީ ކުޑަކުދިންނަށް ކުރާ އަނިޔާތައް ހުއްޓުވުމަށް ބައިނަލްއަގްވަމީ ގޮތުން ފާހަގަކުރާ ދުވަހާ ގުޅުވައިގެން ތައްޔާރުކޮށްފައިވާ ފޮތެކެވެ.\nމި ފޮތަކީ ކުޑަކުދިންނަށް ކުރާ ޖިންސީ އަނިޔާއިން ރައްކާތެރިކުރުމާ ގުޅޭ ގިނަ މައުލާމުތުތަކެއް ހިމަނައިގެން އުމުރުން ހަތަރު އަހަރުން މަތީގެ ކުދިންނަށް އަމާޒުކޮށް ތައްޔާރު ކުރެވިފައިވާ ފޮތެކެވެ. މިފޮތް އިފްތިތާޙް ކޮށްފައިވަނީ މިއަދު ހެނދުނު ހުޅުމާލޭގައި ހުންނަ ފޮތް ގާޑިޔާގައެވެ.\nމިފަދަ ފޮތެއް ތައްޔާރުކުރުމުގެ މަހްސަދަކީ ކުޑަކުދިންނަށް ރައްކާތެރި އަދި ރައްކާތެރި ނޫން ބީހުމާ ބެހޭ ގޮތުން މައުލޫމާތުތައް އެނގި، އެ ވާހަކަތައް އެހެންމީހަކާއި ހިއްސާކުރުމަށް އެހީތެރިވެދިނުމެވެ. މި ފޮތުގައި ރައްކާތެރި އަދި ރައްކާތެރި ނޫން ބީހުމާ ގުޅުންހުރި ގިނަ މައުލޫމާތުތަކެއް ހިމަނާފައިވާކަން ފާހަގަކުރެވެއެވެ. މި ފޮތުގައިވާ ގޮތުން ކޮންމެ ކުއްޖެއްގެ ބޭނުންތަކާއި އެކުއްޖަކު ދެކޭގޮތުގެ އިތުރުން ކޮންމެ އާއިލާއެއްގެ ވެސް ބޭނުންތަކާއި ދެކޭގޮތުގެ މައްޗަށް ބިނާކޮށް އެކިކުދިންގެ ވާހަކަތައް ތަފާތުވާނެއެވެ. އަދި މި ފޮތުގައިވާ ގޮތުން ފޮތުގައި ހިމެނޭ ބައެއް ބައިތަކަކީ ގިނަ ދުވަސްތަކެއް ވަންދެން ހިފަހައްޓާފައިވާ އިޖުތިމާޢީ އަދި ޢާއިލީ މިންގަނޑުތަކަށް ގޮންޖެހުންތަކެއް ހުރެދާނެ ބައިތަކެކެވެ.


Indian Idol 11 ge trophy Sunny ah - vNews.mv\nއިންޑިޔަން އައިޑޮލް 11 ކާމިޔާބުކުރި ސަނީ ހިންދުސްތާނީ\nއިންޑިޔަން އައިޑޮލް 11 އިގެ ޓްރޮފީ ސަނީއަށް\nއަޒްހާން އިބްރާހިމް 24 February 2020, 16:38\nއިންޑިޔަން އައިޑޮލް ސީޒަން 11 އިގެ ޓްރޮފީ ސަނީ ހިންދުސްތާނީ އުފުލާލައިފި އެވެ.\nއިންޑިޔަން އައިޑޮލްގެ ސީޒަން ފިނާލޭގައި ރޭ ސަނީ ޓްރޮފީ އުފުލާލިއިރު އޭނާއަށް ކާމިޔާބުވާނެކަމަށް މީގެކުރިންވެސް ގިނަބަޔަކު ލަފާކުރި އެވެ.\nއައިޑޮލް ވިނާއަށް ލިބޭ 25 ލައްކަ ރުޕީޒްގެ ފައިސާގެ އިނާމާއި ޓާޓާ އަލްޓްރޯޒް ކާރެއްގެ އިތުރަށް އިންޑިޔާގެ އެންމެ ބޮޑު ފިލްމީ ކުންފުނި ޓީ ސީރީޒުން އުފައްދާ ފިލްމުތަކަށް ލަވަކިޔުމުގެ ފުރުސަތުވެސް ސަނީއަށް ވަނީ ލިބިފައެވެ.\nސަނީގެ ލަވަކިޔުމުގެ ފާޑު ގިނަބަޔަކު ވައްތަރު ކުރަނީ ޕާކިސްތާނުގެ މަޝްހޫރު ކަވާލީ ކިޔުންތެރިކާ ނުސްރަތު ފަތެހް އަލި ޚާންގެ ލަވަކިޔާ ގޮތާއެވެ. އައިޑޮލްގެސްޓޭޖުގައިވެސް އޭނާ ވަނީ ނުސްރަތުގެ ގިނަ ލަވަތަކެއް ހުށަހަޅައިދީފަ އެވެ.\nއިންޑިޔަން އައިޑޮލްގެ ސީޒަން 11 ކުރިއަށް ދިޔައިރު ސަނީއަށް ވަނީ ބޮލީވުޑް ފިލްމަކަށް ލަވަކިޔުމުގެ ފުރުސަތު ލިބިފައެވެ. އެއީ މިދިޔަމަހު ރިލީޒްކުރި ކަންގަނާގެ "ޕަންގާ"ގެ އިތުރަށް 2019 ވަނަ އަހަރުގެ ޑިސެމްބަރުގައި ރިލީޒްކުރި "ދަ ބޮޑީ" އަށެވެ.\nމީގެ އިތުރަަށް އަމިތު ކުމާރާއި، ހިމޭޝް ރޭޝަމިޔާގެ އިތުރުން ބައްޕީ ލެހެރީގެ ލަވަތަކެއްވެސް ސަނީ ރެކޯޑުކުރި އެވެ. މިލަވަތައް އަދި ރިލީޒްއެއް ނުކުރެއެވެ.\nއިންޑިޔަން އައިޑޮލްގެ ފަސްޓް ރަނަރަޕްއަކީ ރޯހިތު ޝާމް ރައުތެވެ. ސެކަންޑް ރަނަރަޕްއަކީ ފިނާލޭއަށް ދިޔަ ހަމައެކަނި އަންހެން ބައިވެރިޔާ އަންކޯނާ މުކަރްޖީ އެވެ.\nމުނިފޫހިފިލުވުން އިންޑިޔަން އައިޑޮލް\nEmail: [email protected]com.mv


އީރާނުން ފޯރޑައުވް ޔޫރޭނިއަމް މުއްސަނދިކުރަން ފަށައިފި\nޝިފްޒާން އަހްމަދު7ނޮވެމްބަރު 2019 08:48\n2015ވަނަ އަހަރު އީރާނުގެ ނިއުކުލިއަރ ޕްރޮގުރާމާ ގުޅޭ ގޮތުން އެކުލަވައިލެވުނު އެއްބަސްވުމުން އެމެރިކާ ނުކުތުމާއެކު، އެއެއްބަސްވުން ބަލިކަށިވެފައިވަނިކޮށް، އެއެއްބަސްވުމާ އިތުރަށް ދުރަށް ގޮސް، އީރާނުން ޔުރޭނިއަމް މުއްސަނދިކުރުމުގެ ޕްރޮގުރާމެއް ފަށައިފިއެވެ. ބިމުގެ އަޑީގައި ހުންނަ ފޯރޑޯވް ނަމަކަށް ކިޔުނު ނިއުކްލިއަރ މަރުކަޒުގައި ޔުރޭނިއަމް މުއްސަނދިކުރަން ފަށާފައިވާކަން އީރާނުގެ ނިއުކުލިއަރ ހަކަތައާ ގުޅޭ އިދާރާއިން ކަށަވަރުކޮށްދީފައިވެއެވެ.\n2015ވަނަ އަހަރުގައި އީރާނާއި ދުނިޔޭގެ ބޮޑެތި ބާރުތައް ބައިވެރިވާ ގޮތަށް އެކުލަވައިލެވުނު އެއްބަސްވުމުގެ ދަށުން ފޯރޑޯވް މަރުކަޒުގައި ނިއުކުލިއަރ މާއްދާތައް މުއަސަނދިކުރުން މަނާކޮށްފައިވެއެވެ. ނަމަވެސް އެމަރުކަޒުގެ ސެންޓްރިފިއުޖު ހަރަކާތްކުރަން ފެށުމާއެކު، އެއްބަސްވުމުން ހުއްދަދީފައިވާ ދިރާސީ މަރުކަޒެއްގެ ހައިސިއްޔަތުން ޢަމަލީ ނިއުކުލިއަރ މަރުކަޒަކަށް ފޯރޑޯވް ބަދަލުވާނެއެވެ. މިމަޒުކަޒު ބިނާކޮށްފައިވަނީ ފަރުބަދައެއްގެ އެތެރޭގައެވެ.\nއީރާނުގެ މީޑިޔާތަކުން ޢާންމުކޮށްފައިވާ ބަޔާނެއްގައި އެޤައުމުގެ ނިއުކުލިއަރ ހަކަތައާ ގުޅޭ އިދާރާއިން ބުނެފައިވަނީ، ކާމިޔާބު ތައްޔާރީތަކަށް ފަހު، ފޯރޑޯވްގެ ސެންޓަރފިއުޖުތަކަށް ޔުރޭނިއަމް ގޭސް ފޯރުކޮށްދެވިފައިވާ ކަމުގައެވެ. އަދި އެކަމުގައި ހިންގި ހުރިހާ އިޖުރާއާތުތަކެއް އދގެ ނިއުކިލިއަރ ކަންކަމާ ގުޅޭ އިދާރާގެ އިންސްޕެކްޓަރުން ބެއްލެވި ކަމުގައިވެސް މިބަޔާނުގައި ބުނެފައިވެއެވެ.\nއެމެރިކާއިން އެއްބަސްވުން ދޫކޮށް ނުކުތުމާއެކު، މަޑުމަޑުން އީރާނުން އެއެއްބަސްވުމުގެ ދަށުން އަދާކުރަންޖެހޭ އިލްތިޒާމުތައް އަދާކުރުން ހުއްޓައިލާން ފަށާފައިވެއެވެ. އީރާނުންވަނީ އެޤައުމުގެ ނިއުކުލިއަރ ޕްރޮގުރާމު ބޮޑުތަނުން މަޑުޖައްސައި ކުޑަކުރުމަށް އެއްބަސްވެފައެވެ. ނަމަވެސް އެއީ އީރާނާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކަށް ލުއިތަކެއް ދިނުމުގެ ބަދަލުގައެވެ. އެމެރިކާގެ އެއްބަސްވުމުން ނުކުތުމާއެކު، އިތުރު ދަތިކުރުމުގެ ފިޔަވަޅުތަކެއް އީރާނާ ދެކޮޅަށް އަޅާފައިވެއެވެ.\nއީރާނުގެ ރަސްމީ ޓީވީގައި ވާހަކަދައްކަވަމުން އެޤައުމުގެ ނިއުކުލިއަރ އިދާރާގެ ތަރުޖަމާނު ބެހެރޫޒު ކަމާލްވަންދީ ވިދާޅުވެފައިވަނީ 4.5%ގެ ޔުރޭނިއަމް މުއްސަނދިކުރުމެއް ޙާޞިލުކުރެއްވޭނެ ކަމުގައެވެ. އަދި އެއިޖުރާއާތު ނިމުމާއެކު، އެތަނަށް ބައިނަލްއަޤުވާމީ ނިއުކުލިއަރ ހަކަތައާ ބެހޭ އިދާރާގެ އޮބްޒަރވަރުން ވަޑައިގެން އެތަން ބައްލަވާނެ ކަމުގައެވެ.\nއީރާނުގެ މިފިޔަވަޅަކީ ނުރަނގަޅު މިސްރާބުގައި އެޅި ބޮޑު ފިޔަވަޅެއްގެ ގޮތުގައި އެމެރިކާއިން ޞިފަކޮށްފައިވެއެވެ. އަދި އީރާނުގެ ޔުރޭނިއަމް މުއްސަނދިކުރުމުގެ ޕްރޮގުރާމު އިތުރަށް ފުޅާކުރަންވީ ބަލައިގަނެވޭނެ އެއްވެސް ސަބަބެއް ނެތް ކަމުގައިވެސް އެމެރިކާގެ ޚާރިޖީވުޒާރާއިން ބުނެފައިވެއެވެ. އަދި އީރާނުން އެޤައުމުގެ ސުލޫކު ބަދަލުކުރަންދެން އެޤައުމާމެދު އިޤުތިޞާދީ ފިޔަވަޅު އެޅުމުގެ ސިޔާސަތު ކުރިއަށް ގެންދަވާނެ ކަމުގައިވެސް ޚާރިޖީވުޒާރާއިން ބުނެފައިވެއެވެ.\nއީރާން ނިއުކުލިއާ އެމެރިކާ ޔުރޭނިއަމް ސަޢޫދީ ޢަރަބިއްޔާ އެއްބަސްވުން ނިއުކްލިއަރ ހަތިޔާރު\nOctober 12, 2019 11:48:21\nސަޢޫދީގައި އެމެރިކާގެ 3000 ސިފައިން ބައިތިއްބަނީ\nSeptember 22, 2019 22:43:07\nތެޔޮ މަރުކަޒުތަކަށް ދިން ޙަމަލާއާ ގުޅިގެން އިރާނާ މެދު ފިޔަވަޅު އެޅުމަށް އެދެނީ\nJanuary 06, 2020 09:22:44


Obama ge karunaige thaureef Michelle ah | Mihaaru\nވަދާއީ ތަގުރީރުގައި އަނބިކަނބަލުން މިޝެލް އަށް ތައުރީފްކުރެއްވި އިރު އޮބާމާ ކީރިތިކުރައްވަނީ\n11 ޖެނުއަރީ 2017 - 11:30 10 comments\nބަރަކް އޮބާމާގެ ވަދާއީ ތަގުރީރުގައި މުހިއްމު އެތައް ކަމަކަށް އަލިއަޅުވާލެއްވި އިރު ވަކިން އަސަރުގަދަ ވަގުތުކޮޅެއް ވަނީ ފާހަގަވެފަ އެވެ. އަނބިކަނބަލުން މިޝެލް އޮބާމާ އަށް ކުރެއްވި ޝުކުރުން ފުރިގެންވާ ތައުރީފެވެ.\nއެމެރިކާގެ ރައީސްކަމުން ވަކިވެވަޑައިގަތުމުގެ ކުރިން ދެއްވި ފަހު ތަގުރީރުގައި އަނބިކަނބަލުންނާ މުޚާތަބުކުރައްވައި އޮބާމާ ވިދާޅުވީ އޭނާ އާއި މުޅި ގައުމު ވެސް މިޝެލްއާ މެދު ފަޚުރުވެރިވާ ކަމަށެވެ.\n"މިޝެލް ތިއީ ވޭތުވެދިޔަ 25 އަހަރު ތެރޭގައި އަހަރެންގެ އަންހެނުން އަދި އަހަރެންގެ ކުދިންގެ މަންމަގެ އިތުރުން އަހަރެންގެ އެންމެ ގާތް އެކުވެރިޔާ،" ތަގުރީރުގައި އަނބިކަނބަލުންނަށް ޚާއްސަކުރެއްވި ކުރު އެކަމަކު ފޮނި ބަސްކޮޅުގައި އޮބާމާ ވިދާޅުވި އެވެ.\nޖަޒުބާތުން ފުރިގެންވާ އެ ޖުމްލަތައް ވިދާޅުވާން ފެއްޓެވުމާ އެކު އޮބާމާ އަށް ވެސް ކީރިތިކުރެއްވުނެވެ. ރުމާލުން ކަރުނަ ފޮހެލައްވާ މަންޒަރު، ޓީވީ ބަލަމުން ދިޔަ މީހުންނަށް ފެނުނު އިރު، މިޝެލްއާ ޖެހިގެން އިންނެވި ދޮށީ ދަރިކަނބަލުން މަލިއާ ވެސް ކީރިތިކުރެއްވި އެވެ. އަދި އެ ތަނުގައި ތިބި އެންމެން ވަނީ މިޝެލް އަށް އިހުތިރާމް އަދާކުރުމުގެ ގޮތުން ކޮޅަށް ތެދުވެފަ އެވެ.\nއޮބާމާ ވަދާއީ ތަގުރީރު ދެއްވުމަށް ފަހު އަނބިކަނބަލުން މިޝޭލް އާއި ދަރިކަނބަލުން މަލިއާއާ އެކު\nއޮބާމާ ވިދާޅުވީ އޭނާގެ އަނބިކަނބަލުންގެ ގޮތުގައި މިޝެލް އަދާކުރައްވަން ޖެހިވަޑައިގަތީ މިޝެލް އަމިއްލަފުޅަށް ހޯއްދެވި މަގާމެއް ނޫން ކަމަށް ވިޔަސް އެއީ އަމިއްލަ ކަމެއްގެ ގޮތުގައި ބައްލަވައި، ފަސްޓް ލޭޑީގެ ދައުރު އަދާކުރެއްވީ ޝަރަފްވެރިކަމާއި ހިތްވަރުގަދަކަމާއި ވައްޓަފާޅިއާ އެކުގައި ކަމަށެވެ.\nވައިޓް ހައުސްއަކީ އެންމެންގެ ތަނަކަށް މިޝެލް ހައްދަވައިދެއްވާފައިވާ ކަމަށާއި އޭނާ ދެއްކެވި ނަމޫނާގެ ސަބަބުން އާ ޖީލެއްގެ އަމާޒުތައް އާ އުސްމިންތަކަކަށް ގެންގޮސްފައިވާ ކަމަށް ވެސް އޮބާމާ ވިދާޅުވި އެވެ.\nމިޝެލްއާ ބެހޭގޮތުން އޮބާމާ ވާހަކަފުޅުދެއްކެވުން\nއިތުރު ލިޔުންތައް ބަރަކް އޮބާމާ މިޝެލް އޮބާމާ އެމެރިކާ\nއަނބިކަނބަލުންނާ ބެހޭ ގޮތުން އޮބާމާ ވައުދެއް ވެއްޖެ


Deepika ge fahathun Ranveer ves producer akah | Mihaaru\n04 އޯގަސްޓް 2020 - 08:33\nއަންހެނުން ދީޕިކާ ޕަދްކޯން ޕްރޮޑިއުސްކޮށް، ކުޅުނު ފުރަތަމަ ފިލްމު "ޗަޕާކް" މި އަހަރުގެ ކުރީކޮޅު ގެނެސްދީފައި ވަނިކޮށް، ރަންވީރު ސިންގް ވެސް ފިލްމު ޕްރޮޑިއުސްކުރަން ނިންމައިފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނިގޮތުގައި ބޮލީވުޑްގެ މިހާރުގެ އެންމެ ކާމިޔާބު އެކްޓަރުންގެ ތެރޭގައި ހިމެނޭ ރަންވީރު، 35، ފިލްމު ކުންފުންޏެއް އުފެއްދީ އޭނާގެ މަންމަ އަންޖޫ ބަވާނީއާ ގުޅިގެންނެވެ. އަދި ވަރަށް ސިއްރުން އެ ކުންފުނި ރަޖިސްޓްރީކޮށްފައި ވަނީ ޑިސެމްބަރު 28، 2017 ގައި ކަމަށާއި ނަމަކީ "މާ ގަސަމް ފިލްމްސް" ކަމަށް ބޮލީވުޑް ހަންގާމާ އިން ބުންޏެވެ.\nއެ ނޫހުން ބުނި ގޮތުގައި ރަންވީރުގެ ފިލްމު ކުންފުނިން މައިގަނޑު ގޮތެއްގައި އުފައްދާނީ މާސް އޯޑިއަންސް ބޭނުންވާ ކަހަލަ މަސާލާ، ލައިޓްހާޓެޑް ފިލްމުތަކެވެ. އަދި ވަރަށް އަވަހަށް ކުންފުނިން އުފައްދާ ފުރަތަމަ ފިލްމު އިއުލާންކުރާނެ ކަމަށް ވެސް ބުންޏެވެ. އެކަމަކު މިކަމާ ބެހޭ ގޮތުން ރަންވީރު އަދި އެއްވެސް ވާހަކައެއް ނުދައްކަ އެވެ.\nރަންވީރަކީ މިހާރު މިއުޒިކް ފަންނާނުން ކުރިއެރުވުމަށް ވެސް އިންކްއިންކްގެ ނަމުގައި ކުންފުންޏެއް ހަދާފައިވާ ތަރިއެކެވެ. އެ ކުންފުނި އުފެއްދީ މިދިޔަ އަހަރު އެވެ. ރިޕޯޓްތައް ބުނާގޮތުން ހުނަރުވެރި އެކްޓަރު ވަނީ ދީޕިކާއާ ގުޅިގެން ވެސް އިތުރު ކުންފުންޏެއް އުފައްދައިފަ އެވެ. އޭގެ ނަމަކީ ޗޯކް އެންޑް ޗީޒް އެންޓަޕްރައިޒެސް އެވެ.\nދެހާސް އަށާރައިގައި ކައިވެނިކުރި ފަހުން ދީޕިކާ އާއި ރަންވީރު އެކީގައި ކުޅުނު ފުރަތަމަ ފިލްމު "83" އަކީ ދީޕިކާ ޕްރޮޑިއުސަރެއްގެ ގޮތުގައި ހިއްސާވާ ފިލްމެކެވެ. އޭނާގެ ކޭއޭ ޕްރޮޑަކްޝަންސްގެ ކުރިއަށް ހުރި ޕްރޮޖެކްޓްތަކުގެ ތެރޭގައި "މަހާބާރަތު" އާއި "ދި އިންޓާން" ގެ ރިމެކް ހިމެނެ އެވެ.


Jupiter Gai Alah Ufedhunu Maasingaa Thoofaan, Gadiaku 500 Kilometer Ah Dhathuru Kurey - Vaguthu\nޖުޕިޓާގައި އަލަށް އުފެދުނު މާސިންގާ ތޫފަން، ގަޑިއަކު 500 ކިލޯމީޓަރަށް ދަތުރުކުރޭ\n5 މަސް ކުރިން ( ސެޕްޓެމްބަރު 29, 2020 )\nދުނިޔެ ހިމެނޭ ސޫރުދަ ނިޒާމު (ސޯލާ ސިސްޓަމް)ގެ އެންމެ ބޮޑު ގުރަހަ (ޕްލެނެޓް)، މުޝްތަރީ (ޖުޕިޓާ) ގައި އަލަށް އުފެދި ދައުރުވާން ފެށި ވަރުގަދަ ތޫފާނަކީ، ގަޑިއަކު 500 ކިލޯމީޓަރަށްވުރެ ބާރަށް ދަތުރުކުރަމުންދާ ތޫފާނެއް ކަމަށް، ނާސާއިން ހޯދި ފަހުގެ މަޢުލޫމާތުތަކުން ހާމަވެއްޖެ އެވެ.\nނާސާއިން ޖައްވުގައި ދައުރުކުރާ، އެ އިދާރާގެ ވަރުގަދަ "ހަބްލް ޓެލެސްކޯޕް" މެދުވެރިކޮށް ނަގާފައިވާ ފޮޓޯތައް ބޭނުންކޮށްގެން، ސައިންސްވެރިން ކުރި ދިރާސާއަކުން މި ތޫފާން ދައުރުވާ ސްޕީޑް ހޯދާފައިވާއިރު، މިއީ މިވަގުތު އެގުރަހައިގައި ދައުރުވާ އެންމެ ބާރުގަދަ ތޫފާންތަކުގެ ތެރެއިން ތޫފާނެއް ކަމަށް ވަނީ ޤަބޫލުކުރެވިފައެވެ.\nދުވަހެއް ދުވަހަކަށް މި ތޫފާން ބޮޑުވަމުން އަންނަކަން ފޮޓޯތަކުން ހާމަވާއިރު، ސައިންސްވެރިން ބުނެފައިވަނީ މިއީ ދުނިޔެއަށްވުރެ ވެސް ބޮޑު ތޫފާނެއް ކަމަށެވެ. އަދި މުޝްތަރީގެ އެތައް ޒަމާނެއްވީ ބިޔަ ތޫފާން (ގްރޭޓް ރެޑް ސްޕޮޓް) އާއި އެއްވަރު ތޫފާނަކަށް އަލަށް އުފެދިފައިވާ ތޫފާންވެސް ވެގެން ހިނގައިދާނެ ކަމަށް އެފަރާތްތަކުން ވަނީ ލަފާކޮށްފައެވެ.\nއަލަށް އުފެދުނު ތޫފާނަކީ މުޝްތަރީގައި މީގެ ކުރިންވެސް ކުދި ތޫފާންތައް ވަރަށް ގިނައިން އުފެދިފައިވާ ސަރަޙައްދަކުން ފެނުނު ތޫފާނެކެވެ. ނަމަވެސް މި ތޫފާނުގެ ބޮޑުކަމާއި އޭގެ ބާރުގަދަކަމުގެ ސަބަބުން ތާއަބަދަށް ނިމުމެއްނެތް ގޮތަށް ގުރަހައިގެ ވަށައިގެން ދައުރުވާ ތޫފާނަކަށް މި ތޫފާން ވެގެން ހިނގައިދާނެ ކަމަށް ބެލެވިފައި ވެއެވެ.\nދުނިޔެ ދެކޭ އެންމެ ވަރުގަދަ ތޫފާންތަނަށްވުރެ މި ގުރަހައިގައި ތާ އަބަދަށް ދައުރުވަމުންދާ އެންމެ އާދައިގެ ތޫފާންތައް ވެސް އެތައް ގުނައެއް ބާރުގަދަވެފައި ބޮޑުވާނެ ކަމަށް ސައިންސްވެރިން ބުނެއެވެ. މުޝްތަރީގެ އެންމެ އާދައިގެ ވިލާގަނޑެއްގެ އުސްމިނުގައި ވެސް 64 ކިލޯމީޓަރު ބޯމިން ހުންނަ ކަމަށް ބެލެވިފައި ވެއެވެ. މިއީ ގާތްގަނޑަކަށް، ދުނިޔޭގައި ހުރި އެންމެ އުސް އިމާރާތް ކަމަށްވާ "ބުރުޖް ޚަލީފާ" ގެ 72 ގުނަ އެވެ.\nމުޝްތަރީ އަކީ ދުނިޔެއަށްވުރެ 318 ގުނަ ބޮޑު ގުރަހައެކެވެ. މި ސޫރުދަ ނިޒާމުގައި ދައުރުވާ ހުރިހާ ގުރަހައެއް އެއްކޮށްލި ނަމަވެސް މުޝްތަރީހައި ބޮޑުނުވާނެ ކަމަށް ސައިންސްވެރިން ބުނެއެވެ. މި ގުރަހައަކީ ސޫރުދަ ނިޒާމުގެ އިރު ވަށައިގެން ދައުރުވާ އެހެން ގުރަހަތަކާއި އަޅާ ބަލާއިރު އެންމެ ބާރަށް ދައުރުކުރާ ގުރަހަ ވެސްމެއެވެ. މިގޮތުން މުޝްތަރީ ދައުރުވާ ބާރުމިން ގަޑިއަކު 45,300 ކިލޯމީޓަރަށްވުރެ ބާރުވާނެކަން އެނގިފައި ވެއެވެ. މި ގުރަގައިގައި ދުވަހެއްގެ ދިގުމިނަކީ9ގަޑިއިރާއި 55 މިނެޓެވެ.\nދުނިޔޭގައިވާ ދިރުމަކަށް ހިނދުކޮޅަކަށްވެސް ދިރުއުޅެވޭނެ ފަދަ މާޙައުލެއްނެތް މުޝްތަރީގައި މައިގަނޑު ގޮތެއްގައި ހުންނަނީ ހައިޑްރޮޖެން ގޭހެވެ. އަދި އެ ގުރަހައިގެ ދިހައެއް އިންސައްތަ ޙިއްސާކުރަނީ ހީލިއަމް އެވެ. މި ގުރަހައިގައި ނިސްބަތުން މަދު މިންވަރަކަށް އެމޯނިއާ އާއި މީތޭންގެ އިތުރުން ފެން އެކުލެވޭ ކަމަށް ސައިންސްވެރިން ބުނެއެވެ.\nމި ގުރަހައިގެ އާންމު ފިނިހޫނުމިނަކީ 145 ޑިގްރީ ސެލްޝިއަށް އެވެ. އަދި ގުރަގައިގެ ބޭރުން ފެންނާން ހުންނަ ބިޔަ ވިލާގަނޑުތަކުގެ އަޑީގައި ވަނީ ކެކިކެކި ހުންނަ ވިހަ މާއްދާތަކެވެ.\nމުޝްތަރީގެ ބިޔަކަމާއި އޭގެ އަލިގަދަކަމުން ދުނިޔެއިން ހަމަލޮލަށްވެސް މި ގުރަހަ ފެންނާން ހުރެއެވެ. ދުނިޔެ އާއި ޖެހިގެން އޮންނަ ޒުހުރަތު (ވީނަސް) ފިޔަވައި ރޭގަނޑުގެ ވަގުތުތަކުގައި އެންމެ އަލިގަދަކޮށް ތަރިއެއް ފަދައިން ފެންނަނީ މުޝްތަރީއެވެ. މި ގުރަހަ އޮންނަނީ ދުނިޔެއާއި ގާތްގަނޑަކަށް 700 މިލިއަން ކިލޯމީޓަރު ދުރުގައެވެ.\nސްޕޭސް އެޖެންސީއަކުން ނެގި ރާއްޖެ މަތިން ފެންނަ ހިތްގައިމު އާ ފޮޓޯއެއް!\nމުޅިން އަލަށް ރާއްޖޭގައި "ސްޕޭސް ވީކް" ފާހަގަކުރަނީ


Rodriguez ge furathama gaumee landaaeku Argentina ehvana ah\nރޮޑްރިގެޒްގެ ފުރަތަމަ ގައުމީ ލަނޑާއެކު އާޖެންޓީނާއަށް އެއްވަނައަށް\nވިޑޯ ރޮޑްރިގެޒް އުރުގުއޭ ކޮޅަށް ގޯލު ޖެހުމަށްފަހު އުފާ ފާޅު ކުރަނީ --ފޮޓޯ: އިލެކްޓްރޯ ޑީލް ޕްރޯ\nވިޑޯ ރޮޑްރިގެޒްގެ ފުރަތަމަ ގައުމީ ލަނޑާއި އެކު އާޖެންޓީނާ ގްރޫޕުގެ އެއްވަނަ އަށް އަރައިފި އެވެ.\nމިއަދު ފަތިހު އެސްޓޭޑިއޯ ޑި ބްރެޒީލިއާ ސްޓޭޑިއަމްގައި އުރުގުއޭ އާއި ވާދަކޮށް އާޖެންޓީނާ ކުރި ހޯދީ 1-0 ގެ ނަތީޖާ އަކުންނެވެ. މެޗުން މޮޅުވި ގޯލު، މެޗުގެ 13 ބަނަ މިނެޓުގައި ރޮޑްރިގެޒް ޖަހައިދިނީ އާޖެންޓީނާގެ ތަރި ލިއޮނަލް މެސީ ނަގައިދިން ހުރަހެއް ބޮލުން ޖަހާ ގޯލުގެ ދުރު ކަނަށް ފޮނުވާލައިގެންނެވެ.\nމީގެ އިތުރުންވެސް ދުނިޔޭގެ މޮޅު ކުޅުންތެރިޔާގެ މަގާމު އެންމެ ގިނަ ފަހަރު ހޯދާފައިވާ މެސީ ވަނީ، ގޯލު ޖެހުމަށް ގިނަ ފުރުސަތު ތަކެއް އޭނާގެ ޓީމު ކުޅުންތެރިންނަށް ތަނަވަސް ކޮށްދީފަ އެވެ. އެގޮތުން އޭރިއާގެ ބޭރުން މެސީ ފޮނުވާލި ބާރު ބޯޅަ އުރުގުއޭ ކީޕަރުގެ އަތު ޖެހިފައި ރިބައުންސްވި ނަމަވެސް، މާޓިނެޒް އަށް ވަނީ އެބޯޅަ ގޯލަށް އަމާޒު ނުކުރެވިފަ އެވެ. އަދި ދެ ކުޅުންތެރިން ކައިރިން ބީޓު ކޮށް މޮލީނާ އަށް ދިން ބޯޅަ އޭނާ ވަނީ ގޯލުގެ ހަނި އޭންގަލަށް އަމާޒު ކޮށްފަ އެވެ. ނަމަވެސް އުރުގުއޭގެ ކީޕަރު ހުށިޔާރު ކަމާއެކު އެ ބޯޅަ ދިފާއު ކުރި އެވެ.\nމި މެޗުގައި އުރުގުއޭ އިން ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް، އާޖެންޓީނާގެ ގޯލަށް އަމާޒުކޮށް އެންމެ ބޯޅައެއްވެސް ފޮނުވާލެވިފައެއް ނުވެ އެވެ. ބާސެލޯނާއިން ބާކީ ކޮށްލުމުން އެތުލެޓިކޯ މެޑްރިޑަށް ބަދަލުވި އުރުގުއޭގެ ތަރި ލުއިސް ސުއަރެޒް އަށް ލިބުނު ފުރުސަތު އޭނާ ވަނީ ބޭކާރު ކޮށްލާފަ އެވެ. އޭނާ ޖެހި ވޮލީ ދިޔައީ ގޯލުގެ މާ މަތިންނެވެ.\nމެޗު ފެށުނީއްސުރެ ނިމެންދެން ދެ ޓީމުންވެސް ކުޅެފައި ވަނީ ވަރަށް އަވަސް އެޓޭކިން ގޭމެކެވެ. ނަމަވެސް މާ ގިނަ ގޯލު ތަކެއް މި މެޗުގައި ފެނިގެން ގޮސްފައެއް ނުވެ އެވެ.\nއާޖެންޓީނާ އާއި އުރުގުއޭގެ އިތުރުން މި ގްރޫޕުގައި ރޭ ބައްދަލު ކުރީ ޗިލީ އާއި ބޮލީވިއާ އެވެ. އެރީނާ ޕެންޓަނަލް ގައި ކުޅުނު މި މެޗު 1-0 ގެ ނަތީޖާ އަކުން ކާމިޔާބު ކުރީ ޗިލީ އިންނެވެ. މި ލަނޑު އެޓީމަށް ކާމިޔާބު ކޮށްދިނީ މެޗުގެ 10 ވަނަ މިނެޓުގައި ބެން ބްރެރެޓަން އެވެ.\nމި ނަތީޖާ ތަކާއި އެކު މިހާރު ގްރޫޕުގެ އެއް ވަނައިގައި ހަތަރު ޕޮއިންޓާއި އެކު އޮތީ އާޖެންޓީނާ އިންނެވެ. ޗިލީއަށް ދެވަނަ ލިބެނީ ފައިދާ ގޯލުގެ ތަފާތުން އާޖެންޓީނާ މަތީގައި އޮތީމަ އެވެ. އެއް މެޗުން މޮޅުވެ، ޕެރެގުއާއީ އޮތީ ތިން ވަނައިގަ އެވެ. ހަތަރު ވަނައިގައި ޕޮއިންޓެއް ނުލިބި އުރުގުއޭ އޮތް އިރު، ބޮލީވިއާ ގްރޫޕުގެ ފުލުގައި އޮތީ ބައިކޮޅަށް ގިނަ ގޯލު ވަދެފައި ވާތީ އެވެ.\nއުރުގުއާއި އާޖެންޓީނާ ޗިލީ\nއާޖެންޓީނާ އާއި ޗިލީ ކުއާޓާ ފައިނަލަށް\nކޮލިފައިންގައި އާޖެންޓީނާ އާއި އުރުގުއޭ މޮޅުވެއްޖެ


Roze Meed Ahmed Ali Didi ge handhaanugai baavaa Quaran mubaraathugai bawiverivumah Hulhuvaalaifi\n24 މެއި 2019 ( ހުކުރު )\nފުވައްމުލަކުގައި ތަފާތު ގުރުއާން މުބާރާތްތައް ބާއްވަމުން އާދޭ.\nރޯޒްމީޑް އަހުމަދު އަލީ ދީދީގެ ހަނދާނުގައި ބާއްވާ ޤުރުއާން މުބާރާތުގައި ބައިވެރިވުމަށް ހުޅުވާލައިފި\n4 މާރިޗު 2019, 12:21 |\nރޯޒްމީޑް އަހުމަދު އަލީ ދީދީގެ ހަނދާނުގައި ބާއްވާ3ވަނަ ޤުރުއާން މުބާރާތުގައި ބައިވެރިވުމަށް މުޅި ފުވައްމުލައް ސިޓީއަށް ހުޅުވާލައިފިއެވެ. މިމުބާރާތް ބޭއްވުމަށް ހަމަ ޖެހިފައިވަނީ އަންނަ މޭމަހު (ރޯދަމަހު) ގެ ތެރޭގައެވެ.\nފުވައްމުލައް ސިޓީގެ ހުރިހާ އެންމެންނަށް ހުޅުވާލެވިފައިވާ މިމުބާރާތުގެ މަގުސަދަކީ އެސިޓީގައި ރައްޔިތުންގެ ހިތްތަކުގައި ކީރިތި ޤުރުއާނާއި މެދު ލޯބި ޖެއްސުމެވެ. މީގެ އިތުރުން ޤުރުއާން ކިޔެވުމުގެ ފަންނު ދިރުވައި އާލާކުރުމާއި ތަޖުވީދުގެ ހަމަތަކާއި އެއްގޮތަށް ރީތިކޮށް ޤުރުއާން ކިޔެވުމުގެ ވާދަވެރި ރޫހެއް އުފެއްދުމުގެ މަގުސަދު ކަމަށް މިމުބާރާތް އިންތިޒާމު ކުރާ ޒިކުރާ ސްކޫލުން ހާމަކުރެއެވެ.\nމުބާރާތުގައި އެކި އުމުރުފުރާއިން ބޭނުން ކޮންމެ މީހަކަށް ވާދަކުރެވޭ އިރު ވަކި ކެޓަގަރީއެއްގެ ގޮތުގައި ޚާއްސަ އެހީއަށް ބޭނުންވާ މީހުންގެ ކެޓަގަރީއެއް ވެސް ހިމަނާފައި ވެއެވެ.\nމިމުބާރާތުގައި ބައިވެރިވުމަށް އެދޭ ފޯމު މާލެގަމުގައި ހުންނަ ޒިކުރާ ސްކޫލުން ލިބެން ހުންނާނެ ކަމަށް އިއުލާންކޮށްފައި ވެއެވެ. މިމުބާރާތުގައި ބައިވެރިވާން ބޭނުންވާ ފަރާތްތަކުން އަންނަ އޭޕްރީލް މަހު4ވަނަދުވަހުގެ ކުރިން އާއިޑީކާޑު ކޮޕީ އާއެކު އެސްކޫލަށް ހުށަހެޅުމަށް ވެއެވެ.\nމިމުބާރާތުގެ އިތުރުން ފުވައްމުލައް ސިޓީ ކައުންސިލުން ވެސް ގުރުއާން ސިޓީ ފެންވަރުގައި މުބާރާތެއް ބާއްވަމުން އާދެއެވެ. އަދި ކުރިން މިހާރުގެ ނާއިބު ރައީސް ގެ ފައިސަލް ފައުނޑޭޝަނުން “ކެލާގެ މުހައމްަދު ބޭގެ ހަނދާދުގައި ” ގުރުއާން މުބާރާތެއް ބާއްވާފައި ވެއެވެ.\nމީގެ އތުރުން ވެސް ފުވައްމުލަކުގެ ސްކޫލްތަކުން ވެސް އެސްކޫލްތަކުގެ ދަރިވަރުންނަށް ގުރުއާން މުބާރާތްތައް ކޮންމެ އަހަރަކު ވެސް ބާއްވަމުން އާދެއެވެ.\nއިތުރު ލިޔުންގުރުއާން މުބާރާތް\nTags: ގުރުއާން މުބާރާތް\nައަހުމަދު5މާރިޗު 2019 12:03\nކެލާގެ މުޙައްމަދު ބެއަގެ ހަނދާނީ ގުރުއާން މުބާރާތް ބޭއްވީ ޒިކުރާ އިން. ފައިސަލު ފައުންޑޭޝަނުން ގުރުއާން މުބާރާތް ބޭއްވީ އަލްޙާފިޒު އަހުމަދު މުޙައްމަދުދީދީ ގެ ހަނދާނުގައި.\nައަހުމަދު ފަޅުހުވަނި5މާރިޗު 2019 12:03


India ah drug gendhan Raajje beynunkuraakamuge thuhumathu\nއިންޑިއާއަށް ޑްރަގު ގެންދަން ރާއްޖެ ބޭނުން ކުރާކަމުގެ ތުހުމަތު\nމަސްތުވާތަކެތި ޓްރެފިކް ކުރި އީރާންގެ ބޯޓުގެ އެތެރޭގައި ހަފައި ހުންނަ ޑްރަގު ރައްކާކުރާ ކޮމްޕާޓްމަންޓްތައް -- ފޮޓޯ | އަވަސް\nއިންޑިއާގައި ހަރަކާތްތެރިވާ ޓެރަރިސްޓުންނަށް ފައިސާ ހޯދައި ދޭން ޕާކިސްތާނުން މަސްތުވާތަކެތި ފޮނުވުމަށްޓަކައި ރާއްޖެ އާއި ސްރީލަންކާ މެދުވެރިއަކަށް ހަދާފައިވާ ކަމުގެ ތުހުމަތުކޮށްފި އެވެ.\nއިންޑިއާގެ ސަލާމަތީ އިދާރާތަކާ ހަވާލާދީ ހިންދުސްތާނު ޓައިމްސް ނޫހުން ބުނި ގޮތުގައި، ރާއްޖެ އާއި ސްރީލަންކާ މެދުވެރިކޮށް ޕާކިސްތާނުން އިންޑިއާއަށް މަސްތުވާތަކެތި ފޮނުވަމުންދާ ކަމަށެވެ.\nއެގޮތުން މިދިޔަ ބުދަ ދުވަހު 50 ކިލޯގެ ހެރޮއިންއާއެކު ލަންކާގެ އިގުތިސޯދީ ސަރަހައްދުން ދަތުރުކުރި ޕާކިސްތާނުގެ ބޯޓެއް ލަންކާގެ ކޯސްޓްގާޑުން އަތުލައިގަތް ކަމަށާއި އެއީ އިންޑިއާއަށް ދާން އުޅުނު ބޯޓެއް ކަމަށް ވަނީ ތުހުމަތުކޮށްފައި ވެއެވެ.\nއޭގެ އިތުރުން، މިދިޔަ މެއި މަހު ގުޖުރާތުގެ ކުޗް ޑިސްޓްރިކްޓުގެ އައްސޭރި ފަށުން އަތުލައިގަތް ޕާކިސްތާނުގެ ބޯޓަކުން 218 ކިލޯގެ ހެރޮއިންއާއެކު ހަ ފަޅުވެރިން ހައްޔަރުކޮށްފައިވާ ކަމަށް ވެސް އެ ނޫހުން ބުނެފައި ވެއެވެ. އެ މަސްތުވާތަކެއްޗަކީ ވެސް އިންޑިއާގައި ހުރި މީހަކަށް ފޮނުވި ތަކެތިކަމަށް ތަހުގީގުން ވަނީ ހާމަވެފަ އެވެ.\nތިން ވަނަ މައްސަލެއްގެ ގޮތުގައި ފާހަގަކޮށްފައިވަނީ، މެއި 26 ވަނަ ދުވަހު ދިވެހި ރާއްޖޭގެ ސަރަހައްދުގެ ތެރެއިން ގިނަ އަދަދެއްގެ ޑްރަގާއެކު އަތުލައިގަތް އީރާނުގެ ބޯޓުގެ މައްސަލަ އެވެ. އެ ބޯޓުގައި ވެސް ޕާކިސްތާނު މީހަކު ހުއްޓެވެ.\nނޫހުން ބުނިގޮތުގައި ޓެރަރިޒަމަށް ފައިސާ ހަރަދު ކުރުމާ މަސްތުވާތަކެއްޗާ ހުރި ގުޅުން އެނގުނީ ޕާކިސްތާނުގެ ލަޝްކަރޭ ތައިބާއަށް ނިސްބަތްވާ ޑޭވިޑް ކޯލްމަން ހެޑްލީގެ ތަހުގީގުންނެވެ. ތަހުގީގުގައި އޭނާ ބުނެފައިވާ ގޮތުގައި އިންޑިއާގައި ތިބޭ ޓެރަރިސްޓުންނަށް ޑްރަގާ އެކު ހަތިޔާރު ފޮނުވުމުގައި ޕާކިސްތާނުގެ ޖާސޫސީ އިދާރާއިން ދައުރެއް އަދާކުރެ އެވެ.\nއިންޑިއާ މަސްތުވާތަކެތި ޕާކިސްތާން